
ILUSTRURI 


Esis nula loko adube la Blua Fantomo povus irir 
‘Ka tu vidas voyo adsupre, Riek?’ klamis Seotty 
‘Ni bezonas experto,’ Riek senkurajigite dieis 
La strabi krulabis. Li esis kaptita! 



Romani por yuni 


La serio de 24 romani pri Rick Brant esis publisita de 
1947 til 1968 (la fina romano esis refuzita dal editerio, 
pro ke ol traktis magio kontre cienco, ed esis tandem 
publisita en 1990). L’unesma tri romani esis skriptita da 
Harold L. Goodwin e Peter J. Harkins, la restanta 
romani esis skriptita sole da Harold L. Goodwin. 

Rick Brant kun sua familio habitas Spindrift-insulo 
apud la marbordo di New Jersey. La patro di Rick, 
Hartson Brant, esas chefo di la Spindrift-Fonduro 
Ciencal. La familio di Rick konsistas ek la patro, la 
matro, la fratino Barbara, nomita Barby, e la maxim 
intima amiko di Rick, Scotty, o Don Scott, qua traktesas 
kom membro dil familio. Rick atencas la projeti dil 
Spindrift-Fonduro ed esperas esor ciencisto. 

La ciencisti di Spindrift ofte voyajas a loki exotika ed 
esas endanjerigita da enemiki stranjera e da saboto. 
Rick e Scotty konoceskas Steve Ames de JANIG, la 
Juntita Armeo-Navaro Informo-Grupo. Rick e Scotty 
freque trovas su intrikata en la explori ed aventuri di 
JANIG. 

Singla romano ulmaniere traktas cienco. Maxim ofte, 
cienco esas uzata por helpar la yunuli kaptar 
kriminanti o solvar problemo. L’uzo di cienco e linguo 
teknikal distingas ta romani de altra tala romano-serii 
por yuni. 

La Misterio di la Blua Fantomo esas la 15ma romano 
pri Rick Brant. 



CHAPITRO I 
Invito fantomatra 


Rick Brant infinite sorgeme movis su. Per 
l’una manuo il adjustigis sua mikroskopo, 
dum ke per l’altra il movis l’akuta pinto dil 
vitra pipeto aden la vidajo. II forpozis sua 
polexo dum fraciono di sekundo e lasis guto 
de blua fluido fluar aden la vid-feldo. 

La monstro mikroskopal eksaliis sua armi 
defensiva, tremis, ed esis senmova. Dum 
instanto, Rick inspektis sua laboro, pose 
laxeskis kun sospiro. Tintar animali 
mikroskopal esas laboro delikata, ma ta 
specimeno esis perfekta. La koloro frapis 
l’animalo, e saminstante ol eksaliabis sua 
trikocisti, od hari pikanta. Rick esperis, ke 
oli esez bone fotografebla. II bezonis bona 

fotografuro por la projeto ciencal pri qua il 
laboras. 

Por repozigar sua okuli, il turnis su sur la 
sidilo e regardis la larja horizonto dil 
Atlantiko. La dio esis tranquila, e la 
tranquileso esis reflektita en la kalma 
tempo di vivar sur Spindrift-insulo. L’insulo 
famoza apud la marbordo di New Jersey, 
hemo dil Spindrift-Fonduro Ciencal, ne esas 
sempre tante tranquila, pensis Rick. Multa 
experimenti ciencal, grande importanta por 
la mondumo, eventabis o komencabis en la 
laboratorio-edifici longa, basa, e griza ye la 
parto sudestal dil insulo. 

Maxim recente, Rick Brant e sua amiko 
Donald Scott, nomita Scotty, partoprenis 
expediciono al Sulu-maro. L’exploro ciencal 
pri vivo homal ed animal en ta regiono 
komencabis sur Spindrift-insulo, ma 
konkluzabis per kombato sangoza sur altra 
insulo en fora loko, quale naracita en La 
Pirati di Shan. 

Ma nun omno esas tranquila. La ciencisti 
laboras pri raporti, o docas dum la somero 
che universitati. Nula experimenti 
importanta nun eventas, e nula expedicioni 
esas projetita. 

Rick ridetis. Fakte, un kauzo di ta 
tranquileso esis Fabsenteso di ilua fratino 

Barbara. Barby, un yaro plu juniora, vizitas 
la familio Miller, un de la familii ciencal dil 
insulo, ye lia hemo ancestral en Virginia. 
Barby e Jan Miller semblas ulmaniere 
freneziigar la vivo, adminime kelke plue 
kam la nuna tranquileso. 

La sono di rapida motor-batelo intruzis 
su en la tranquileso e Rick askoltis. 01 esis 
un del bateli di Spindrift, segun la sonado. 
To signifikis, ke Scotty retrovenas del 
kontinento kun nutraji e postaji. 

Rick staceskis e luxe extensis su. II 
decidis promenar al bayeto por renkontrar 
Scotty. II helpos portar la nutraji. Pluse, il 
esperis, ke Scotty havez paketo por il del 
provizuro biologial. 

L’intereso di Rick pri mikroskopio 
komencabis per donacajo de Barby di 
mikroskop-ensemblo. 01 esis bonega, 
havante grandigo-povo til triacent gradi. 01 
havis sua propra lumizilo, lumizilo 
subplatforma, e mem platformo por 
‘energio atomal,’ qua esis aparato por vidar 
la cintilifado produktata kande radiado 
frapas skreno sulfida. 

La donacajo de Barby esis ne nur ludilo, e 
Rick quik uzis ol por laboro pri projeto 
ciencal, per qua il intencas komparar la viv- 
cikli di du ordinara animali mikroskopal, la 



paramecio e la rotifero. Ilua laboratorio esis 
tablo sur l’avana portiko dil granda domo di 
le Brent sur Spindrift-insulo, pro ke la brizo 
del oceano igas ol esar loko komfortoza por 
laborar, e pro ke l’absenteso di Barby 
signifikas, ke la portiko ne esas turbizita da 
la duimo dil populo feminal dil Whiteside- 
gimnazio. 

Kande Rick arivis al bayeto, Scotty ja 
endokigas la batelo. L’olima naval- 
infantriano robusta jetis nodo cirkum dok- 
tako e saltis al warfo, ed ecitate agitis la 
manuo kande il vidis Rick. 

‘He! Nur vartez vidar to quon me havasl’ 

Rick rapide kuris per sua longa gambi 
por renkontrar l’altra yunulo. Se Scotty 
ecitesas, ulo neordinara eventas. II klamis, 
‘Quo es?’ 

Scotty kriis, ‘Ni chasos fantomil’ 

Rick quik haltis. II vartis til ke Scotty 
venis sat proxime por normale parolar. 
‘Venez aden la domo,’ il invitis. ‘Ni trovos 
aspirino e pozos toalo humidigita adsur tua 
kapo. Esas nur la suno qua frapis tu.’ 

La yunulo havanta bruna hararo fervore 
negis per kapsigno. ‘Ne saltez konkluzar, 
frato Brant. Tu surmenos tu. Askoltez to 
quo es en ca letro.’ 


10 



Rick strabe regardis kontre la brilego. ‘De 
qua?’ 

‘Barby e Jan.’ 

Rick jemis. ‘Ka tu ne savas, ke Barby 
obsedas pri fantomi de pos spektar ta 
televizion-spektaklo sundie nokte?’ 

‘Co diferas,’ insistis Scotty. ‘Ma pro ke tu 
es tante granda skeptiko, tu vartos til ke ni 
enportabos la nutraji. Venez, ciencisto. E 
sen ke tu retenez mento nepartisal til ke tu 
audabos la pruvi, ni forprenos tua insigno 
kom Experimentisto Juniora.’ 

Rick mustis ridetar. Esis yusteso en la 
komenturo di ilua amiko. ‘Oke, ni ludos 
talmaniere. Ma la pruvi devas esar bona!’ 

Sioro Brant esis en la koqueyo kande la 
yunuli arivis kun la sakedi de nutraji 
adportita da Scotty. E1 quik rikonocis la 
skribmaniero di sua filiino ed indikis la 
letro qua saliis de la kamiz-posho di Scotty. 
‘Qua novaji de Virginia?’ 

‘Barby trovis domo di fantomi,’ Rick 
ridetante dicis. ‘Scotty ecitesas.’ 

‘Lu parolas sensencaji, quale sempre,’ 
Scotty dicis. ‘Lu ne mem lektis la letro.’ II 
larje ridetis. ‘Ma me lektis ol. E lu manjos 
sua vorti, ante la fino.’ 

Rick kaptis bidono de tomati jetita da 
Scotty e pozis ol adsur tabulo. ‘Me ne ja 
sufris dispepsio pro manjar mea vorti.’ 

‘Cafoye,’ Scotty felice dicis, ‘ni piktos oli 
sur querka planko ante ke tu manjeskos.’ 

Sioro Brant ridetis. ‘Hastez e despakigez 
ta paketi, vi du. Me deziras audar pluso pri 
ta afero misterioza.’ 

Pos kurta tempo li aranjabis la nutraji 
por la semano venonta, e sioro Brant 
prizentis kuketi e kolda lakto. 

‘Nun,’ el dicis, ‘lektez la letro, Scotty.’ 

Dro Hartson Brant, la patro di Rick e 
chefo dil fonduro ciencal dil insulo, eniris la 
koqueyo justatempe por audar ta lasta 
frazo. ‘Ka me anke darfas askoltar?’ il 
demandis. ‘Kun lakto e kuketi por helpar 
me, komprenende.’ 

Rick ipsa varsis lakto por sua patro e 
pozis plusa kuketi adsur la plado, por 
sparar tempo. II ne povis konfesar a Scotty, 
kompreneble, ma il esis tre kurioza malgre 
sua skeptikeso. II konocis Scotty, e savis, ke 
sua amiko ne ecitesus pri irga sensencajo 
skribita da Barby. 

Scotty ektiris la letro. ‘01 es adresizita a 
Rick e me,’ il komencis, ‘ed es de Barby e 
Jan. Ka me lektez?’ 

‘Komencez,’ Rick nepaciente dicis, e 
mustis tolerar la ruzema ridetacho di 
Scotty. Scotty savis, ke kuriozeso esas la 
maxim granda traito di Rick. 

‘Oke. 01 komencas per “Kara Rick e 
Scotty”.’ 

‘Interesanta,’ Rick dicis. ‘Nekustumal.’ 

‘No, no. Bonvole tacez. 01 duras, “Vi 
amba mustas quik venar, pro ke ni hike 
havas fantomo. Me savas, ke Rick opinionos 
me esar folo, ma es vera.” Ed hike Jan 
enpozabis frazo en sua propra skribo qua 
dicas, “Barby es justa. 01 ne nur es vera, ol 
es nekredebla.’” 

Scotty duris. “‘Ni audis pri la fantomo 
quik pos arivir, de sro Belsely, la farmisto di 
le Miller. Naturale ni ne kredis lu, ma 
lastanokte ni piknikis ye la Kampeyo dil 
Mineyo anciena, e ni anke vidis ol! Advere, 
ni amba ankore havas ganso-pelo. 01 esis 
tote teroriganta, ma anke kelke romantika. 
Se dro e sro Miller ne asistabis, me 
opinionas, ke ni ne kredabus advere 
experiencir tal evento. Ma li anke vidis ol, e 
dro Miller dicas, ke il ne antee audis pri 
irgo simila.’” 

Rick vartis la restajo, preske retenis la 
respiro, timante ke il ne audez omna vorti. 

‘“Do, vi devas quik venar,’” Scotty pluse 
lektis. “Vi povas aviacar adhike e decensar 
che Miller. Ni montris sur la mapo adube 
decensar, e ni pozos blanka toali por facar 
panelo, por ke vi videz ni del aero. Bonvole 
hastez. Barby e Jan.’” 

‘Semblas esar tre urjanta,’ Hartson Brant 
interesate dicis. ‘Kad irgo plusa?’ 

‘Yes, sioro. Esas pos-skribajo da dro 
Miller. Lu dicas, “La yunini esis tre ecitata 
skribante lo supra, e pro bona kauzo. 
Evidente ta fantom-aparo aparas sat ofte. 
Multa vilajani vidabis ol. Me ne savas to 
quon vi povas facar, ecepte ke via 
injeniozeso povas fabrikar super-fantom- 
kaptilo, ma vi juos atakar ta problemo. 01 
es digna de via esforci maxim bona. Sro 
Miller e me totkordie suportas la invito dil 
yunini.’” 

Rick profunde respiris. ‘Me manjos mea 
vorti,’ il konkordis. ‘Mem se tu enskribos 
oli en bronzo nemortiva, quale dicas la 
poeto. Quo pri to, Patro? Dro Miller ne esas 
ecitema, ma lu esas sat forta per sua aserti.’ 

La ciencisto, qua aspektis esar versiono 
plu evoza di sua filiulo altstatura, konkordis 
per kapsigno e penseme alimentis sua pipo. 
‘La letro esis evidente hastoze skribita, pro 
ke nek la yunini nek Walter spensis tempo 

por deskriptar. Quon vi opinionas? Ka vi 
iros?’ 

Scotty ferme parolis. ‘Me iros. Ma me ne 
es certa, ke Rick povas tranar sua nazo for 
ta mikroskopo.’ 

‘Nenecesa,’ Rick ridetante dicis. ‘Me 
portos ol kun me. Omnakaze, me forsan 
trovos un o du nova speci en Virginia.’ 

Scotty sospiris. ‘Pos ke tu obtenis ta 
mikroskopo de Barby, ni vidas preske nulo 
de tu, ecepte la suprajo di tua kapo.’ 

La matro di Rick parolis. ‘Me konkordas 
kun Scotty, Rick. Me savas, ke tu anxias por 
bone facar tua projeto, ma tu ja laboris dum 
plura semani. Tua okuli bezonas repozar, 
mem se tua restajo ne bezonas lo.’ 

‘Ne suciez, Matro,’ Rick dicis. ‘Por tala 
aserto de dro Miller, kateni ne povus 
preventar me irar a Virginia. Omnakaze, 
qua es asembluro de animali mikroskopal 
kompare ad un autentika, advera, versimila 
fantomo ektoplasmal?’ 

CHAPITRO II 

Morto ye Costin-rivereto 


Scotty regardis la mapo e rinfra tereno. ‘To 
es Manassas,’ il afirmis. ‘Jirez adsude nun, 
ye 183 gradi segun la busolo.’ 

Rick inklinis la Ciel-charioto al nova 
sinso, pose regardis por trovar l’orientizili 
quin Barby e Jan markizabis sur la voy- 
mapo inkluzita kun sua letro. 

La Ciel-charioto, til recente, havabis 
pontoni por decensar adsur aquo. Rick tale 
equipabis ol por voyajo por natar subaque 
ye l’insuli Virgini, aventuro nun titulizita 
La Polpo ululanta. La pontoni esis tante 
utila, ke il retenabis oli, til ke sua nova 
projeto ciencal igis il irar avane e retroe 
inter Newark e l’insulo por konsultar kun 


16 



laboratorio en ta urbo. II nun joyis, ke il 
remplasabis oli per roti. To posibiligis il e 
Scotty livar dum la matino pos l’arivo dil 
urjanta letro di Barby. 

L’aviono havanta quar sidili esis la 
duesma posedata da Rick. L’unesma, ilua 
amata Cub, esabis komprita e pagita per 
ilua propra laboro, uzata kom taxio por la 
ciencisti e kom kompro-servo por l’insulo. 
Kande la Cub frakasesis, quale deskriptita 
en Eskalero a danjero, la rekompenso po 
kaptir kriministo e lua raptajo posibligis il 
komprar aviono plu granda e plu povoza. 

Rick regardis sua karp-horlojo. ‘Ni devas 
esar proxima.’ 

‘Ni es,’ Scotty konfirmis. II itere regardis 
la mapo. ‘Ibe es I’edificaro sur la somito dil 
monto quan Barby markizis per cirklo. To 
es o staciono meteorologial o radaral. 
Komencez decensar pos superirar ol. La 
vilajon di Lansdale ni tatempe devas vidar.’ 

La navigado di Scotty esis, quale sempre, 
ecelanta. Kurtatempe pos pasir la somito dil 
monto, Rick vidis la vilajo, evidente tre 
mikra vilajo, e quik kelke turnis I’aviono 
adnorde. La cintilifado di aquo kaptis ilua 
atenco, ed il ecitate dicis, ‘Yen Costin- 
rivereto. To mustas esar ol. Nul altra aquo 
es videbla.’ 

II rapide decensis, fine aviacis ye mil futi 
super la rivereto. Scotty, adavane 
regardante, unesme vidis la signalo sur la 
tero. ‘Yen, la panelo de blanka toali, 
adavante ed addextre, ye mea latero. 
Inklinez ni e tu vidos ol.’ 

Rick facis lo. II quik vidis la panelo, e 
quar figuri qui stacas apud ol. Pos instanto 
li esis klare videbla e manusignifis dum ke 
l’aviono supere pasis. Rick turnis I’aviono 
sur un alo por retropasar la sama areo. 
Tafoye il sorgeme spektis la tereno, e Scotty 
anke spektis. 

‘01 aspektas bone,’ Rick dicis. ‘Ka tu vidis 
irga mala loki?’ 

‘No. 01 es fen-agro, recente rekoltita, 
semblante. 01 devas esar bona. La folii dil 
arbori trans la rivereto ne movas, do vento 
ne esos problemo.’ 

‘Oke. Ni irez.’ Rick turnis I’aviono aden 
decenso-kurso, rapide minigis sua alteso. 
L’agro esis granda, il havis multa spaco. Pos 
instanto la Ciel-charioto tushis la tero, nur 
kelke trepidis rulante trans I’agro. II glitis 
adube la yunini e le Miller vartas, ed 
ekswichis la motoro. 

Barby e Jan acensabis I’alo ante ke la 
yunuli povus desbuklagar lia sid-rimeni. 
L’amba yunini esis evidente ecitita, e li 

amba quik komencis parolar kande Rick 
apertis la pordo dil kabino. 

II regardis nun l’unu, nun l’altru, esforcis 
komprenar la vort-torento. La blua okuli di 
Barby cintilifis, anke la bruna okuli di Jan. 
Li amba intencis parolar, e konseque, la 
yunuli komprenis nek l’unu nek l’altru. 

La babilo ecitata dil yunini ne divenis 
komprenebla til ke omni presabis la manui. 
Evidente ta sama agro en qua la yunuli 
desembarkis esis frequentata da fantomo. 
La fantomo plurfoye promenabis sur ta 
tero, maxim recente dum la lasta nokto, e 
hundi ululabis e viri fugabis del vidajo 
fantomatra. 

Dro Miller tandem tacigis la du. ‘Ni 
naracez la rakonto en bon ordino, o ni nur 
konfuzigos la detektivi vizitanta. Venez, 
yunuli. Ni irez al domo. Dejuno vartas.’ 

La yunuli prenis sua bagaji, pose 
enswichis l’alarmo dil aviono. To konsistis 
ek fenco elektrizita qua sonigus lauta korno 
elektral se on tushus ol. L’aviono ipsa anke 
funcionigus l’alarmo se tushita. On povis 
haltigar l’alarmo nur per pozar la klefo 
aden la pordo klefklozita. 

Dum ke la grupo marchis del aviono al 
domo di le Miller, Rick konfirmis sua 
impresuri kun to quon il supere vidabis. La 

domo, e l’agro aden qua il decensabis, 
situesas ye la latero nordal dil rivereto. Fore 
per mi-milio de la domo, la sul-voyo qua 
duktas al farmeyo di le Miller transiras la 
rivereto per antiqua Bailey-ponto milital. 
Trans la rivereto, la voyo desaparas aden 
foresto qua kreskas til la bordo dil rivereto. 

Rick savis, supere vidinte, ke la foresto 
esas larja per nur triacent futi alonge la 
rivereto. Ultre olta esis plusa agri, boski 
dissemita, e kelka arei tro rokoza por 
kultivar. 

01 esis belega ruro, e Rick juis ol. La 
domo di le Miller esis en frukt-arboreyo en 
qua granda rekolturo de pomi Virginiana ja 
esas evidenta. 

La domo ipsa olime esis granda farmo- 
domo. Le Miller rifasonabis ol, retenis la 
charmo di lo antiqua ma adjuntis la 
komodeso di lo nova. Rick quik sentis su 
esar che su, e vidis, ke Scotty anke tale 
sentis. 

Dum ecelanta dejuno de griligita bov- 
karno, salado, e teo kun glacio, dro Miller 
demandis, ‘Qua naracos la rakonto?’ 

L’amba yunini samtempe paroleskis. 
Sioro Miller, homino atraktiva e 
segunmoda, levis sua manui. ‘Me pregas! 
Jan, tu komencez pri la historio dil fantomo. 


20 



Pose, Barby, tu parolez pri to quon ni vidis 
altranokte.’ 

‘Bonege, Matro,’ Jan komencis. ‘La 
fantomo ne es novajo, komprenez. Ni havis 
la blua fantomo hike dum yarcenti!’ 

La brovi di Rick elevesis. ‘Ka blua 
fantomo?’ 

‘Yes. Tu komprenos pos instanto. 
Irgakaze, ni omna savis pri la fantomo, 
kelke, ed uli, on dicis, vidabis ol. Ma ol esis 
la sorto de historio, ke on nultempe 
renkontras irgu qua advere ipse vidabis la 
fantomo. Esis nur homi qui konocas homi 
qui konocas homi qui vidis la fantomo. Ka 
vi komprenas?’ 

Rick ridetis. ‘Yes ya.’ 

L’okuli obskura di Jan cintilifis. ‘Lore, jus 
ante ni venis de Spindrift, plu kam cent 
homi vidis la fantomo, ed ol esis tale quale 
la legendo dicas.’ 

Scotty questionis, ‘Or, olta ne es irga 
fantomo, ma fantomo legendal?’ 

Jan afirmis per kapsigno. ‘Ni mem savas 
olua nomo. To esas Seth Costin. Pro lu on 
nomizis la rivereto. Ma me devancas la 
historio. Ica regiono esis bataliagro dum la 
Milito Interna. L’Inkursanti di Mosby 
longatempe frequentis la regiono. Nu, 
kande la milito maleskis por la Sudani, 

esquado di kavalrio Unional venis sub la 
komando dil kapitano Seth Costin, e li 
bataliis kontre la trupi di Jeb Stuart hike en 
nia frukt-arboreyo ed agro. Li kombatis 
alonge la rivereto, la Sudani esforcis 
haltigar l’Uniono de transirar. Tandem 
kapitano Costin transiris, ma la rivereto 
esis reda per sango, on dicas.’ 

‘Sangoza legendo,’ Scotty murmuris. 

Jan e Barby regardegachis il. ‘Me 
regretas,’ il repentante murmuris. 

‘01 es historio tre romantika,’ Barby 
acerbe dicis. 

Rick e le Miller represis rideti. 

‘Irgakaze,’ Jan duris, ‘la rivereto es 
nomizita Costin-rivereto de pos ta tempo. 
Nu, kapitano Costin lojigis sua soldati en la 
vilajo. Vi savas, quale esis tatempe. Lu lojis 
su en la domo di proprietero Lansdale, qua 
ante ta tempo esabis generalo dil Federuro. 
La proprietero havis filiino, la nomo di qua 
esis Ellen, ed el esis tote belega. La 
proprietero anke havis du filiuli, qui esis 
kelke tro yuna por membreskar l’Armeo, 
ma ne tro yuna ne facar trubli.’ 

Rick previdis la skopo dil historio. II 
questionis, ‘Kad, hazarde, kapitano Costin 
esis bela yunulo?’ 

‘Lu ya esis,’ Jan emfazoze dicis. ‘Lu es tre, 
tre romantika. Nur vartez til ke tu vidos lu.’ 

Rick anticipe vartis, ma dicis nulo. 

‘Komprenende, la kapitano ed Ellen 
amoreskis.’ 

Rick expektis to. 

‘Ma venis la tota kavalrio di Jeb Stuart, e 
li forpulsis l’esquadro di Costin totvoye til 
Manassas, e lore okupis ca regiono. Ma 
kapitano Costin ne toleris ne vidar sua 
Ellen, ed ulmaniere sendis mesajo ad el, ke 
el renkontrez lu ye la mineyo.’ 

To esis l’unesma foyo ke Rick audis pri 
mineyo. II questionis, ‘Ka me darfas 
questionar? Ube es ta mineyo, e quala sorto 
ol esas?’ 

‘La mineyo es rekte trans la rivereto, 
ultre la ponto,’ Jan explikis. ‘Ni povus vidar 
ol de hike, se l’arbori ne esus ibe. Irgakaze, 
ibe nun esas la piknikeyo dil vilajo, en nia 
domeno, partale. 01 olime esis plombo- 
mineyo, e dum I’Interna Milito multa kugli 
dil Armeo dil Sudani venis ek oL’ 

Pro la tono di la voco di Jan, Rick 
suspektis, ke el simpatias la revolto dil 
Sudani, sat kompreneble, pro ke elua 
ancestri esis pura Virginiani dum plura 
generacioni. 

‘La mineyo ne explotesis sundie, tatempe, 
e kapitano Costin demandis, ke Ellen 
rekontrez lu dum ul nokto sundial ye non 
kloki. Nu, la yunuli Lansdale ulmaniere 
saveskis adube lia fratino iros, e li anke iris. 
E li mortpafis kapitano Costin en sango- 
koldeso, ye l’enireyo dil mineyo. Jus kande 
el extensas sua brakii por embracar sua 
amoratino!’ 

Jan evidente ne prizis ta parto dil 
legendo, pensis Rick. 

‘Tale komencis la fantomo,’ Jan 
konkluzis. ‘Pos trairar preske la tota 
kavalrio dil Eederuro, lu mortpafesis ye nia 
mineyo ante ke lu povus mem salutar el! Es 
nula surprizo, ke lu frequentas la loko!’ 

‘Ka pri omna altra soldati mortigita dum 
kombato?’ Scotty demandis semblante 
solene. ‘Ka li ne anke frequentas la loko?’ 

‘Ni audis, ke kelka homi vidis plu kam un 
fantomo,’ Jan dicis, ‘ma ni ne multe kredas 
historii nedireta. Ni vidis nur la kapitano.’ 

Rick suspektis, ke il havas mieno tre 
nekredema, pro ke Barby akuzante regardis 
il e ferme asertis, ‘E ni ya vidis la kapitano, 
Rick Brant! Ka ne?’ 

Le Miller afirmis per kapsigni. ‘Dicez a 
li,’ sro Miller sugestis. 

Barby asumis la rakonto. ‘Ni omna esis 
invitita a pikniko dum nokto pasinta. La 
Garden-klubo di Lansdale facis ol e sro 
Miller es membro. Me supozas, ke on 
longatempe projetabis ol, nam li ne povis 
abrogar ol od irar ad altra loko, do li facis 
ol. Adminime kinadek homi asistis.’ 

Rick mentale notis demandor plusa 
informo pri ta dicajo di Barby pri abrogar 
evento e facar ol altraloke. 

‘La gril-foseti es proxim l’enireyo dil 
antiqua mineyo, ube la fantomo sempre 
aparas, pro ke ibe la kapitano esis pafita. 
Irgakaze, omno esis en bona stando til 
preske non kloki, e tatempe ni omna 
anxieskis.’ 

Pafita ye non kloki, riaparas ye non kloki, 
Rick konjektis. Stranja fantomo. Spiriti 
kustumale devas aparar ye noktomezo. 

‘Me advere ne expektis irgo,’ Barby duris, 
‘nam qua advere kredas ye fantomi?’ E1 
tremis. ‘Adminime, me ne lore kredis. Ma 
ye non kloki ulu kriachis, e ni regardis, ed 
esis blank nebuleto acensante super la 
mineyo, ed aparis la Blua Fantomo en la 
nebuleto, ed ol esis hororinda.’ Elua respiro 
exhaustesis ed el pauzis. 

‘01 advere esis hororinda,’ sro Miller 
nelaute dicis. ‘Durez, Barby.’ 

‘Nu, la fantomo esis bela e yuna oficiro 
en blua uniformo, la sorto del Interna 
Milito. E lu extensis sua manui, e lu 
aspektis tante ... tante atraktiva. E subite lu 
pozis la manui adsur sua pektoro, e kande 
lu fortranis li, li esis tote ... tote sangizita.’ 

Barby singlutis. Rick rapide regardetis le 
Miller. Li afirmis per kapsigni. Or, omni 
vidabis la sama kozo. 

‘Irgakaze, lu lore desaparis, e nur la 
blanka nebuleto restis. Ma advere, esis ... 
nu, ol esis tante reala! Ed omno esis blua, 
kelke, ecepte ... ecepte la sango. To esis 
reda.’ Barby konkluzis, la mieno blanka. ‘To 
paneis la pikniko.’ 

Rick imaginis, yes. Granda guli 
galopanta! Quo eventabis? II ne povis 
kredar, ke la fantomo esas reala, ma Barby e 
le Miller evidente konvinkesis. 

‘Nekredeble,’ Scotty murmuris. ‘To es ya 
bona rakonto!’ 

Rick konkordis. ‘Me volas vidar ta Blua 
Eantomo,’ il asertis. 

Dro Miller ridetis. ‘Vi amba semblas 
kelke dubitar. Me konfesas, ke me ne 
kredas ye fantomi. Mea tota eduko ciencal 
negas tala explikajo. Ma me certigas da vi, 
ke ni vidis fantom-aparo autentika quale 
Barby deskriptis, e me povas ofrar nula 

hipotezo racional. Me komplete exploris 
l’areo, ed esas nula traci material quin me 
povis vidar.’ 

Rick digestis ta aserto. Ilua unesma 
pensajo, kompreneble, esis, ke la fantomo 
esas ulmaniere fabrikata da homi. II ankore 
ne refuzis ta ideo, ma la komenturi di dro 
Miller klarigis, ke I’origino dil fantomo ne 
esas evidenta. 

‘Kande me vidos ta fantomo?’ Rick 
questionis. 

Dro Miller respondis, ‘Ka canokte?’ 

Subita koldeso di presento frostigante 
reptis alonge la spino di Rick. ‘To esos 
bonega,’ il tremante dicis. 

CHAPITRO III 
La Blua Fantomo 


Rick, Scotty, Barby, Jan, e le Miller 
promenis alonge la lente fluanta rivereto 
per la sul-voyo al antiqua Bailey-ponto. Li 
preterpasis la Ciel-charioto ed olua alarm- 
sistemo protektiva, e Rick humuroze pensis, 
ka l’alarmo avertos pri spiriti o nur pri 
homi? 

La suno su kushabis kelka minuti antee e 
la cielo ankore rede tintesis. Rick remarkis, 
ke l’aquo dil rivereto anke rede tintesis, e 
dum instanto ilua imaginado agema 
populizis la vakua agri per kavalriani blua e 
griza, kombatante til morto. II preske povis 
audar la tondro de hufi, la bramado ecitata 
dil kavali, mem la sono solida di sabro 

pezoza frapante karno cedema. II tremis. 
Omnakaze, ol tale esabis nur dum kurta 
tempo, multa yari ante nun. 

Scotty venis ad il. ‘Co es la maxim stranja 
expediciono por chasar fantomi quan me 
asistis. Nul equipajo ma posh-lumizilo. Ne 
mem fantom-trovili elektral.’ 

Rick konkordis per kapsigno. ‘Tro vera. 
Ma irga fantom-kaptero experiencoza 
savas, ke on povas kaptar sakedo de li per 
nur posh-lumizilo e du laci.’ 

‘Pro quo laci?’ 

‘On nodigas lia ektoplasmo supre ed 
infre, e li es kaptit en ol. Quale en juta 
sako.’ 

La yunuli esis ye la dopajo dil 
procesioneto e l’altri ne audis ta konverso 
nelauta. Rick joyis pri to. Fakte, febla jokaji 
ne konvenis. Esis la manko de preparo, la 
simpla promeno pos dineo por vidar 
fantomo, qua konvinkas. Le Miller, homi 
tacema, rare babilis, ma amba yunini esis 
babilema. Nun mem la yunini tacis. 

‘Li savas/ Rick pensis. ‘Li savas to quon 
ni vidos. Li konsternesas e kelke timas, ma 
li duktas ni ad ol, mem savante to quo 
eventos. Scotty e me es la nulsavanti. L’altri 
sentas la stranjeso, ne ni.’ 

II pazis plu grande e rajuntis le Miller. 
‘Sioro, quale vu es certa, ke ni canokte 
vidos la fantom-aparo?’ 

‘On ne es certa, evidente. Ma segun to 
quon ni audas, la fantom-aparo ne faliis 
aparar dum irga kunveno publika dum un 
monato. Kunveno eventas canokte, exkurso 
di klubo de Manassas.’ 

‘Li evidente ne timas fantomi,’ Rick 
komentis. 

‘Li forsan ne audis pri ol,’ sro Miller 
explikis. ‘Me supozas, ke nula jurnalo 
imprimis artiklo pri ol, do parolado es 
l’unika moyeno saveskar pri ol.’ 

‘O li forsan audis ma ne povis abrogar 
ol,’ dro Miller pluse dicis. ‘Esas tale pri la 
plu mult eventi nun ye la piknikeyo. Multi 
de li esis abrogita. Nur olti longatempe 
projetita ed havanta multa gasti ankore 
eventas, nur pro la desfacileso chanjar li.’ 

Scotty questionis, ‘Do, la fantomo havas 
konsequo, ka ne?’ 

‘Absolute. Dum ca sezono la piknikeyo es 
kustumale un de la loki maxim popular en 
la regiono. Familii venas por piknikar, e la 
kindi natas en la rivereto. Klubi havas 
exkursi preske omnanokte, ulfoye du o tri 
grupi samtempe. Ma de pos la veno dil 
fantomo, homi evitas ol, ecepte ta eventi 

desfacile o neoportune chanjita od 
abrogita.’ 

Esis to quon Barby signifikabis, Rick 
pensis. II questionis, ‘Kad olta es ul sorto de 
parko publika?’ 

‘Ya no,’ dro Miller respondis. ‘Ni posedas 
parto, e familio nomita Hilleboe posedas 
parto. Ma ol ne es uzata e ni nultempe 
objecionas, ke la publiko uzez ol. 
L’Exploristuli lokal asumis la tasko netigar 
ol, e la plu mult homi es sorgema. 01 ne 
jenas ni.’ 

Rick regardetis sua karp-horlojo. La cielo 
rapide obskureskas, e la spirito expektesas 
ante dek-e-kin minuti. La ponto esas avan 
li. Restas sat multa tempo. 

‘Es stranja,’ il pensis. ‘La fantomo di 
kapitano Seth Costin, olime dil Armeo dil 
Uniono, probable l’Armeo dil Potomac, por 
omni venanta sentemporise pleos ye non 
kloki. “Ni regretas, ke esos nur un pleo 
omnanokte.” Ka to es vera? Kad irgu restis 
por spektar? Lorsan la fantomo 
komplezante pleas ye omna kloki dum 
obskureso.’ 

II agitis sua kapo, quaze klarigar ol de 
araneo-reti. To ne konkordis kun irga 
fantom-rakonto quan il audabis. Esis nula 
preso di manui cirkum tablo, nula kanto 

magial o stranja frazi en lingui obliviita, nul 
incenso, nul nulo. To es mala teatrajo. 

La grupo transiris la ponto ed eniris la 
foresto, ankore per la sul-voyo. Rick vidis, 
ke la voyo bifurkas, l’una voyeto duktas al 
vilajo, l’altra al piknikeyo. La cirkuma 
arbori esis granda querki, ed uli de li preske 
certe esis sana ed evoza kande Seth Costin 
bataliis inter li. 

Rick juis la sento di historio, di pasinto 
definita. II rezolvis lektor pri la regiono. 

Barby e Jan, qua audacoze marchabis 
avan la grupo, nun lenteskis, e la grupo 
semblis promenar l’unu plu proxim l’altri. 
Esis voci inter l’arbori, hike ed ibe esis la 
brilo di fairi. Lore li atingis la bordo dil 
foresto ed haltis. 

Esis libera spaco ultre la foresto, ed en ta 
spaco esis kruda tabli e benki. Ultre la 
spaco, kolino herboza gradope levis su ad 
alta prato, ecepte parto qua eskarpe acensis 
til preske cent futi. 

La parto eskarpa havis nula herbi, e ye la 
bazo, planki esis klovagita trans to quo 
evidente esas l’enireyo dil mineyo. 

‘Interesiva formaco, ka ne?’ dro Miller 
demandis. 

01 ya esis, e Rick tale dicis. Mem ad ilua 
okuli relative seninstruktita, to esis loko 

ube fenduro volkanal apertesis epoki ante 
nun, qua lasis petro fairoza eskarpe saliar 
adsupre tra la strati sedimental dil tero plu 
anciena. Nun la formaco esis rodita til ke ol 
similesas kolino nefertila pozita adsur 
kolino fertil. Nula herbi povis kreskar sur 
l’eskarpa pento di petro fairoza, quankam 
kelka herbachi tenace kreskis de ol. 

Barby indikis rok-tabulo, fakte teraso en 
la rok-amaso, super e kelka futi sinistre del 
min-enireyo. ‘Lu aparas ibe,’ el dicis. 

‘Ni trovez bona plasi,’ Rick urjis. ‘Es 
preske non kloki.’ 

La cielo esis ankore blua, ma la tero esis 
obskura. Fairi brilante flagris, ma la 
piknikanti taceskis, quale se li savas to quo 
venos. Li probable ne vidabis la fantomo, e 
probable kelki supozis, ke li vidos irgo, ma 
lo nekonocata jetas forta reto, e li sentis ol. 

La Spindriftani movis tra la piknik-grupi 
til ke li direte opozis l’anciena shakto, e 
stacis sub querko. 

‘Esas baseno de aquo sur ta rok-tabulo,’ 
dro Miller dicis al yunuli. ‘L’aquo venas de 
aquo-fonto, fakte, de arteza puteo. Esas 
tubo de qua l’aquo sencese fluas. 01 
plenigas la baseno, qua superfluas aden 
fosato natural por drenar.’ 

La ciencisto indikis adube mikra rivereto 
fluas alonge la kolino e desaparas adinter 
l’arbori. ‘Pos yari ol erodis kanelo natural al 
rivereto. Segun memoro, ol esis sempre ibe. 
On remplasis la tubo plura yari ante nun, 
evidente per martelagar nova tubo aden la 
kolino. L’original puteo esis probable borita 
dum l’Interna Milito.’ 

Rick atenceme regardis la tereno. 
‘Stranja, ke aquo tale venas ek la flanko di 
kolino, partikulare kande la flanko ne es 
parto di monto.’ 

‘L’aquo venas de la Blua Kolin-kateno, ed 
ol developas tre forta preso en la kaneli 
subtera. Irge qua boris I’original puteo nur 
cherpis ta preso hidrostatikal, ma pro quo li 
ne borabis ol en ica nivelo, me ne 
komprenas.’ 

Subita kriacho abrupte haltigis la 
konversado. Rick turnis su justatempe por 
vidar sprico de vaporo, od ulo qua facas 
blanka nubo, acensar de la loko ube dro 
Miller dicabis esar la baseno. 

Rick sentis koldeso kurar tra sua karno e 
la kurta hari sur sua nuko herisis segun 
reakto plu anciena kam la raso di homi. 
‘Restez kalma!’ il severe avertis su. ‘Esez 
objektal. Observez omnol’ 

Scotty nelaute siflis, e Rick subite sentis 
la fingri di Barby mordar sua brakio. Nam, 
tra l’acensanta blanka nebuleto, venis 
oficiro portanta la blua uniformo dil 
Uniono, e de sub la larja rebordo dil 
kavalrio-chapelo, okuli penetranta rekte 
regardis li. 

Rick forte glutis. II neprecize remarkis la 
kurado terorigita cirkum il kande la plu 
multa piknikanti departis tam rapide kam 
lia gambi povis hastar. 

La fantom-aparo extensis manui, quaze 
salutar amorato. La vizajo yuna e bela 
ridetis. 

Rick agitis sua kapo por klarigar ol. To 
ne povas eventar! La aparo esis kelke 
nebulatra, quale se pro la vaporo tordata en 
qua lu aparas, ma detali esis sat klara. Rick 
povis vidar, ke la rideto subite desaparas, 
shoko remplasas ol. II povis vidar la manui 
gantizita subite presita al pektoro, povis 
vidar reda sprico de inter la fingri. 

Jan Miller facis longa, nelauta, tremanta 
sono de inter sua denti klemata. La fingri di 
Barby plu ferme presis la brakio di elua 
fratulo. 

Rick baraktis forpulsar hororo e timo. 
‘Esas nul fantomi,’ il esforcis dicar a su. ‘To 
ne es fantomo. Esas nul fantomi.’ 

Ecepte ke il regardas fantomo! 

La aparo desapareskis, extensis manui 
sangizita. L’oficir-fantomo kelke shancelis, 
e la yuna vizajo tordesis pro agonio. 01 
divenis sempre min preciza, til ke nur 
blanka vaporo restis. 

Rick remarkis la nelauta singluti di Barby 
apud su, ma sua regardo restis ligita al 
blanka vaporo. 

Krio de Scotty ruptis sua revo. 

‘Ni irez, yunulo!’ 

Sen savar exakte quale, Rick trovis su 
apud sua amiko frenezioze klimante la 
pento rokoza til la rok-tabulo, hastante por 
kaptar la Blua Lantomo ante ke la vaporo 
desaparos! 

Sen mem staceskar, la yunuli adavane 
lansis su aden la nebuleto rapide 
desaparanta. Rick hororigite sentis dina e 
frostiganta helico cirkum sua vizajo, ed il 
audis sono milda ed ebulioza, quale rido 
fantomatra. 

La posh-lumizilo di Scotty penetris per 
radio brilante flava, e Rick vidis, dum 
l’instanto ante ke la nebuleto desaparis ed 
omna movo cesis, ke la surfaco dil aquo 
milde bolias, e pose kalmeskis. 


36 



La radio del posh-lumizilo revelis solida 
roko, penetrata nur per la tubo de qua fluas 
aquo. 

Esis nula fantomo. 

Esis nula loko adube lu povus irir. 

Esis nula traco di ago homal. 

Esis—nulo. 

Esis nula loko adube la Blua Fantomo povus irir 



CHAPITRO IV 
L’Anciena mineyo 


Rick, Scotty, e la du yunini taceme stacis e 
regardis la avana ceno. Li stacis sur la 
somito dil kolino, adinfre regardis la 
piknikeyo, l’arbori sub qui li stacabis e 
spektabis aparo teroriganta dum la nokto 
pasinta. 

Mem en dilumo la loko ulmaniere 
semblis esar pavoriganta, segun Rick. La 
suno brilis ed uceli venis ed iris sen timo od 
intruzo aden lia aferi kustumal pri kolektar 
nutraji. Brizeto movis la folii dil querki. 

Esis bela e normala dio someral en 
Virginia, esis nula traco di lo supernatura o 
lo stranja. Ma Rick sentis su esar tensa, ed il 
certe esis konfuzigita. 

Direte sub li, la baseno kreita da la fluo di 
font-aquo cintilifis en la sunlumo. Inter lia 
pedi e la baseno esis petro solida, nur kelka 
herbachi baraktis por transvivar en ica od 
ita fendureto. 

‘To esos desfacile solvita,’ Rick dicis. 
‘Regardez ta rok-muro. Evidente, ni vidabus 
irgo vivanta qua esforcis klimar ol, mem en 
l’obskureso. Se irgu hike stacabus, lu esabus 
silueto kontre la cielo.’ 

‘Nulu lastanokte esis sur la kolino,’ 
Scotty ferme dicis. ‘Me regardis omna incho 
di ol.’ 

Barby askoltis la konverso kun mieno 
iritita. ‘Ka vi du ne povas kredar la pruvi di 
via propra okuli? La Blue Fantomo aparis 
hike ube ni stacas. Vi ipsa povas vidar, ke 
nulo povas esar celita de irgu por aparigar 
fantomo. Pluse, ol esis tro reala por esar 
dupajo.’ 

‘01 esis fantomo,’ Jan Miller rezolveme 
dicis. ‘Omnu sempre savis, ke esas fantomo 
hike.’ 

Scotty negis per kapsigno. ‘Omnu sempre 
savis, ke esas fantomi en cent loki, se on 
konsideras omna folkloro pri fantomi. 
Kelka homi mem asertas, ke li vidis un de li. 
Ma qua audis pri spirito qua omnanokte 
pleas?’ 

‘Tu nun audis,’ Barby severe dicis. 

‘Forsan,’ Rick dicis. II ne savis, pro quo il 
esas ankore skeptikal. La aparo pavorigas 
per sua semblanta realeso, ma il ankore ne 
esis pronta kredar explikajo supernatura. 

Jan Miller respondis per apta citajo de 
William Shakespeare. ‘Esas plu multa kozi 
en la cielo e tero kam imaginita en vua 
filozofio, Horatio Brant!’ 

Rick ridetis. ‘To es vera. Nulu plu bone 
savas kam me, quante nulsavanta me esas. 
Me nur respondas, ke me esforcas lernar. Ni 
klimez adinfre por regardar la baseno.’ 

II iris alonge la pento adube la fera tubo 
rustoza saliis ek la flanko dil kolino; dina 
flueto de aquo sencese gutifis aden I’infra 
baseno. 

Rick exploris la tubo. 01 esis ordinara, 
rustoza ma ankore en bona stando. 01 havis 
nula sekretaji videbla. II pozis sua boko sub 
ol e gustis la aquo. 01 esis kolda e bona, 
font-aquo tipal, havante saporo di minerali. 
II saveskabis de dro Miller, ke ol esas 
drinkebla. Piknikanti ofte uzis ol. 

‘Ka tu expektas traci ekfluar kun I’aquo?’ 
Barby questionis. 

‘On ne savas,’ Rick tranquile dicis. Ilua 
fratino, mem plue kam Jan Miller, esis 
neremedieble romantika. Se la fantomo esus 

deskovrota esar altro kam la spirito 
kompatinda di kapitano Costin, el esus akre 
tristigita, Rick savis. 

II genupozis, Scotty apud il, e li tastis en 
la aquo dil baseno rokoza per sua manui. 
Esis strato de bruna algi ye la fundo, qua 
esis expektita. 01 aspektis esar mortinta, ma 
kande Rick skrapis ol, verdo esis sub la 
bruno. 

Scotty ektiris sua posh-kultelo e pikis per 
la lamo maxim granda. Evidente esis nulo 
en la baseno ecepte fundo ek petro solida. 

La yunuli regardis l’unu l’altru. ‘La flako 
kelke ebuliis lastanokte,’ Rick rimemoris. 

Scotty afirmis per kapsigno. ‘Me anke 
vidis lo. Ma es nulo ebuliigar ol.’ 

Jan Miller tremis. ‘Me preske mortis 
kande vi du idioti klimis adhike. Vi iris 
rekte aden ta nebuleto terorinda! ’ 

Rick rimemoris la helico frostiganta qua 
tushabis sua vizajo, e koldeso trairis il. ‘01 
esis koldeta,’ il dicis. ‘Adminime, la Blua 
Eantomo ne es varma. Eorsan lu es blua pro 
koldeso.’ 

Scotty uzis la posh-kultelo por probar la 
fendureti en la flanko dil kolino. Esis multa 
fendureti, ma il trovis nulo neordinara. ‘Me 
cedas me,’ dicis la yunulo havanta bruna 

hararo, sua mieno konfuzigita. ‘Es absolute 
nulo hike. Do de ube venis la fantomo?’ 

‘De ube venas irga fantomo?’ Rick 
questionis. ‘Del sama loko.’ Lia inquesto 
devis solvir la afero, ma il ne ja esis 
satisfacata. Abandonar l’inquesto signifikas, 
ke la Blue Fantomo esas reala spirito. Ton il 
forsan mustos eventuale koncesar, ma ne til 
ke omna inquesto-moyeni esabos klozita. 

‘Nun quo?’ Scotty demandis. 

‘Ni pluse explorez.’ 

Barby opinionis, ke to esas sensenca e 
tale informis li. ‘Vi du povas vagar tam 
multe kam vi deziras,’ el dicis. ‘Ma me ne 
sufros sun-dozo tro forta por chasar spiriti 
sur la roki. Ka tu venos, Jan?’ 

‘Dejuno esos precize ye dimezo,’ Jan 
rimemorigis dal yunuli. ‘Ni helpos Matro. 
Fortuno a vi.’ 

Rick e Scotty spektis eli forirar, pose 
sideskis apud la baseno. 

‘Quon tu pensas?’ Scotty questionis. 

Rick levis sua shultri. ‘Nulo. Me havas 
nul ideeto pri ta fantomo.’ 

‘01 semblis tre reala,’ Scotty rimemoris. 

‘Tro vera.’ 01 esabis tante reala, ke Rick 
preske kredis ol. Ma il trublesis da neklara 
sento, ke ulo esas desjusta. 

‘Nu, Scotty. Me lektis multa rakonti pri 
fantomi, e me lektis la libro da Charles Fort 
quan Patro havas en la biblioteko. Nulo es 
skribita pri ta sorto de fantomo. Me volas 
dicar, fantomo qua publike pleas exakte ye 
non kloki irgekande esas spektantaro. 
Komprenende, es nula regulo qua postulas, 
ke fantomo agez segun certena maniero, ma 
to es tro ... nu, ol es tro perfekta, se tu 
komprenas me.’ 

‘Me komprenas. Quaze teatrajo, ka ne?’ 

‘Exakte lo. 01 es pleo vice aparo, se 
existas irga difero. La fantomo facis exakte 
to quon lu sempre facas. Sama pleo.’ 

Scotty ridetis. ‘Pro quo ne? La pleo es 
parto dil legendo, ed ol es tre konvinkanta.’ 

Rick levis un brovo. ‘Di qua partiso tu es? 
To dil fantomo o to di me?’ 

‘Me havas mento aceptema,’ Scotty 
explikis. 

La frazo sonis en la kapo di Rick. Mento 
aceptema—m/neyo aceptema. Kad esas ligo 
inter la mineyo abandonita e la fantomo? 
Lakte, la shakto esis preske direte sub li. II 
dicis l’ideo a Scotty. 

Ilua amiko staceskis. ‘Ni explorez. Ka tu 
volas?’ 

‘Me volas. Ka ni povas enirar?’ 

‘Ni balde deskovros.’ 

La yunuli adinfre klimis ed exploris 
l’enireyo. Planki esis klovagita trans 
l’enireyo lignizita, ma la klovi esis rustoza e 
la planki rodita. Ili povas enirar simple per 
fortirar la planki. 

‘Quo por lumo?’ Scotty questionis. ‘Ni 
adportis nula posh-lumizilo.’ 

‘Ni facos to plu tarde. Nun ni exploros 
l’enireyo. To montros, kad irga trafiko 
eventis.’ 

La planki facile fortiresis kun stridi de 
klovi antiqua. Pos kelka instanti, sat multa 
planki esis fortirita por lasar li enirar sur 
manui e genui. Li fortiris supra planko por 
lasar lumo enirar, e li kune eniris, atenceme 
explorante la tero. 

‘Nul traci di vizitanti,’ Scotty dicis. 
‘Regardez la polvo. 01 ne perturbesis dum 
mi-yarcento.’ 

Rick opinionis, ke sua amiko esas 
probable justa. La polvo esis dika. Nula 
pedtraci homal desaranjis ol, ma la yunuli 
vidis vaganta traci delikata di bestieto, 
probable agro-muso o tamio. 

La tunelo esis alta de ok futi, cirkume, e 
sat larja por ke tri homi povas flanke 
marchar. Probable la plomb-erco esabis 
ekportita per charioti lor la funciono dil 
mineyo. 

La shakto rekte eniris, plu fore kam la 
lumo qua venis del enireyo. Nulloke esis 
traci di ago o prezenteso homal, ecepte la 
marki anciena sur la muri dil tunelo, facita 
da utensili en la manui di homi longatempe 
mortinta. 

‘Nulo hike,’ Rick dicis, ed ilua voco 
perdesis en la vakueso dil shakto. 

Scotty grunis. ‘Altra sako-stradeto. Oke, 
de ube venis la fantomo?’ 

Rick ne savis. II ne mem imaginis. II 
meditis pri to dum ke li adextere marchis, 
lore subite klakigis sua fingri. ‘Ka tu vidis 
irga traco di aquo ibe? O di tubo?’ 

‘No. 01 esis sika. Nula tubi. Pro quo?’ 

‘Quale li boris I’arteza puteo original? 
Rekte aden la flanko dil kolino? Se yes, pro 
quo la tunelo dil mineyo ne cherpis aquo?’ 

Scotty fricionis sua mentono. ‘Pri to, me 
havas tote nul ideo. Ka tu?’ 

‘Negive. Me ne rimemoras havir tante 
kelka idei. Ma to es stranja. Ni questionez 
dro Miller.’ 

‘Forsan la solvuro es plu profunde en la 
mineyo,’ Scotty replikis. ‘Ni retroirez por 
explorar.’ 

Rick rimemorigis da il, ke li havas nula 
lumizili. ‘Me supozas, ke ni povas fabrikar 
torchi de forjetaji.’ 

‘Facile, se ni trovos ula jurnali.’ 

Esis plura forjetajuyi dissemita tra la 
piknikeyo, e la neteso dil homi dil vicino 
esis indikata da la fakto, ke oli esas uzata. 
Esis nula forjetaji sur la tero. 

La duesma forjetajuyo donis du tota 
jurnali, l’una esis exemplero voluminoza de 
Washington, l’altra esis jurnalo lokal 
havante dek pagini. La yunuli egale partigis 
la jurnali, lore tense rulis oli. Li franjigis un 
extremajo per posh-kultelo por facar 
torcho. 

‘Ka tu havas alumeto?’ Rick questionis. 

Scotty vakue regardis il, pose ridetis. ‘No, 
ka tu?’ 

‘Nul alumeto, nul silexo o stalo, no ... he, 
vartez! Me havas posh-lensol’ 

L’entuziasmo di Rick pri mikroskopio 
igabis il komprar posh-lenso havanta 
dekeduople plugrandiganta povo kom 
suplemento dil mikroskopo quan Barby 
donacabis. La posh-lenso esas uzata por 
explorar specimeni ante portar oli adheme 
por explorar per l’instrumento plu povoza. 
Rick ne ja kustumis havar la mikra lenso ed 
obliviabis ol til ke esis bezono por acendo- 
lenso. 

II prenis la lenso de sua posho e desfaldis 
ol de la metal etuyo protektiva. 01 enfokigis 

la sun-radii til pinto di intensa lumo e 
varmeso, e la papero bruletita rapide 
flamifis. Rick grandigis la flamo per suflar, 
pose ripozis la lenso en sua posho por 
protektar ol. 

‘Nulo tam bona kam la metodo ciencal,’ il 
dicis a sua amiko. ‘Qua bezonas alumeti? 
Venez. Ni brulos la fantomo ek la mineyo.’ 

Scotty ridetis. ‘Nulo tam bona kam 
fortuno,’ il korektigis. ‘Oke, me sequos tu.’ 

Li retroiris aden la mineyo. Rick 
remarkis, trairante l’enireyo, ke l’antiqua 
trabi esis preske tote putrinta. II konjektis, 
ke la mineyo esabis klozita pro ke ol esas 
nesekura. II e Scotty devas sorgar. 

Pos kelka instanti li esis en profunda 
obskureso, nur la febla brileto fumifanta dil 
torcho di Rick sate lumizis por ke li videz. 
La jurnalo ne bone brulis, probable li tro 
tense rulabis ol. Li povis vidar nur poka 
dilumo. 

L’antiqua shakto turnis su per preske 
orta angulo ube strato-fenduro geologial 
igabis la ministi chanjar direciono por 
sequar la veino de bona erco. La kurvo 
obskuris la plu multa lumo, ecepte la 
febleskanta brilo dil torcho di Rick. Scotty 
rapide pozis sua propra torcho al flamo por 
acendar ol. 

Rick nultempe esis certa pri to quo lore 
eventis, ka la torcho di Scotty tro forte 
presis ed extingis sua propra torcho, o ka 
subita vento glaciatra trasuflis la shakto. II 
nur savis, ke li quik esis en obskureso, e ke 
fora ridado fantomatra sonis en lia oreli! 

CHAPITRO V 
Alarmo en la nokto 


Rick kovris sociso per mustardo e 
satisfacate mordis. 01 esis reala sociso sen 
misterio, sen stranjeso, ed il esis 
gratitudoza. II ne konfesis to, ma l’evento 
en la mineyo anxiigis il. 

Dro Miller transdonis la kruchedo de 
lakto a Rick, e questionis, ‘Ka tu es certa, ke 
tu audis rido? Ka to esis dupigo da la 
vento?’ 

‘Me es certa, ke ol esis rido,’ Barby solene 
dicis. ‘Kapitano Costin ridis ye mortivi qui 
audacis enirar sua tombo.’ 

Rick regardetis sua fratino, esperis, ke el 
jokas. E1 ne jokis. ‘Me ne es certa,’ il 
konfesis. ‘Omno eventis samtempe. Me 

volas dicar, ke la torcho extingesis, esis ula 
subita brizo, e ni ekiris aden la dilumo.’ 

II havis imajo mental di Scotty ed il 
facante ta ago anciena ed honorinda qua on 
nomas forfugar! Li hastoze atingabis la 
min-enireyo samtempe, probable plu rapide 
kam plura mond-rekordi por kur- 
konkurenco. 

‘Ni ne haltis por askoltar,’ il pluse dicis, 
kelke shamante. ‘Ni nur iris.’ 

‘Nu, me ton supozusl’ Jan Miller fervore 
dicis. ‘Es miraklo, ke via harari ne 
blankeskis.’ 

Scotty levis un manuo ed arufis sua 
obskura hararo tondita. ‘Kad ol ne 
blankeskis?’ il regretoze questionis. ‘Me 
supozis, ke ol chanjesis.’ 

Dro Miller gutur-ridis. ‘Koquez kelka 
plusa socisi,’ il klamis a sua spozo. ‘Ta 
yunuli bezonas nutro. Li subisis malajo.’ Ad 
Rick e Scotty il serioze dicis, ‘Vi ne shamez. 
La timo a lo nekonocata, mixita kun nia 
timo a loki inkluzita, a preske tota 
obskureso, e nia propra reakti psikologial a 
lo neexpektita, igas ni pensar per nia gambi 
vice nia kapi en certena cirkonstanci.’ 

To esis bone dicita. Rick aceptis l’aserto 
dil ciencisto. ‘Omnakaze, ni ne esos sempre 
fortimigita. Ni retroiros, equipita per 

lumizili quin fantomo ne povas suflante 
extingar.’ 

‘E me es certa, ke vi trovos nulo ma min- 
shakto abandonita,’ dro Miller replikis. ‘Pro 
ke la polvo montris nula traco di okupeso 
homal, vi dicis.’ 

‘Fantomo ne livas traci,’ Barby murmuris. 

Scotty aceptis plusa sociso de sro Miller. 
‘Danko. Komprenez, vi omna, ni darfas 
supozar du kazi. O la fantomo es reala, 
takaze ni sumnez la Societo pri Fenomeni 
Psikala, o la fantomo es facita da homo, 
takaze ni serchez la homo.’ 

‘Me ankore ne aceptas supozo numero 
un,’ Rick ferme dicis. ‘Mea hararo povus 
blankeskar, o preske, e me es pronta 
konfesar, ke la aparo es fantomo tre 
konvinkanta, ma me ne sentas, ke ol es 
fantomo.’ 

Jan Miller parolis. ‘F’intuico di Rick es 
sempre bona. Se il ne kredas ye la fantomo, 
to ne es nur pro ke il es Tomaso dubitema. 
Me opinionas, ke la yunuli devas durigar lia 
inquesto per supozar, ke la fantomo es 
facita da ulu.’ 

Barby agitis sua kapo, plue pro tristeso 
kam pro iraco. ‘Me supozis, ke tu havas plu 
multa fido, Jan.’ 

‘To ne relatas fido,’ Jan explikis. ‘Esas 
questiono pri ube komencar? Se ni 
komencus per aceptar la fantomo kom 
reala, esas nulo facinda. Omnakaze, ni 
invitis la yunuli adhike por explorar la 
misterio, ka ne? To montras, me dicas, ke ni 
ne advere kredis ye la fantomo.’ 

Rick ridetis ye la yunino havanta bruna 
hararo. ‘Oke, Jan. Nun ni komencez de ube 
Scotty haltis: se ni supozas, ke la fantomo 
es facita da homo, ni mustas supozar, kad ol 
ne es molestajo, o kad ol ya es. Quale vi 
votas?’ 

‘Nula pruvi,’ dro Miller penseme dicis. 
‘Povus esar molestajo, quankam ol es tre 
komplikita. Jokajin mem plu komplikita 
esas facita da experta jokeri. Ma sume, me 
tendencas votar kontre la molest-supozajo, 
pro ke ol duras tro longatempe. Jokanti ne 
es remarkinda pro lia duriveso. Ante nun la 
sekretajo esabus revelata, o ni havabus 
varianti. La fantom-aparo ne divenabus 
rutino.’ 

Dro Miller remarkabis exakte to quo 
perturbis Rick. 01 esas rutino, ma fantomi 
tradicione ne es rutinema. Lo esas advere la 
maxim bona argumento supozar, ke ol esas 
facata da homo, e ke ol ne esas molestajo. 

II laute parolis sua pensaji, pose 
questionis, ‘Se facita da homo, e ne 
molestajo, quo esas la motivo?’ 

Nulu respondis, pro ke nulu havis 
respondo probabla. 

‘Trovez la motivo, ed on trovas preske 
omno,’ Scotty komentis. 

‘Sat vera,’ Rick konkordis. ‘Ma se ni ne 
povas konjektar motivo, ni probez per altra 
moyeno. Kande la fantomo unesme aparis?’ 

Barby respondis, ‘Jus pos l’Interna 
Milito.’ 

Rick esis pacienta. ‘Me savas lo. Me volis 
dicar, kande la fantomo komencis sua apari 
recenta?’ 

‘Un monato ante nun, cirkume,’ 
respondis dro Miller. ‘Ni unesme audis pri 
ol de nia farmisto kande ni arivis de 
Spindrift. II esis plena de ta novaji, quale vi 
povas imaginar. La fantomo unesme aparis 
dum exkurso di Exploristini. To es yaral 
evento. La puerini devas kampar ibe tra la 
nokto. On ne bezonas dicar, ke li ne restis 
totanokte.’ 

Rick quik havis imajo mental di puerini 
uniformizita fugante quale folii en uragano. 
‘La apari esis reguloza de pos ta tempo?’ 

‘Yes. Segun nia savo, la fantomo sempre 
aparas ye non kloki.’ 

Rick penseme fricionis sua mentono. ‘Me 
es kurioza, ka lu aparas kande es nula 
spektantaro?’ 

Scotty gutur-ridis. ‘To similesas la 
questiono, kad arboro falanta facas bruiso 
se nulu audas? Quale dicar?’ 

‘Me nur es kurioza, ka la fantomo aparus 
por mikra spektantaro, exemple, un o du 
homi?’ 

‘To esas, ni,’ Scotty rezigneme dicis. 
‘Kande ni probos to, canokte?’ 

‘Posible. Kad es irga pikniki o kunveni 
projetita por ca nokto, dro Miller?’ 

‘Segun mea savo, no. La nexta grand 
afero esos pos du dii. La Filiuli dil Olda 
Domeno havos lia yaral festino por manjar 
karno e krabi. Ico es l’Olda Domeno-stato, 
vi savas. 01 es grandeg evento en ca 
regiono.’ 

‘Do ni probos canokte,’ Rick asertis, 
regardegante Scotty. Ilua amiko konkordis 
per kapsigno. 

Dum manjar duesma sociso, e triesma, 
Rick duris sua questionado. Ne til ke il 
komencis demandar plusa detali pri la 
proprietero dil mineyo aparis fakto 
interesiva. Dro Miller recevabis ofro 
komprar sua domeno po preco multe plu 

granda kam la preci kustumal, jus ante ke la 
fantom-apari komencabis. 

‘L’ofro ne esis por la tota domeno,’ dro 
Miller pluse dicis. ‘Nur por ta parto alonge 
nia bordo estal. To inkluzas l’agro ube vi 
decensis, la piknikeyo, e nia porciono dil 
mineyo. La domo e frukt-arboreyo ne 
inkluzesis.’ 

‘Quante valoras ta parto demandata?’ 
Rick questionis. 

‘01 es tote senvalora, ecepte ke la agro 
povus esar kultivata por feno o luzerno. Pro 
to me esis kelke perplexigita.’ 

‘Qua deziras komprar la domeno?’ Scotty 
questionis. 

‘Me ne savas. L’ofro venis tra Jethro 
Collins, domen-agento lokal. Lu dicis, ke lu 
agas kom agento por personi nelokal qui 
preferas restar nekonocata pro motivi 
politikal. To esis suspektinda, segun me, e 
me refuzis.’ 

‘Pro ke to esus forsan nelegitima, ka ne?’ 
Rick quik questionis. 

‘No. Ton me ne pensis. Me pensis, ke 
industrialisti forsan deziras la domeno, e 
me ne es avida havar gluerio od ulo simila 
kom vicino. Anke, me ne prizas Collins. Me 
preferas ne komercar kun lu.’ 

‘Ka l’anciena mineyo irge valoras?’ Rick 
persistis. 

‘No. La plomba qua restas es de qualeso 
tante meskina, ke ol ne es utila. Me es certa, 
ke la mineyo esabus abandonita mem ante 
rinterna Milito se la Sudani ne multe 
bezonis la plombo. Komprenende, ni 
posedas ol nur partale. Mea avulo posedis 
ol kun le Hilleboe, nia vicini. Li posedas la 
domeno ultre la nia, admonte del mineyo. 
Ni nultempe anxiis pro posedar la mineyo 
ipsa, pro ke ol es senvalora por irga skopo.’ 

Rick opinionis esar stranja, ke ofro esez 
facita por domeno senvalora jus kande la 
fantomo aparis. To bezonas inquesto. II 
pensis pri quale facar lo, e decidis, ke 
konverso kun la domen-agento forsan esus 
utila. Dro Miller voluntante permisis il 
probar lu. 

A I’altra questiono de Rick, dro Miller 
havis nula respondo—to esas, pri la stranja 
situeso dil tubo de qua fluetas I’aquo del 
fonto. La ciencisto nur povis sugestar. 
‘Forsan la truo esis vertikale borita, e tubo 
horizontal adjuntesis segun konveno. Pose, 
plu tarde, la loko esis kovrita per rezidui del 
mineyo, qua livis nur la tubo horizontal. 
Omnakaze, la tubo ne es direte super la 

min-shakto. 01 es adlatere fora per cirkume 
sis od ok futi.’ 

To esis sugesto racional, e Rick nun 
abandonis ta exploro. Fakte, la yunuli 
abandonis la misterio dum la restanta 
posdimezo, quankam Rick duris ruminar la 
problemo, kustumo irgekande il esas 
perplexigita. 

Le Miller havis badminton-korto en 
l’ombro di enorma querko anciena, e pos 
kurta pauzo por digestar la socisi, 
adminime kelke, Rick e Scotty subisis serio 
de bategi da la yunini, qui evidente intense 
ludabis. 01 esis shamiganta, ma nek l’una 
nek l’altra yunulo envidiis la suceso dil 
yunini. 

Ne til la fino di dineo riaparis la temo di 
la fantomo portanta la blua uniformo dil 
Uniono. Lore Rick itere probis. 

‘Ta afero pri ofro por la domeno forsan 
ne relatas, ma ol es stranja koincido. Quo 
altra eventis cirkum la komenco dil fantom- 
apari? Kad irg altra fakti, mem 
nerelatanta?’ 

Le Miller rimemoris nulo, ma sro Miller 
sugestis, ke Belsely, sua farmisto, certe 
savas pri irgo nova o nekustumal. Rick 
konkordis kunparolar lu. 

Ye ok kloki, portante posh-lumizili, la 
yunuli departis por l’anciena mineyo. Li 
prudente proximeskis la loko, alerta por 
irga vizitanti. Ma la piknikeyo esis tote 
abandonita. 

Rapida inspekto en la mineyo revelis nur 
lia propra pedtraci. Li livabis la planki for 
l’enireyo dum la plu frua exploro, e semblis, 
ke nulu venabis de pos ta tempo. Lore, per 
la sugesto di Scotty, li serchis celo-loko en 
qua guatar. 

Rick trovis tala loko alte en querko. To 
esis facile klimebla, e del grosa branchego li 
povas regardar tra skreno de folii e vidar 
sen esar vidita. Li amba satisfacis su, ke li 
ne esas observata. Nula homi savas, ke li 
esas en la vicinajo. 

La moskiti di Virginia ne esis tam facile 
trompita. La yunuli esis quik trovita da 
exploranti, e la moskit-komunikado rapide 
efikis. Pos kelka minuti, la tota moskit- 
armeo lokal invadis l’arboro. Rick vane 
agitis sua manui kontre l’esamo zumanta e 
desfelice murmuris, ‘Esas tanta multi, ke li 
mustas stacar en serio por mordar.’ 

‘Me savas,’ susuris Scotty. ‘Me es kurioz, 
ka li mordas fantomi?’ 

‘Ni balde saveskos. Esas kelka minuti 
ante non kloki.’ 

Malgre rinsekti, la yunuli fixigis sua 
regardi a la baseno, alerta por irga indico di 
fantomo. Lia posh-lumizili esis pronta 
probar la fantomo, se ol aparus. 

Rick de tempo a tempo regardetis la 
cifro-plako luminoza di sua karp-horlojo. 
Ye non kloki precize, il susuris, ‘Nun.’ 

Nulo eventis. La yunuli stoike toleris la 
moskiti e vartis. Ne til ke la karp-horlojo 
montris 9:15 Rick laute parolis. ‘Ni irez. Me 
dubitas, ke la fantomo aparos plu tarde. Lu 
canokte ne pleas.’ 

Li faligis su al tero e luxe gratis su. Scotty 
agitis sua kapo. ‘Nul spektantaro, nul 
fantomo. Tre interesiva.’ 

‘Me konkordas,’ Rick dicis. ‘Or, supozez, 
ke la fantomo savus ke ni asistus. Ka lu 
pleus por nur du?’ 

‘Bona questiono.’ 

‘Ni serchos respondo morge nokte,’ Rick 
dicis. ‘Morge ni anuncos en la vilajo, ke ni 
vigilos, e vartos to quo eventos.’ 

Scotty prenis stoneto e jetis ol aden la 
rivereto dum ke li transiris la ponto. ‘Tu 
konvinkesas, ke ol es facit da homo, ka ne?’ 

‘Ka tu ne?’ 

‘Me konvinkesus, se me havus irga 
nociono, quale on produktas fantomo. Ma 
ico perplexigas me. Nul chambri 


60 



obskurigita, nul fantom-trumpeti, nul 
frapeti ye tablo, ne mem klakanta kateno. 
Nebulet-sprico e la fantomo aparas. Quale 
on facas lo?’ 

Rick ne savis. II ne mem havis ideo. 
‘L’aquo en la baseno ebuliis,’ il rimemoris. 
‘Nia unika indico. Pro quo la baseno 
ebuliis?’ 

‘Esenco di spirito,’ Scotty respondis. 
‘Spirit-esenco facas lo en aquo. Serioze, ni 
probis la fundo dil baseno e trovis nulo.’ 

‘To ne signifikas, ke esis nulo dum ke la 
fantomo pleis,’ Rick komentis. ‘Nur ke nula 
traco restis.’ 

‘Ka tu pensas pri kemiaji?’ Scotty pazis 
plu larje vers la lumi invitanta dil farmo- 
domo di le Miller. ‘E tale parolante, me 
bezonas kemiaji por ta moskit-mordi.’ 

‘Kemiaji povas produktar nebuleto,’ Rick 
dicis, ‘sen livar traco videbla. Ni ne gustis 
l’aquo en la baseno. Me prenos specimeno 
morge e probez oL’ 

La yunini e la gespozi Miller sidis sur la 
portiko skrenizita, anxioze vartante. 

‘Nula pleo,’ Rick klamis, anticipante la 
questioni de la quar sur la portiko. ‘Nula 
traco di fantomo. Nur moskiti.’ 

‘Me havas ulo por ta mordi,’ sro Miller 
rapide replikis. ‘La moskiti cayare es feroca. 

Venez aden la koqueyo e me flegos vi 
amba.’ 

Inter aplikaji dil unguento aromoza, la 
yunuli raportis pri lia experienco, o manko 
de experienco. Rick konkluzis, ‘Do, la 
fantomo pleas nur por spektantaro, e nur se 
ol es prenotifikita.’ 

Dro Miller ridetis. ‘Tre vasta konkluzo de 
tre mikra exemplo, Rick. Un experimento 
ne produktas plu kam un punto sur kurvo. 
Tu bezonas plu multa pruvi kam la falio 
canokta.’ 

‘Ni itere probos,’ Rick replikis. II skisis la 
projeto anuncar, ke li guatos. 

‘To esos plusa pruvo, ma ne konkluziva,’ 
la ciencisto avertis. ‘Ma tu es sur bona 
voyo, me opinionas. Nun, ni livez fantomi e 
persequez ulo plu tushebla. Me havas 
aparato interesiva, facita ek quadrati 
alternante reda e nigra, sur qua diversa peci 
skultita kom homi rejal....’ 

Rick levis un manuo. ‘Dicez nulo plusa. 
Me joyos kombatar vu per shak-Iudo.’ 

Barby e Jan komencis lia propra projeto, 
desegnar monogrami por brodar adsur lia 
vesti someral, dum ke Scotty e sro Miller 
sideskis por lektar libri. 

Rick quik savis, ke il ne egalas dro Miller, 
ma rezolvis ludar tam bone kam posible. Un 


62 



horo pasis ante ke Rick evidente shakesos 
pos du foyi. II sospiris. ‘Vu vinkas me, sioro. 
Me supozas...’ 

La frazo nultempe kompletigesis. La 
tranquileso esis abrupte frakasita da la 
mujo stridanta dil alarm-sistemo dil aviono! 

Rick e Scotty staceskis e quik kuregis. 
Rick unesme atingis la pordo, violentoze 
apertis ol, e preske renversis Belsely, la 
farmisto. 

L’okuli dil viro esis larje apertita, ed ilua 
vizajo esis pala sub la sunbruno. 

‘Es la fantomol’ il klamis. ‘Es lu! En 
l’agro, apud l’aviono!’ 

CHAPITRO VI 
L’Obskura foso 


L’alarmo-korno dil aviono bramis tra la 
nokto per bruiso fore audebla. La yunuli 
preterpulsis la farmisto e kuris tra la skren- 
pordo dil portiko. L’aviono ne ja esis 
videbla ed la nokto esis tre obskura. La luno 
celesis da rango de basa nubi, prekursori di 
pluvo. 

Rick kuris tam rapide kam sua longa 
gambi povis kurar, qua esis sat rapide por 
facar un o du kur-rekordi ye Whiteside- 
gimnazio. Scotty, malgre sua plu granda 
pezo, proxime kuris dop il. 

Adminime un questiono nun esas 
respondizita, Rick pensis dum hastar tra 
l’arbori, tempope abasante su kande il 

videtis basa brancho. La fantomo povas 
provokar alarm-sistemo! II tastis en sua 
posho por certigar, ke il havas la klefi dil 
aviono, ed anxiis, kad il arivos en bona 
tempo por haltigar domajo da la fantomo. 

Nextinstante il springis tra la bordo dil 
frukt-arboreyo e lenteskis vidante pale blua 
lumo qua dansas en la aero cirkum 
l’obskura formo dil Ciel-charioto! 

Rick esforcis dominacar sua respirado. La 
kuro afektis il, ma se il duros, il ganos 
duesma respiro. II mustas atingar I’aviono! 
II kurte anxiis, kad ento supernatura povas 
materiale domajar ulo, ma forjetis ta 
pensajo. II ne aceptis, ke irgo supernatura 
povas provokar pure materiala alarm- 
sistemi! 

Rick pluproximeskante vidis, ke la lumo 
semblis havar traiti, simile a pale blua 
kukurbito skultita, ma on balde remarkis, 
ke to esis nula kukurbito kavigita. 01 
similesis kapo homal, lumizita de interne 
per ula lumo hororinda. 

‘01 movas,’ Scotty klamis, e sua voco 
tremis. Rick samtempe vidis, ke la aparo 
lente retroiras for I’aviono. 

01 esis konstante ye la sama disto, 
sempre retretis kande la yunuli 

pluproximeskis. Lia propra pazi lenteskis; 
l’unesma rapideso ne povis durar. 

Rick kuris direte al aviono, saltis super la 
basa fenco, ed pozis la klefo aden la pordo. 
II turnis la klefo e la bramego surdiganta dil 
korno cesis, livis silenco profunda. II itere 
turnis la klefo por itere enswichar I’alarm- 
sistemo, pose itere supersaltis la fenco. ‘Ube 
ol es?’ 

‘Ibe.’ Scotty indikis la rivo dil rivereto. La 
blua lumo fantomatra shancelis, quale se ol 
invitas, ma ne plus retretis. 

‘Quo ol es?’ Rick questionis. ‘01 aspektas 
quale kapo homal interne lumizita. Ma ol es 
tro alta en la aero esar ye nivelo di kapo, 
ecepte ke ta Unionano esis alta de sep futi.’ 

Scotty konvinkite respondis, ‘Mustas esar 
ulu qua portas lumizilo.’ 

‘Ka tu povas vidar irgu sub ol?’ 

‘No, ma to signifikas nulo. L’arbori es 
obskur fundo. Me supozis, ke me videtis 
korpo sub ol dum ke ni kuris, ma ne povas 
esar certa.’ 

‘Es un moyeno deskovrar,’ Rick dicis, ed 
astonesis trovar, ke il ne sufris koldeso pro 
ta pensajo. ‘Ni kaptez lu!’ 

La respondo di Scotty esis kurar vers la 
blua lumo. Rick mustis extensar sua pazo 
por rajuntar, e vidis la fantomo itere 

retreteskar; ol sempre retenis la sama disto 
inter su e la yunuli. 01 dansis en la aero 
quale kimero, quale se ol invitas la yunuli 
hastar. 

La pazo esis nun plu lenta, nam la 
relative glata surfaco dil agro esis dop li e la 
voyo ye intervali duktas tra herbachi e rovi. 
La fantomo dansis alonge la rivo. Irge quo 
esis sub ta lumo esis sempre nevidebla avan 
la rango de arbori. 01 desaparis inter 
l’arbori dum instanto, ma pose riaparis. 

Rick severe pensis, ke to esos longa 
persequo. Unfoye il subite haltis e susuris, 
ke Scotty anke haltez. Li amba askoltis, ma 
esis nula sono ecepte la nokto-bruisi 
kustumal. Rick savis, ke lia propra paso esis 
bruisoza, indikata da la grinco de sika 
herbachi, la krako di mikra brancheti di 
arbusti, ed altra soni de pedi hastanta, ma la 
fantomo movis tam silencoze kam—nu, kam 
fantomo! 

Malgre su, Rick sentis koldeso instantal, 
ma forte kunpresis sua labii e duris hastar. 
01 es nul fantomo, il dicis a su. 01 es nul 
fantomo! Ulu portas lumizilo, nur to. 
Fantomi ne portas lumizili. 

La persequo nun eniris l’arbori e 
plualteskanta tero. Esis nun saliaji rokoza, e 
Rick savis, ke li atingas l’unesma kolini. La 

rivereto kurtadiste facabis voyo por su tra 
la kolini, til ke ol trovabis plu facila voyo 
vers la maro. 

L’arbustaro esis nun plu densa. Ico esis 
tipala foresto Virginiana dil duesma 
kreskado, plena de arbusti e planti 
klimanta. Rick konocis ol nur per tusho, 
tamen, pro ke esis tante obskura, ke il nur 
povus sentar la prezenteso di arbori jus 
ante kolizionar kun li. La blua lumo 
periodale desaparis dop arbori, pose itere 
riaparis quale se ol incitas li sequar. 

Subite, kande li trairis plu densa kopso, la 
lumo tote desaparis. Scotty nelaute 
murmuris. Rick avide regardis tra 
l’obskureso, profunde respiris. II 
opinionabis, ke li advere rajuntos lu. 

II stacis senmove, sua pektoro bufata. 
Scotty haltis apud il. Esis nula sono. Mem la 
nokto-bruisi dil foresto cesabis. Esis stranja 
sento di kaveso en la aero, quale se li stacas 
en granda kaverno. Rick susuris, ‘Adube ol 
iris?’ 

‘Ne savas,’ venis I’anhelanta respondo di 
Scotty. ‘Spektez dum ke me rilacagas mea 
shuo.’ 

Rick subite inhalis. La blua lumo! 01 es 
plu proxima, tentante proxima. II subite 
komprenis, ke il stacas ye la bordo di libera 

spaco en la foresto, e ke la blua lumo 
flotacas ye la bordo opozata. 01 mokante 
dansis. 

‘Venez!’ Rick saltis de Scotty, e bruisoze 
trairis dek-e-du futi de bushi, absorbita pri 
la lumo. 01 ne movas! 01 flotacas, quaze 
vartante. Dum instanto ilua rezolvo faliis. 
Esis un afero persequar kozo, altra afero 
kande ol vartas on! 

II duris kurar, e sua pedo glitis sur mola 
sulo. II perdis equilibro e sua brakii jiris por 
riganar ol, tro tarde! II glitis, sua dorso 
dolorigante frapis roko, ed il flugis aden 
nigreso! 

Rick falis, lente jiris en la aero. II havis 
sat multa tempo por kurte kriar pro timo e 
por avertar ante ke sua respiro esis 
forfrapita. II profunde plunjis aden aquo 
glaciatra e frenezioze baraktis dum ke il 
falis aden la profundajo. 

Semblis a Rick quale se il adinfre plunjas 
dum eterneso. II havis nula respiro; ol 
esabis shokita ek il per frapar la aquo. Ma il 
rezistis la tento terorinda inhalar, ed adinfre 
pulsis sua brakii por haltigar la plunjo. Pos 
kelka sekundi il flugis itere al surfaco, sua 
pektoro agonianta pro manko de aero. Ilua 
brakii e gambi laboris dum ke il tranis su 

itere al aero, ed il alte saltis aden la beata 
atmosfero, ruptante la surfaco. 

Rick flotacis sur sua dorso, profunde 
respiris ed esis gratitudoza restar vivanta. II 
audis Scotty klamar sua nomo, ma mustis 
vartar dum plura respiri ante ke il povis 
feble kriar. 

II ne savis to quo eventabis, ecepte un 
pensajo klara: li esabis dupigita. La fantomo 
lurabis li, vartis til ke li atingis la foso ante 
pauzar la fugo, por ke li rajuntez ol. E ta 
rajunto esabis kaptilo. 

‘Rick! Ka tu povas audar me?’ 

‘Me audas.’ Scotty semblis esar terorinde 
fora. Lore Rick vidis la silueto di sua amiko 
kom formo obskura kontre la cielo min 
obskura. Segun konjekto, Scotty esis super 
il per kinadek futi. 

‘Perseverez dum ke me querez lumizilo!’ 

Rick pensis, ka sua amiko retroiros al 
domo por querar un de la posh-Iumizili 
quin li livabis pro la persequo precipitoza? 
II ne anxiis pri sua kapableso flotacar. 

II nun plu facile respiris, do il lente natis 
a la muro dil foso sub la loko ube esabis 
Scotty. II milde frapis la petro e tastis dum 
flotacar. La petro-surfaco esis desglata, ma 
reguloza, la muro esis plata. Lore ilua fingri 

trovis kaneleto ed ilua mento kreis imajo di 
ol. Bor-truo! II esas en petro-mineyo! 

To es komprenebla, Rick pensis. Ico esas 
bona regiono por kalko-petro. La fantomo 
simple lurabis li a kalkopetro-mineyo 
abandonita, ed il komplezante enfalabis! 
Esis miraklo, ke il ne ruptabis sua kolo. 

Flava lumo tranchis I’obskureso ed il 
adsupre regardis. Scotty evidente ne 
intencas itere esar sen alumeti, nam pos 
instanto il aparis, torcho ek sika brancheti 
en la manuo. 01 brilante flamifis. Scotty 
pozis ol an la bordo dil foso ed alimentis ol. 
La fiami plu alte acensis kande la lenii 
acendesis. Scotty adinfre regardis nur 
kande la fiami esis sat alta por posibligar il 
vidar. 

‘Ka tu vidas voyo adsupre, Rick?’ 

Rick ja serchas. Unlatere addextre esas 
rok-tabulo du futi plu alta kam la aquo. 01 
duktas ad altra rok-tabulo. II natis vers ol e 
tranis su ek la lageto, sukusis aquo de sua 
vesti. La duesma rok-tabulo esis facile 
atingebla, ma ibe il mustas haltar. Esis 
adminime duadek futi til la bordo. La lumo 
fiuktuante lumizis muro vertikala quan on 
ne povas klimar sen kordo. 

Scotty anke remarkis la problemo. ‘Me 
supozas, ke ni bezonas kordo. Me joyas, ke 
tu ne falis talatere.’ 

‘Amen.’ Ube Rick falabis esis klara 
decenso aden la aquo. De irga altra latero, il 
frapabus rok-tabulo. 

‘Ka tu standos bone?’ Scotty questionis. 
‘Me lasos ta fairo.’ 

‘Irez,’ Rick respondis. ‘Me es tam felica 
kam klif-hirundo sur mea tabuleto. Ne 
absentesez tro longe.’ 

‘Oke.’ Scotty foriris, livis nur la flava 
brilo dil fairo kom kompano. 

Ecepte ke, Rick pensis, la Blua Fantomo 
proxime flotacas e gutur-ridas pro la suceso 
di sua dupigo. 

Gratitudoza pro ke la nokto esas varma, 
il desmetis sua vesti unope e tordis la aquo 
de oli. La surfaco dil min-lageto reflektis la 
flava lumo dil febleskanta fairo dum ke il 
varsis aquo de sua shui. II esis tre pensema. 
Quon I’eventi dil nokto signifikas? 

La tordo dil vesti kompletigita e la 
humida vesti rimetita, il sideskis adsur la 
tabuleto ek kalko-petro por esar tam 
komfortoza kam posibla dum vartar. II 
kurabis per sua maxima rapideso por kaptar 
fantomo, ma la fantomo kaptabis Richard 
Brant. II ne esis certa pri to quon I’evento 

signifikas, ma esis ya certa, ke ol ulmaniere 
signifikas. II tremis, tam multe pro reakto 
kam pro humideso. Tempo revelos la 
solvuro. 

‘Ka tu vidas voyo adsupre, Rick?’ klamis Scotty 



CHAPITRO VII 
La Frostola-homo 


Rick Brant esis plena de kold iraco. To 
montresis da ilua mieno rezolvema kande il 
turnis l’automobilo di dro Miller alonge la 
kurvo qua duktas al ponto trans la rivereto. 
II ne plus vartos eventi. Pos la lasta nokto, il 
e Scotty intencis avancigar la milito al 
enemiko—nam ol nun esas milito, de ta 
instanto kande la Blua Fantomo duktabis li 
en vana chaso qua finis per Rick en petro- 
mineyo profunda. 

Esis pura hazardo ke Rick ne domajesis 
da la falo aden la petro-mineyo. Yes, la 
fantomo duktabis li al latero qua eskarpe 
falas al aquo, ma la shoko di aquo pos falo 
de kinadek futi povas male domajar, se on 

frapas en mala posturo. Rick nur hazarde 
frapabis ol per la pedi. 

Scotty regardis il dum ke l’automobilo 
turnesis vers la piknikeyo. ‘Ka ni ne iros al 
vilajo?’ 

‘Yes. Ma me volas itere regardar la 
peizajo.’ 

‘Quon tu expektas vidar?’ 

‘Me ne savas,’ Rick konfesis. ‘Me nur 
esperas havar ideo.’ 

II iris tra l’arbori, trans la piknikeyo, ed 
haltigis l’automobilo avan la shakto. Esis 
nulu videbla, e l’agro esis tale quale li 
livabis ol. 

Rick strabe regardis la loko, serchis irgo 
stranja, irga anomaleso. Esis nulo, ecepte la 
fera tubo de qua fluas fonto-aquo. To 
desquietigis il. L’explikajo di dro Miller esis 
forsan justa, ma il ne tale opinionis. Se 
rezidui del mineyo esabis ibe deskargita, la 
kolino ne esus tante eskarpa o tante 
reguloza. La yari erodabus la rezidui, ma ne 
til ke ol aspektas tante natural. 

‘Se li ne hike deskargis la rezidui,’ il laute 
pensis, ‘ube li deskargis oli?’ 

‘Ka rezidui?’ Scotty incitis. 

‘Roki del mineyo. Eskombri sen erco, o 
roki de tante mala qualeso, ke ol ne valoris.’ 

‘Me komprenas. Nu, li ne hike forjetis oli. 
Ma li ne fore deskargus oli. Ne esus 
racionoza, tro fore portar roki senvalora.’ 

Li ne uzabis la rezidui por konstruktar 
voyi cirkum la mineyo. La voyi esis ek sulo 
natural, havante bona dreno e nula traci de 
rok-balasto. Rick esforcis imaginar altra 
uzo, ma ne povis, til ke Scotty parolis. 

‘Supozez, ke li uzis la roki por jetar 
kontre la Yankee-soldati,’ Scotty kapricoze 
sugestis. 

La sugesto incitis penso qua pos kelka 
sekundi donis solvuro a Rick. ‘Tu deskovris 
ol. Li ne jetis la roki, ma li ya uzis oli kontre 
le Yankee. Me parius pri to. Venez.’ 

II ekiris l’automobilo ed avane iris tra 
l’arbori til la rivereto tranquile fluanta. Esis 
basa digi distanta per plura futi de la bordo 
dil aquo. ‘Ibe es la roki.’ 

‘Ube?’ Scotty ne povis vidar olti. ‘Me 
vidas preske nul roki.’ 

‘En la digi, kovrita per sulo. Ka tu 
komprenas? Yen loko ube la sul-kovrilo esis 
forbalayita da pluvo. Me antee vidis defens- 
murari quale ico. Li uzis roki kom bazo, 
plenigis I’interspaci per argilo, pose kovris 
ol per sulo e plantacis herbi por retenar ol. 
To donas muraro permananta.’ 

‘Pro quo plantacar herbi?’ Scotty volis 
saveskar. 

‘Por trompar l’explori enemikal, me 
supozas. Me povas imaginar nul altra 
motivo, ecepte por preventar erodo. 
Tatempe exploro esis facita da kavalriani, e 
de l’altra latero dil rivero, olti aspektus 
quale herboza rivi natural.’ 

Exploro dil digo revelis, ke Rick juste 
konjektas. Scotty exploris la loko de ube 
pluvo forportabis la sulo, probable pro ula 
piknikanto nesorgema qua domajis la 
herbaro ibe. La roki evidente esis same kam 
olti en la mineyo. 

Subite Scotty plu base squatis e tushis 
ulo. ‘Rick, hike ulo es enterigita.’ 

Rick hastis por helpar, e pos instanto li 
forpozabis sat multa roki por deskovrar 
quanto de stofo moldoza. 

Scotty prenis peco e sukusis ol, pose 
gutur-ridis. ‘La solvuro es en la skribo sur 
la sako. Wilbur Altgrada Portland- 
Cemento.’ II seriozeskis. ‘Ma por quo on 
uzis ol? Me vidis nul konstrukto en la 
vicinajo.’ 

‘Lorsan ulu adportis provizuri por 
pikniko en la saki ed enterigis oli kun la 
forjetaji,’ Rick dicis. 

‘Me dubitas lo. On ne povas forigar omna 
cemento de sako, pro ke la pulvero adheras 
a la stofo. Se on lavus ol, on nur fermigus 
oL’ 

Rick pensis, ke sua amiko esas probable 
justa. Nulu uzus cement-sako por provizuri, 
il opinionis. II subite adsupre regardis pro 
bruiso qua venas del arbori. 01 esis de 
motoro, ma nur mikra motoro havanta du 
cilindri, quale di chareto havanta du roti o 
motor-biciklo. 

‘Ulu venas,’ il dicis. ‘Ni irez vidar qua.’ 

Scotty retenis la sako. Li retroiris tra 
l’arbori aden la piknikeyo justatempe por 
vidar haltar magra persono blanke vestizita 
sur motor-chareto havanta tri roti—tala 
sorto quala la veturero sidas sur kesto. Sur 
la kesto esis blua literi, piktikta quale se 
blanka pruino kovras oli, qui espelis 
FROSTOLA. Sub la literi esis listo de vari: 
krem-glaciaji, glacio-koni, glacio- 
sandwichi, glacio-pendaji, e litri e mi-litri 
de kremo glaciigita. 

Quankam Rick ne konocis Frostola, il 
quik komprenis, ke ta homo esas vendisto, 
tala quala aparas en granda amasi dum 
varma vetero, havante sonanta kloshi e 
bramanta korni, en kamioni, sur chareti, e 
mem sur bicikli. 

La Frostola-homo gaye manusignifis e 
pulsis sua blanka kasqueto til la dopajo di 
sua kapo. ‘Saluto! Ube es la turbo?’ 

‘Ni es to,’ Scotty respondis. ‘Ka vu 
expektis multi?’ 

‘Me expektis nulo,’ la homo replikis. ‘Es 
bona dio por natar, do me decidis venar por 
vendar friandaji al natanti.’ 

‘Li timas fish-fantomi,’ Rick dicis. ‘La 
loko es frequentata da spiriti.’ 

La homo ridetis. ‘Me audis pri la 
fantomo. Se lu aparus, me vendus glacio- 
kono a lu.’ 

‘Vendas un de li a me,’ Rick invitis, e 
Scotty ekis lo. 

‘Voluntante.’ La homo staceskis e Rick 
vidis, ke lu esas plu alta kam sis futi, e 
formacita quale yuna arboreto. La yunulo 
anke vidis, ke lu ne esas tam yuna kam lu 
unesme aspektis. To esis stranja, pro ke 
vendisti sur motor-chareti esas kustumale o 
tre yuna o tre olda. 

La Frostola-homo apertis la benko-kesto 
e la yunuli enregardis la neta amasi de 
glaciaji diverse pakigita. La vari esis 
koldigita da plaki ek karbo-glacio kovrita 
per bruna papero. 

La glaciaji esis kovrita per chokolado, per 
karamelo, e per vanilo kun kokoso. Rick 

pagis por sua selekto e to di Scotty, pose 
komentis, ‘Es granda disto adhike del 
vilajo.’ 

‘Yes. Ma me juas vehar. 01 es oportunajo 
evitar turbacho ululanta de kindi.’ 

Stranja dicajo de ta qua vendas maxim 
ofte a pueri, Rick pensis. II remarkis, ke la 
vendisto regardas la sako quan Scotty 
prenabis, ed esforcis sekrete facar to. Irgu 
povus esar kurioza pri ta qua portas sako 
moldoza, ma pro quo esforcar celar ta 
kuriozeso? Impulsive, Rick dicis, ‘Yen, 
forjetajuyo, Scotty. Forjetez ta sako e ni 
irez.’ A la vendisto il pluse dicis, ‘Ni 
laboretas por netigar la loko.’ 

‘Bona ago,’ la homo konfesis. 

La yunuli eniris l’automobilo. Rick turnis 
ol e veturiris vers la vilajo. La spegulo 
montris, ke la Frostola-homo spektis li til ke 
l’arbori celis li. 

Rick penseme dicis, ‘Se tu anxius 
richeskar per vendar Frostola-vari, adube tu 
irus por facar lo?’ 

Scotty ridetis. ‘Exakte mea pensajo. Me 
irus adube es homi. Me od irus en stradi, 
sonigante mea klosho, od me garus mea 
chareto ye krucvoyo ube automobili haltus. 
Me ne irus a piknikeyo dezertita—se me 
savas, ke ol es dezertita.’ 

‘Se lu ne savas, lu esas stranjero hike. Ka 
lu povus esar nova vendisto?’ 

Scotty negis per kapsigno. ‘Nova 
vendisto ne konocus la voyo adhike, e se lu 
demandus pri ol, on dicus, ke homi evitas ol 
pro la fantomo.’ 

‘To es vera. Tua pensaji es tam lucida 
kam l’aquo di Costin-rivereto, amiko. Anke, 
lu ne es tipal glaciaj-vendisto, e lu ne es 
habitanto lokal. Lu es kelke tro evoza por 
kavalkar motor-chareto, e lua mieno e 
posturo ne konvenas. II ne es apta por la 
rolo. Pluse, lua achento ne es lokal. II es ne 
plue Virginiana kam tu.’ 

‘Lu parolas quale Yankee,’ Scotty 
konkordis. 

Rick sospiris. ‘Nu, ni trovis ulo, quankam 
me ne savas quo. Cement-sako ube es nula 
konstrukto e glaciaj-vendisto qua ne es apta 
por la rolo. Quon tu deduktas de olti?’ 

Scotty gutur-ridis. ‘Es simpla. La 
Frostola-homo konstruktas sekreta glaciaj- 
butiko. Butiko modern, ek cement-muri. Lu 
ne konstruktas ol ube on vidos ol, pro ke lu 
ne volas esar jenita da klienti.’ 

Rick ridetachis. ‘Oke, Hawkshaw. Sat 
multa dedukto por un matino. Regardez ta 
cielo. Ka tu recente audis veter-predico?’ 

Scotty regardis adube nubi simila a 
kaval-kaudi striizis la cielo. ‘Aspektas quale 
se tempesto venas. Pro quo ne enswichar la 
radiofono?’ 

Rick facis lo, ma esis nur muziko de 
radiofon-staciono proxima, mixita kun 
anunci lokal. Ante ke li audabis veter- 
raporto, li eniris la vilajo. 

Lansdale esas tro mikra mem esar proxim 
fervoyo. Omnibuso interstata trapasas per 
la chefa choseo, e to esas l’unika ligilo al 
urbi adnorde ed adsude, ecepte per 
automobili privata. 

Rick eniris la chefa strado. II vidis 
apoteko, spico-venderio nedependanta, 
butiko por metalaji e farm-utensili, var- 
butiko, e du gazolin-stacioni. Ye la bordo dil 
vilajo esis grandega merkat-halo, apertita 
nur venerdie e saturdie. 

La merkato esis evidente la chefa 
komerco-loko por la farmisti dil regiono. 
Lansdale esos turboza venerdie e saturdie, e 
preske dezertita dum la restajo dil semano, 
ecepte la kelka centi de homi qui habitas la 
vilajo. 

II turnis I’automobilo ye la bordo dil 
vilajo e retroiris alonge la chefa strado. 
Opozante I’apoteko il trovis la afisho 

serchata. Jethro Collins Domen-agento e 
Notario. II garis rautomobilo avan la domo. 

Collins havis sua kontoro en to quo olime 
esabis la salono di sua propra domo. Rick 
povis vidar il tra la fenestro, enorma 
obezulo vestizita per blanka kamizo e reda 
breteli. Kande Rick sonigis la pord-klosho, 
il klamis, ‘Nu, envenez!’ 

Kande li enirabis, la bov-voco 
minlauteskis por esar konvena al chambro, 
mikra chambro, plenigita per fotografuri di 
domi. 

‘Quon me facez por vi, kindi?’ 

La questiono ne esis jentila. La tono 
anuncis, ke Collins esas nepacienta pro 
l’interrupto, ke il esas certa, ke ta kindi nur 
disipos ilua tempo, e ke il odias kindi ed 
omna altri. 

Rick opinionis, ke il aspektas quale 
Chester White-porkulo, quankam plu 
malhumora, ma lu polite respondizis, ‘Ni 
venas de dro Miller, sioro.’ 

‘Ka? Ka lu volas vendar?’ 

‘No, sioro. Ne sen plusa informo. Se vu 
dicus la nomo dil kompranto...’ 

‘Me povas. Me ne facos lo. Ne es via 
afero. Se Miller volas marchandar, lu venez 
a me. Nun ekirez.’ 

La yunuli vartis. ‘Vu devas konfesar, ke 
l’ofro esis neordinar, sioro. La preco esis 
kelke granda por domeno senvalora.’ 

Okuli porkatra regardis li. La bov-voco 
grunis, ‘Ekirez!’ 

Li ekiris. Esis nulo altra facenda. 

Scotty enireskis la vehilo, ma Rick 
haltigis il. ‘Ni enirez l’apoteko. Me volas 
komprar botelo de insektocidivo.’ 

‘Oke.’ Scotty gutur-ridis. ‘On komprenas, 
pro quo dro Miller ne prizas sro Collins.’ 

‘Me quik membreskos la kontra-Collins 
klubo. Pensez, apotekisti savas omno pri 
sua urbeti. Ni esforcez saveskar, ka la 
Erostola-homo es nova.’ 

Rick apertis la skren-pordo e li eniris 
apoteko qua ne multe chanjesis dum mi- 
yarcento, ecepte per havar plu moderna 
vari. L’apotekisto, homo tufetatra, esis 
amikal. Li sideskis an la vendtablo marmora 
e Rick questionis, ‘Ka vu havas Erostola 
glaciaji?’ 

‘Me ne vendas olti,’ l’apotekisto 
respondis. ‘Nur l’agento vendas olti.’ 

‘Me komprenas, ke l’agento es nova en ca 
teritorio,’ Rick sensucie dicis. 

Okuli brilanta inspektis il tra orel-binokli. 
‘Kelke nova. Lu semblas esar sat bona.’ 

‘Lu es tre komplezema,’ Rick konkordis. 
‘Ka lu longatempe laboras hike?’ 

‘Dum sis semani, cirkume.’ 

La yunuli komendis sod-aquo, pose 
retroiris adche le Miller. Rick esis felica. Li 
ne multe progresas, ma adminime deskovris 
persono interesanta en la nova Frostola- 
homo. Segun l’apotekisto, lua arivo 
koincidis kun la apari dil Blua Fantomo. II 
iris al mineyo kande nula klienti asistas. Lu 
esis kurioza pri cement-sako. II ne semblis 
apta kom glaciaj-vendisto. 

Rick iris direte al piknikeyo. Esis nula 
traco dil Frostola-chareto, qua signifikas, ke 
la homo livabis jus pos ke li livis, altre li 
renkontrabus lu dum la retroveno. 

Per konjekto, Rick ekiris I’automobilo e 
marchis vers la forjetajuyo aden qua Scotty 
pozabis la cement-sako. La sako esis 
foririnta. 

CHAPITRO VIII 
Atak-projeto 


Rick vekis audante vento, indico, ke la 
tempesto qua voyajas adnorde de la 
sudmezo pluproximeskas. II jemis. Se la 
tempesto arivos ante noktesko, la kunveno 
yaral di la Filiuli dil Olda Domeno esos 
ajornata. 

Pos Feventi dil dio pasinta, il decidabis ne 
anuncar, ke il e Scotty guatos por fantomo, 
esperante ke la fantomo aparez nur por li. 
Ilua nova projeto ne ja esis tote skisita, ma 
balde esos. 

Scotty ridetis ye il de I’altra lito. ‘Nul 
nokt-alarmi lastanokte. Me supozas, ke la 
fantomo ne trovis irgu kun qua ludar.’ 

‘Forsan canokte,’ Rick replikis. ‘Venez, 
dormemulo. Staceskez e brilez. Es taski 
facenda.’ 

Scotty regardetis la cielo tra la fenestro. 
‘Ni devas rapide facar oli. Sen chanjo en la 
vetero, ni expektez bona buraski.’ 

Pos frua dejuno ecelanta de krespi e 
piprizita shinko Virginiana, Rick pruntis 
vakua bokalo de sro Miller, inspektis omna 
posh-lumizili disponebla, ed explikis la 
skopo dil exkurso a le Miller. 

‘Me obtenos specimeno del aquo en la 
baseno por trovar, kad es irgo stranja en ol, 
e pose me deziras plu atenceme explorar la 
mineyo, por sequar ta aquo-tubo. 01 ankore 
desquietigas me.’ 

II surprizesas, ke Barby e Jan rapide 
parmanjis lia frua dejuni ed anuncis, ke li 
venos kun ili. 

‘Vi iros aden ta mineyo,’ Barby explikis. 
‘Ni vartos extere, e se vi ne retrovenabos 
ante dek minuti, ni rivenos adheme por 
querar helpo.’ 

Rick esis emocigita. La du yunini kredis 
ye la fantomo, Barby plu multe kam Jan, ma 
il e Scotty konvinkesis, ke ol esas facita da 
homo per ula maniero ne ja komprenata. La 
yunini havas kurajo akompanar ili, mem se 
eli nur vartos ye la min-enireyo. 

‘Oke,’ il konkordis. ‘Ni irez.’ 

Dro Miller ofris, ‘Uzez l’automobilo. Me 
ne prizas ta vetero ed es nul rezono, ke vi 
esez surprizata da pluvo.’ 

Rick aceptis, e pos instanto la quar yuni 
ireskis. II vidis, ke la cielo esas nebuloza, e 
nur tempope on videtis la fluganta nubeti 
tra ol. Ulo ya venas. 

‘Es tempesto tropikal,’ Jan explikis. ‘La 
veter-raporto matinal de Washington dicas, 
ke ol atingos la nordo di Virginia camatine.’ 

‘E tre balde,’ Scotty komentis. 

Ante ke Rick kolektis sua unesma 
specimeno—bokaledo de aquo del baseno, 
mixita kun skrapuro de algi del fundo—esis 
rango malaugura de nigra nubi an la 
horizonto. 

II hastis al digo ube Scotty trovabis la 
cement-saki, sua amiko proxime dop il. La 
yunini vartis en I’automobilo. 

II surprizesis trovar, ke esas nula saki. 
Nuda sulo montris ube oli esabis exkavata. 

‘Quon tu opinionas pri to?’ il questionis. 

Scotty negis per kapsigno. ‘Me ne savas. 
La Lrostola-homo forprenis oli, ma me ne 
povas imaginar pro quo. Venez. Ni irez. Ne 
es tempo hike stacar e pensar. La tempesto 
es tre proxima!’ 

‘Nul mineyo camatine,’ Rick dicis. ‘Ka ta 
pluvo duros sat longe por ajornigar la Filiuli 
dil Olda Domeno, o ka ni vidos nur sturmi?’ 

‘Tempo revelos. Ni irez.’ 

Li atingis la domo nur kelka minuti ante 
la tempesto. 01 arivis kun kliktado del 
fenestri e flagro di fulmino, sequata da 
tondro qua sencese resonis inter la monti. 
La pluvo venis kom torenti blindiganta, 
kovris la fenestri per kontinua fluo de aquo 
qua obskurigis omno. 

Rick aranjis sua mikroskopo sur la 
koqueyo-tablo e konektis la subplatforma 
lumizilo al elektro. Lore, dum ke l’altri 
spektis, il selektis konkava vitro, prenis sua 
pipeto, e kaptis aquo-guto del bokaledo de 
basen-aquo. La guto esis pozita adsur la 
vitro. II kovris ol, pose pozis sua okulo an 
l’okulalo. 

Pos instanto por enfokigar e movar la 
kava vitro, l’aquo-guto subite divenis 
stranja aquario populizita per animali 
fantastika. II spektis, laute kontis la speci. 
‘Multa paramecii. Un volvoxo. Du 
Stefanoceri. Un hidro. Ne mala por un guto. 
Kad irgu deziras regardar?’ 

Omnu deziris lo. Rick vartis dum ke la 
yunini laute parolis pri l’enti mikroskopal, e 

sro Miller dicis a sua ciencisto-spozo, ‘Ka ni 
drinkas ta aquo?’ 

Dro Miller ridetis. ‘No, karino. Ni drinkas 
l’aquo del tubo. Ta specimeno venis ek la 
baseno.’ 

‘Ma se l’animali es en la baseno, li 
evidente venis del aquo-fonto!’ 

La ciencisto negis per kapsigno. ‘L’aquo- 
fonto es pura. 01 probable havas min multa 
bakterii kam nia puteo. Ma l’aquo dil 
baseno es expozata a la aero, ed es ecelanta 
geniteyo. La plu multi de ta animali 
propagas su per spori, qui es en la aero.’ 

Rick pluse dicis, ‘To es justa, sro Miller. 
Kande me volas havar kultivuro, me nur 
pozas aquo mixita kun poko de dina 
buliono en l’extera aero dum un o du dii, e 
pose pozas ol en direta sunlumo. Pos 
sepadek-e-du hori, me havas plu grand 
amaso de animali kam ico en omna aquo- 
guto.’ 

‘Ka la Blua Fantomo ne nocis la basen- 
aquo?’ Scotty questionis. 

‘On ne darfas dicar,’ Rick explikis. ‘Esis 
nula domajo permananta pro irga kemiaji. 
On darfas dicar lo. Ma on omnakaze havus 
amaso quale ico ante tri dii, ed es nun tri dii 
de pos la fantom-aparo. Or, ranimali esus 

en la baseno, mem se la Blua Fantomo 
tempale ulmaniere despurigis la aquo.’ 

La tempesto puntizis ilua parolado per 
vento-frapo qua kliktigis la fenestri. 

‘01 plumaleskas,’ klamis sro Miller. ‘Me 
esperas, ke ol ne domajos la pometi sur 
l’arbori. Li es tre bonsapora. Ni projetas 
sendar busheli de li a Spindrift kande li 
matureskos.’ 

Jan Miller riguidis li a la temo. 
‘Qualmaniere kemiaji esez nenociva al 
animaleti, Rick?’ 

‘Kemiaji forsan mortigus olti en la 
baseno, ma la sencesa fluo del aquo-fonto 
balde dilutus la dissolvuro. Od ula kemiaji 
kombinus kun l’oxigeno en l’aquo por 
formacar sali nenociva. Me ne povas esar 
certa, kompreneble. Me nur probas moyeni 
per qua on povus produktar fantomo.’ 

Barby sniflis. ‘Tu es fora del solvuro, me 
dicas. Mem se tua sensenca kemiaji povus 
facar blanka nebuleto, li ne povas aparigar 
la Blua Fantomo ed igar lu reprezentar on 
pafita!’ 

‘Tro vera, Fratino. Me ne asertas irgo. Til 
nun ni havas nur tre stranja konjekti, anke 
interesanta glaciaj-vendisto, ofro por 
komprar parto di ca domeno, e desaparanta 
cement-saki. Saki antiqua.’ 

Barby mustis ridetar. ‘Se tu povus 
kombinar ta kozi aden fantomo, me gratuite 
mashinskribus tua cienc-projeto, e tam 
multa kopiuri kam tu bezonos!’ 

Rick ridetis. ‘Ka se me falius?’ 

‘Me ne suprizesos, ma tu povus komprar 
nova muzik-albumo por me.’ 

‘To es kontrato.’ Rick turnis su vers dro 
Miller. ‘Esas un informajo quan vua 
farmisto, sro Belsely, povas obtenar por ni 
quan nulu de ni povas obtenar. To esas, ka 
la domen-agento e la glaciaj-vendisto 
konocas l’una l’altra, e partikulare, ka li es 
amiki? II povas inquestar sen incitar 
suspekto.’ 

‘Me quik demandos to de lu,’ dro Miller 
replikis. II iris al telefonilo en la granda 
farm-koqueyo e cifragis. Pos instanto il 
dicis, ‘Ka Clara? ... Ka Tim asistas?’ II 
vartis, pose dicis, ‘Tim, me havas tasketo 
por tu.... No, ne olta. Nur sensucie 
questionar en la vilajo ... Tim?... Saluto?...’ 
II riakrochis la telefonilo e dicis a I’altri, ‘La 
telefonilo faliis.’ 

Rick vidis, ke la lumizilo dil mikroskopo 
ne plus lumizas. ‘Anke faliis I’elektro.’ 

Dro Miller frunsis sua fronto. ‘Es 
nekustumal, ke e la telefonilo e I’elektro 
samtempe faliez. To signifikas, ke arbori 

falis trans la kabli. La du kabli transiras la 
rivereto l’una proxim l’altra, ye mi-milio 
admonte, cirkume.’ 

Esis nulo facebla ma vartar la fino dil 
tempesto. 

Rick e dro Miller rikomencis la shak- 
turniro. Scotty spensis la tempo per facar 
improvizata Yoot-ludo, anciena planko-ludo 
de Korea quan on povas ludar preske 
irgaloke, en preske omna cirkonstanci. 
Maxim simple, on povas skrachar Yoot- 
feldo en sulo per bastoneto, ed on povas 
tranchar de brancheto la jeto-bastoneti qui 
remplasas lud-kubi—o flecho jiranta—en 
simila ludi dil Ocidento. Scotty skisis la 
feldo sur kartono de buxo en qua nutraji 
esabis portita e facis jeto-bastoneti per 
splitar kano de anciena kana sidilo en la 
ligneyo. Dami uzesis kom fichi, quankam 
on povas uzar stoneti se on ludas extere. 

‘01 similesas Parcheesi,’ Scotty explikis al 
yunini. ‘On esforcas plu rapide irar cirkum 
la kurso kam l’adverso. La quar bastoneti es 
jetita aden la aero, ed on povas movar per 
un grado po omna bastoneto qua falas 
havante la plata flanko adsupre. Se omna 
quar falus kun la plata flanko adsupre, to es 
“yoot” ed on ganus plusa jeto pos la quar 

movi. Tu komencez, Barby, e me explikos 
l’altra reguli dum ke ni ludas.’ 

Ye dimezo sro Miller grilis karn- 
sandwichi per la lignokarbon-grililo en la 
ligneyo, qua atachesis al koqueyo. Pose el 
uzis la lignokarboni briletanta por koquar 
kafeo segun l’ekmoda maniero, per pozar la 
kafeo en la poto de aquo bolianta. Pro ke la 
kafekrucho familial esis filtrilo elektral, to 
nun esis l’unika maniero koquar kafeo. 

Rick devis multe juar la tempesto, ecepte 
ke il esis nepacienta efektigar sua projeto 
por kaptar la fantomo. Nun la kunveno ye 
la piknikeyo certe esas abrogita, ma sen 
radiofono o televiziono, esis nula moyeno 
deskovrar. 

La tempesto duris tra la posdimezo til pos 
vespero. Dineo konsistis ek grilita bifsteko 
e salado. Se la tempesto durus dum semano, 
Rick dicis al grupo, li omna divenus tam 
grasa kam Collins pro la koquarto di sro 
Miller. 

Drinkante kafeo, il skisis la projeto qua 
kreskabis en ilua mento. 

‘Ni ne ja savas la motivo por la fantom- 
apari. Ni anke ne savas quale lu aparas. Ma 
ecepte ke me multe eroras, la Frostola- 
homo intrikesas.’ 

‘Me ne komprenas, pro quo tu dicas lo,’ 
Barby objecionis. 

‘To es supozajo,’ Rick konfesis. ‘Ma quon 
ni havas ecepte supozaji? Ni supozas, ke la 
fantomo es facita da homo. Bonege. Qua 
homo? Me prizentas Frostola, la produkturo 
qua produktas fantomi. 

‘Serioze, ni mustas konsiderar ul supozaji 
por nia persequo dil fantomo. Se ol esis 
homo, ol esis altstatura homo havante ula 
sorto de kozo lumizita sur sua kapo. To ne 
es desfacile facita. Plastiko nuntempe venas 
en omna formi e kolori, inkluzante kapi 
homal uzata en la fenestri di butiki. On tre 
facile pozas lumizilo e baterio en un de li. 
Me ne bezonus kin minuti, se me havus 
kelka metal-filo e soldilo.’ 

‘To es vera,’ dro Miller konkordis. ‘Facar 
la Blua Fantomo quan la yunuli persequis 
esus absurde facila.’ 

‘Ma lurar ni bezonis bona kuranto,’ Rick 
duris. ‘Lu anke mustas konocar la regiono.’ 

Jan Miller indikis, ‘Ma lu flotacis direte 
trans la petro-mineyo e tu enfalis.’ 

‘Ne eventis tale,’ Scotty korektigis. ‘Ni 
haltis pro ke la fantomo desaparabis. On ne 
desfacile komprenas quale. Lu ekswichis la 
lumizilo, marchis cirkum la bordo dil petro- 
mineyo, lore itere enswichis oL’ 

‘Es ya tale,’ Rick konkordis. ‘Or, pro quo 
talmaniere lurar ni? Esis nur acidento, ke 
Scotty e me amba ne enfalis, pro ke il 
mustis lacagar sua shuo. Altre, ni amba 
esabus ye la fundo dil mineyo.’ 

Dro Miller agitis sua kapo, pro 
perplexeso, ne por negar. ‘Vi tre probable 
esabus serioze domajita o mem mortigita. 
Takaze, homi blamabus la fantomo. Ma pro 
quo la fantomo tale agis?’ 

Rick anke meditis pri lo. ‘Me povas 
imaginar nur un motivo. La fantomo ne 
toleras inquesto. Lu savas, ke ni minacas lu, 
pro ke Scotty e me quik kuris por kaptar lu 
dum ta unesma nokto.’ 

‘Ma pro quo tushachar via aviono, o 
probar ol?’ la ciencisto questionis. ‘Lu ne 
povus savar pri l’alarmo. Tu exploris 
l’aviono, ka ne?’ 

‘Yes. 01 ne esis tushita, segun mea 
exploro. Omnakaze, nula domajo esis facita. 
Me ne povas imaginar pro quo lu probis 
l’aviono, tamen, ecepte ke lu volis fushar ni 
talmaniere.’ 

‘Tu ne ja dicas, pro quo tu suspektas la 
Lrostola-homo,’ Barby komentis. 

Rick kontis per sua fingri. ‘Lu es nova en 
la regiono. Lu arivis jus kande la fantomo 
unesme aparis. Ma lu ne es tante nova ne 

havir sat multa tempo por explorar la 
regiono o projetar lurar inquestanti a la 
petro-mineyo. Lu esis ye la piknikeyo 
kande esis nula posibleso vendar multa 
glaciaji. Lu prenis la cement-saki, ni ne 
savas pro quo. Lu es altstatura e magra, 
ergo, lu povus kurar sat rapide por restar 
avan Scotty e me. Lu anke es sat altstatura 
por esar la fantomo quan ni persequis.’ 

II pauzis e profunde respiris. ‘Un plusa 
punto. Lu portas kozo qua facus nebuleto 
marveloza en qua fantomo povas aparar. 
Kozo qua forsan tempale nocus animali 
mikroskopal en la baseno—quankam me ne 
ja es certa pri lo—ma qua desaparus kun la 
nebuleto.’ 

L’altri regardegis il per tota intereso. 

Dro Miller nelaute dicis, ‘Komprenende! 
Rick, to es brilanta! 01 tote fitas!’ 

Jan Miller kriis, ‘Quo fitas?’ 

‘Karbo-glacio,’ Rick dicis. 

CHAPITRO IX 
La atomi fendita 


Ante jornesko, la tempesto divenabis 
delikata pluvo. Rick regardegis la ruro 
trempita tra la fenestro e konsideris l’idei 
quin il projetas. 

La teorio pri karbo-glacio ne esas 
konkluziva, ma esas forta indico. 01 ne 
explikas la Blua Fantomo ipsa, ma povas 
explikar la nebuleto. 

Karbo-glacio esas nur solida karbobioxo, 
qua esas gaso ye temperaturi normal. 01 
solideskas ye kolda temperaturi, e pro ke ol 
esas nenociva, nechera, e pura, ol esas 
freque uzata por koldigar vari, exemple, da 
ta glaciaj-vendisti qui havas nula frigorizili. 


99 



Kande la temperaturo pluvarmeskas, 
karbo-glacio direte chanjas de stando solida 
a stando gasoza. Faligita aden aquo, ol 
semblas boliar, dum ke la varmeso relativa 
dil aquo gasigas ol, ed ol kreas nebuleto 
delikata e blanka. 

Rick esis sat certa, ke la Blua Fantomo 
aparas en nubo de karbobioxo, ed il 
kompreneskis, quale on facas ol—segun 
principo, ne explicite. Omnakaze, il rezonis, 
esas nur kelka moyeni krear imajo videbla. 
II unope konsideris ta posiblaji, unope 
eliminis oli. 

Se la Frostola-homo relatas a la fantom- 
apari, on nur bezonas observar ta persono 
altstatura. To esis la projeto di Rick, necese 
ajornita pro la tempesto. 

‘Me deziras, ke ni havez radiofono,’ il 
dicis. ‘Me volas audar veter-raporto.’ 

Scotty simpatioze ridetis. II savis, ke Rick 
esas nepacienta koram detekto facinda. 

‘Ni advere devas havar radiofono uzanta 
elektrobaterii,’ dro Miller dicis. ‘Elektro es 
hike ne tro fidinda. Me kompros on, ma to 
ne nun helpas.’ 

‘Ni devas havar radiofono qua ne 
bezonas irga energio,’ Jan Miller dicis. 
‘Tale, ol esus sempre pronta servar.’ 

Rick regardegis la yunino sen vidar el. 
Radiofono sen energio. II rimemoris longa 
konverso kun dro John Gordon del stabo di 
Spindrift pri radio-principi. Dro Gordon 
skisabis cirkuito qua bezonas nula energio, 
e lore dicis a Rick, quale injenio Amerikana 
produktabis to quon soldati nomizas 
‘radiofono dil tranchei.’ 

‘Me vidis antiqua transformatoro en la 
ligneyo,’ il subite dicis. ‘Ka me darfas havar 
ol, dro Miller?’ Pro l’afirmo per kapsigno dil 
ciencisto, il parolis a Jan. ‘Me supozas, ke tu 
povas trovar tubo ek kartono por me. E se 
me darfas havar antiqua razil-lamo e vi 
permisas, ke me forprenez l’audilo del 
telefonilo dum kurta tempo, me povas 
fabrikar radiofono!’ 

La ciencisto, la yunini, e Scotty 
nekredante regardegis il. ‘II tandem 
dementeskas,’ Scotty murmuris. ‘Quale on 
facas radiofono ek forjetaji?’ 

‘Me anke bezonos krayon-stumpo, kelka 
skrubi, e peco de planko,’ Rick pluse dicis. 
‘Sekurespinglo anke helpos.’ 

‘Rick Brant, tu es sensenca,’ Barby ferme 
dicis. ‘Ne es bona tempo por molestajil’ 

Dro Miller levis un manuo. ‘Kalmeskez, 
Barbara. Rick ne jokas. Me supozas, ke me 
komprenas ilua ideo. Rick, me ne antee 

audis pri ico, ma me supozas, ke l’oxido sur 
la razil-lamo agos kom rektifikanto?’ 

‘To es justa, sioro. John Gordon tale 
informis me.’ 

La ciencisto staceskis. ‘Do, ol funcionos. 
Ni konstruktez radiofono ek forjetaji.’ 

Per multa manui helpanta, la laboro 
rapide progresis. Per la direkto di dro 
Miller, Scotty prenis la transformatoro ek 
olua etuyo e la yunini laboris desvolvar la 
quanto de metal-filo de olua volvaji. 

Rick trovis razil-lamo e fixigis ol a peco 
rektangula de planko lamizita quan il trovis 
en la ligneyo. 01 esis razil-lamo havante du 
bordi akuta, ed un skrubeto del utensiluyo 
di dro Miller fixigis ol. II envolvis un kurta 
peco de metal-filo izolita, qua esis un de la 
fili kondutanta dil transformatoro, adsub la 
skrubo ante visar ol. II akutigis la grafit- 
krayono per sua posh-kultelo, desfaldis la 
sekurespinglo, e pulsis l’akuta pinto aden la 
grafito expozita ye l’una extremajo dil 
krayono, qua esis stumpo longa de nur du 
inchi. 

La sekurespinglo esis fixigita adsur la 
planko, la skrubo visita tra la truo en la 
kapo dil pinglo. 01 pozesis por ke l’akuta 
pinto dil grafit-krayono tushez la razil- 
lamo. Altra kurta peco de metal-filo izolita 

esis envolvita cirkum la skrubo ante ke ol 
es envisita. Rick expozis l’extremajo kupra 
dil metal-filo por facar bona kontakto. 

Jan trovis tubo kartona qua olime 
portabis toali papera. Rick tranchis sis inchi 
de ol ed envolvis an ol la metal-filo del 
transformatoro. II envolvis uniforme e 
tense, til ke la tubo esis kovrita per metal- 
filo. Lore il tranchis trueti en l’amba 
extremaji dil tubo e tranis la metal-filo tra li 
por retenar la volvajo en olua plaso. La tubo 
—nun volvajo—esis ligita a la planko per 
kloveti. 

Dume, dro Miller prenis l’audilo del 
telefonilo. Scotty extensis multa futi de 
metal-filo tra la chambro e transdonis 
l’extremajo a Rick. To esis l’anteno. Lore 
Scotty skrapis brilanta makulo sur aquo- 
tubo per sua kultelo e tense envolvis metal- 
filo cirkum ol. To esis la ‘tero’. 

Rick e dro Miller konektis ol. Rick kelke 
fiere gestis a l’aparato bizara. ‘Yen. Ube esis 
forjetaji, nun esas radiofono.’ 

Jan Miller dicis, ‘Me ne kredas ol!’ 

Rick ridis. ‘Nek me, forsan. Ma ni 
probez.’ II sideskis an la tablo e pozis 
I’audilo an sua orelo. Per I’altra manuo, il 
komencis la laboroza tasko lokizar punto 
delikata sur la razil-Iamo. 

Dro Gordon dicabis, ke nur loki 
intermitanta sur lamo funcionos. Ula lami 
havas nula tala loko. Altri havas multi. 

Rick opinioneskis, ke il havas un de ta 
lami sen loki, kande il audis to quon il 
supozis esar voco. II hastoze atencis ta loko, 
e pos kelka sekundi, muziko fluis tra 
l’audilo. II kaptabis radiofon-anuncisto qua 
introduktas muziko. Dum longa instanto il 
askoltis, pose extensis I’audilo kun larja 
rideto. ‘Kad irgu volas askoltar?’ 

Omnu volis. Li sucedante askoltis, ed 
omna pozo dil audilo ad orelo esis 
akompanata da vorti astonata. 

Barby regardis sua fratulo per nova 
respekto. ‘To es fantastika! Quale ol 
funcionas?’ 

Dro Miller gutur-ridis. ‘Me es certa, ke tu 
ne deziras tota kurso pri elektroniko, Barby. 
Advere, es sat simpla. La signalo del 
radiofon-staciono es elektrofluo alternanta 
qua kreas elektrofluo kompletigiva en la 
metal-filo dil anteno. La fluo trairas la 
volvajo ed es rektifikata—to esas, ol 
chanjesas a pulsanta fluo direta—per la 
razil-Iumo. L’audilo lore transformas olta 
aden sono audebla.’ 

Barby sospiris. ‘Me mustas nur kredar vu. 
Ma to es miraklo!’ 

‘Forsan ol tale semblas, ma ol es la sama 
sorto de cirkuito trovita en radiofono 
kristal,’ Rick explikis. ‘La razil-lumo agas 
kom kristalo. Tre simpla.’ 

La yuni sucedante askoltis la staciono, 
qua esis en proxima urbeto. Ante un horo 
esis veter-raporto qua promisis cielo 
klarigita ante la fino dil dio. Plu tarde, dum 
anunci lokal, li saveskis, ke la yarala festino 
dil Filiuli dil Olda Domeno, ajornita pro la 
tempesto, eventos dum la nexta nokto. 

‘To signifikas, ke ni komencos observar 
la glaciaj-vendisto morge posdimeze,’ Rick 
dicis. 

Scotty konkordis per kapsigno. ‘Unesme, 
ni devas surveyar la tereno. II mustas venar 
per la voyo, ma es milion loki a qui il povas 
irar pos venar al mineyo.’ 

Rick regardis tra la fenestro. ‘La pluvo 
cesis. Ni forsan exploros caposdimeze.’ 

Fortunoze, la farmeyo di le Miller esis 
bone provizita per boti e surshui. La yunuli 
pruntis boti apta por irga fango kreita da la 
pluvo, ed iris pos dejuno. 

La piknikeyo esis purigita de pedtraci, ed 
esis evidenta, ke nulu vizitabis ol de pos la 
pluvo. Li iris al somito dil kolino super la 
mineyo e surveyis la maiz-agro ibe 
plantacita. La maizo ne esis alta. La planti 

atingis nur la genui di la yunuli. 01 esis o 
duesma plantacuro o mala rekoltajo. Rick 
konjektis, ke la duesma explikajo esas 
probable justa, pro ke la agro ne esis 
recente kultivita. 

‘Ico ne es domeno di Miller,’ il meditis. 
‘Me es kurioza, qua kultivas ol?’ 

‘01 mustas esar la domeno di Hilleboe,’ 
Scotty replikis. ‘Lu forsan lugas ol a 
farmisto lokal.’ 

Li marchis til l’advala bordo dil maiz- 
agro, ube la foresto rikomencas. Rick 
opinionis, ke li disipas la tempo. La fantomo 
ne povas esar produktata ye tante granda 
disto per irga moyeno savata. La aparo 
mustas esar kreita en la vicinajo dil mineyo. 

II laute parolis sua pensaji, e pluse dicis, 
‘Ni retroirez.’ 

‘Vartez.’ Scotty indikis arbustaro. ‘Kad 
olti ne esas plusa saki?’ 

Olti esis, e de la sama sorto kam olti quin 
la yunuli trovabis an la rivo. Scotty prenis 
un de li e probis ol per sua fingri. ‘Tre 
stranja. Aquo fermigas Portland-cemento. 
Hardigas ol. Ta saki ne es harda, quankam 
es ankore pulvero en oli.’ 

Rick exploris la saki, sua brovi frunsita da 
perplexeso. ‘Li evidente kontenis ulo altra 

kam cemento. Ma quo? Fertiligajo por la 
maiz-agro, ka? E pro quo du amasi de li?’ 

‘Se ol esis fertiligajo, la saki proxim la 
mineyo forsan esis por l’agro trans la 
rivereto, ube l’aviono es,’ Scotty sugestis. 
‘Olci forsan es por ca agro. Ma me ne 
opinionas, ke ol esis fertiligajo. Fertiligajo 
es dissolvebla en aquo, ka ne?’ 

Rick ne esis certa. ‘Ni kunportos la sako,’ 
il dicis. ‘La mikroskopo forsan informos ni, 
o forsan dro Miller savos.’ 

II sentis, ke la saki ulmaniere importas. 
Oli esabis celita, e nur l’erodo dal pluvo 
deskovris oli, unesme ye la digo, nun hike. 
La Frostola-homo preske certe forprenabis 
l’altri. Pro quo, sen ke oli relatas la 
misterio? La saki ipsa esas senvalora. 

Li kompletigis la surveyo dil areo. Esis 
evidenta, ke ta qua produktas la fantomo 
mustas enirar per la voyo del vilajo, pro ke 
esis nula altra voyo ye la latero dil kolino 
ube esas la mineyo. Evidente, on povus 
atingar la loko per longa marcho, ma Rick 
ne supozis, ke homo portanta equipajo 
longe marchus tra maiz-agri o foresto plena 
de subkreskajo. II esis certa, ke la fantomo 
esas produktata per ula aparato, probable 
elektral—to esas, elektrobaterii. 

La problemo esas, ube agas la fantom- 
produktero? Se karbobioxo esas uzata por 
facar vaporo, quale ol eniras la baseno? II 
havis nula solvuri por ta questioni grande 
importanta, neanke Scotty. 

La yunulo havanta bruna hararo drole 
regardis il dum ke li pezoze retromarchis al 
farmo-domo. ‘Kad ultempe venis en tua 
mento, ke es neposibla produktar la 
fantomo? Es nula loko videbla del baseno 
ube on povas celar su, ecepte en arboro, ed 
homo havante equipajo esus remarkita da 
turbo en la piknikeyo.’ 

‘To ya venis en mea mento,’ Rick 
konfesis. ‘Ma to tranas ni a nia komenco, ka 
ne? Od la fantomo es reala spirito, od ol es 
facita da homo. Ni ne tro fore progresas por 
pruvar, ke ol es facita da homo, me 
konfesas. Ma se no, ube ni esas?’ 

Rick rimemoris la kuro tra la foresto, qua 
finis per balno en la petro-mineyo. Se li 
persequis reala fantomo, e la fantomo 
intencite luris li a danjero, to signifikis... II 
ne esis certa pri to quon ol signifikas, ma il 
havis ganso-pelo pensante pri ol. 

L’elektro e telefonilo itere funcionas ante 
ke la yunuli rivenis. Dro Miller dicis, ke il 
telefonabis a la farmisto ed instruktis, ke la 
homo kelke inquestez en la vilajo. 

Rick montris la sako. ‘Ni havas 
specimeno,’ il dicis al grupo. II explikis sua 
intereso pri la sako e demandis de dro 
Miller, kad il povas identifikar la kontenajo. 

La ciencisto exploris la griza pulvero del 
sako. ‘01 povas esar un de cent kozi,’ il 
dicis. ‘Ni serchez ula informo.’ 

La farmo-domo ne esis provizata por 
analizo kemial, ma la ciencisto facis omno 
posibla. II probis dissolvar la pulvero en 
aquo, e faliis. II probis per vinagro, l’unika 
acido disponebla, e faliis. II probis per 
amoniako, e faliis. 

Tandem il dicis, ‘Nu, ol ne es cemento, ed 
ol ne es fertiligajo. 01 esas substanco 
neorganika. Me sugestas la mikroskopo, 
Rick. 01 adminime ofros indici pri la 
strukturo, se ne pri l’identeso.’ 

Rick pozis mikra quanto adsur vitro, 
enswichis la lumizilo subplatforma, e pozis 
la vitro adsur la platformo. II enfokigis 
l’aparato, uzante la maxim povoza lenso- 
kombinuro, por triacentople plugrandigar 
ol. 

La pulvero esis evidente kristalatra, 
mineralo de ula sorto. Rick ne povis 
identifikar ol. II lasis dro Miller vidar. La 
ciencisto ne plu multe sucesis. 

Barby questionis, ‘Kad ol esas explozivo?’ 

‘No, Barby. Ico es roko pulverigita de ula 
sorto,’ dro Miller respondis, sua okulo an 
rinstrumento. ‘Ma pro quo on uzus roko 
pulverigita e pose celar la saki, ton me ne 
komprenas. Me ne povas imaginar por quo 
es la pulvero. 01 ne es petro-kalko 
pulverigita, quan on povus uzar en l’agri. 
La strukturo kristal diferas.’ 

‘Me deziras, ke ni havez geologo inter ni,’ 
Rick dicis. ‘Ni bezonas experto.’ II senpove 
regardegis la mikroskopo. Esis nur un 
probo restanta, ed il opinionis, ke ol esos 
senvalora. 

Inkluzita en l’ensemblo mikroskopal 
donita da Barby esas aparato nomita 
spintariskopo, simila a kono ek nigra 
plastiko, l’akuta extremajo dil kono 
fortranchita. En la larja extremajo dil kono, 
pozita interne por ke ol ne tushez l’okulo, 
esis lenso. La mikra extremajo esis disko de 
kemiajo specal qua fluorecas kande frapita 
da partikulo atomal. 

L’instrumenteto uzis principo de la frua 
historio di energio atomal, kande ciencisti 
exploris la naturo di ta stranja forco 
deskovrita da le Curie en radiumo e 
polonio. 

Nur pro sua eduko pri l’importo di 
kompleteso dum inquestar Rick uzis 

rinstmmento. Pro ke esis necesa, ke l’okuli 
esez aklimatata ad obskureso ante uzar 
l’instrumento, il portis ol aden kabineto e 
klozis la pordo. Dum ke la pupili dil okuli 
dilatis, il laboris per tusho, pozis parto dil 
pulvero adsur l’extremajo havanta la 
skreno ek sulfido specal. 

II pozis sua okulo al lenso, plu pro eduko 
kam pro expektar vidar irgo. Dum instanto 
il vidis nulo, ma, kande sua okulo adjustigis 
su, il laute kriis. Esis centi de cintili, singlo 
kauzita da partikulo nukleal o fotono qua 
frapas la skreno. 

La specimeno esis radioaktiva! 

‘Ni bezonas experto,’ Rick senkurajigite dicis 


CHAPITRO X 
Helpo deJANIG 


‘Ni trovis ulo,’ Rick solene dicis, ‘e ni 
bezonas helpo.’ 

‘Me tote konkordas,’ Barby komentis. E1 
kelke timoze regardis la cement-sako. 
‘Sume, radioaktiveso es danjeroza!’ 

Dro Miller ridetis. ‘01 esas, en quanto 
suficanta. Ma ta specimeno quan ni havas 
es apene plu forta kam la radio-fundo 
normal, do me opinionas, ke ni ne devas 
anxiar.’ La ciencisto turnis su vers Rick. 
‘Me dezirus, ke tua instrumento povus 
donar plusa informo, ma ol es desfortunoze 
tre primitiva. 01 montras, ke la specimeno 
es kelke radioaktiva, e nur to. Me 
konkordas, ni bezonas helpo.’ 

La help-fonto maxim proxima e konocata 
da Rick esis JANIG, la sekreta sekures- 
agenteyo en Washington por qua la 
ciencisti di Spindrift ofte laborabis pri 
projeti specal. Ico ne esis afero oficala por 
I’agenteyo, ma Rick esis certa, ke Steve 
Ames, lia kontakt-persono en JANIG, 
helpos se posible. Pos ke Spindrift unesme 
laborabis kun I’agenteyo pri La Misterio dil 
buxo susuranta, Steve e la yunuli divenabis 
bona amiki. 

Rick sugestis a I’altri, ke il telefonez a 
Steve. Li omna konocis la yuna agento. II 
multe responsis, ke le Miller membreskis la 
stabo di Spindrift por eskapar la mortigiva 
mento-Iektero elektral qua endanjerigis la 
ciencisto dum plura semani. 

Nulu opinione diferis. Kontree, Jan Miller 
ecitite demandis, ‘Pro quo ne nun?’ 

‘Pro quo ne?’ Rick ridetante dicis. II iris 
al telefon-cifraro e trovis la region-cifro por 
Washington, pose nemediate cifragis la 
telefon-numero privata. Pos min kam mi- 
minuto il parolis kun I’agento. 

‘Steve? Bona chanco, quik atingar tu! 
Hike Rick.’ II rapide skisis I’eventi di la 
lasta dii, til la deskovro, ke la kontenajo dil 
saki esas radioaktiva. II konkluzis, ‘Me 
savas, ke ico ne es kazo por tu, ma ni 

esperas, ke tu helpez ni identifikar la 
materio en la sako e plu precize mezurar la 
radioaktiveso.’ 

Steve konsideris. ‘Ka tu savas, ube es 
l’aeroportuo di Falls Church?’ 

Rick uzabis to kom guidmarko survoye al 
farmeyo. 01 esis mikra aeroportuo privata 
weste de Washington e proxim l’urbo di 
Falls Church. ‘Me savas ube ol es.’ 

‘Bonege. Tu bezonos nur kelka minuti 
aviacar adibe. Es nun du kloki e duimo. 
Esez ibe ye quar kloki. Me igos ulu 
renkontrar tu. Adportez la specimeno.’ 

Rick dankis l’agento ed akrochis la 
telefonilo. II raportis, ke Steve sendos homo 
al aeroportuo ye quar kloki. 

Segun la demando di Barby, Rick e Scotty 
lasis la yunini akompanar li dum la kurta 
voyajo. La kunlaboranto di Steve marchis al 
aviono dum ke ol rulis til halto sur la feldo 
en Ealls Church. II introduktis su kom Don 
Baxter, lore apertis la valizo quan lu portas. 
‘Ni videz to quon tu havas.’ 

II ektiris instrumento portebla e pozis ol 
super la sako quan Rick tenis. La kontilo dil 
instrumento quik montris quanto de 
radioaktiveso. 

‘Gamma-radio,’ Baxter dicis. ‘Nun ni 
probez la alpha e beta.’ II apertis shildo ye 

la bazo dil instmmento ed itere probis la 
specimeno. La kontilo ne respondis. ‘Nula 
beta-radio. To es interesiva.’ Shildo interna 
esis forglitita e rinstrumento pozita an la 
sako. La kontilo respondis. 

Baxter satisfacate kapsignifis. ‘Alpha- 
radio e gamma-radio. Nula beta. To 
signifikas, ke la materio ne es produkturo 
de atom-fendo.’ 

II exploris la pulvero e frotis mikra 
quanto inter polexo ed indik-fingro. II 
demandis, ‘Ka me darfas havar la sako?’ 

‘Yes ya,’ Rick volunte konkordis. ‘Quo es 
ta materio?’ 

Baxter prenis la cement-sako e nete faldis 
ol, lore prenis sako plastika ek sua valizo ed 
enpozis la cement-sako. ‘Me ne es certa,’ il 
dicis. ‘Pri olua preciza identifiko, me volas 
dicar. Ma ol semblas esar erco pulverigita, e 
me konjektus, ke ol es karnotito. Ne suciez 
pri la radioaktiveso. On povus habitar en 
domo ek ta materio ed ol ne esus danjeroza. 
La nivelo di aktiveso es tre basa. Me 
supozas, ke vi ne savas de ube venis la 
specimeno, ka ne?’ 

Rick negis per kapsigno. ‘De ube venas 
karnotito, kustumale?’ 

‘La Colorado-planajo, maxim ofte. Esas 
altra veini, ma nulo en ca regiono. Ta 

materio esis preske certe importacita. Ka tu 
imaginas pro quo?’ 

‘Tote ne. 01 es tota misterio.’ 

Baxter afirmis per kapsigno. ‘Nu, me nun 
povas facar nulo plusa. Me analizos la 
specimeno ed informos Steve Ames pri 
l’identifiko, ma me parius, ke ol es 
karnotito. Se tu trovus centi tuni de ol, tu 
povus vendar ol al Komisiono pri Energio 
Atomal. Adio.’ 

L’experto inklinis sua chapelo a la yunini 
e marchis a sua automobilo. 

‘Quo esis to omna?’ Barby questionis. ‘Tu 
e Scotty semblis komprenar to quon il dicis, 
ma ol esis quale la Greka por Jan e me.’ 

Rick explikis retroirante al farmeyo. ‘Esas 
quar chefa sorti de radioaktiveso. Li es 
nomizita alpha, beta, gamma, e neutroni. 
Nia specimeno havas alpha e gamma. To 
signifikas, ke ol venas nek de reziduo de 
bombo nek de reaktoro nukleal, pro ke 
atomfendo eventas en li amba, ed esas 
preske sempre beta-aktiveso ed anke 
gamma en la produkturi di atomfendo. Ma 
ul izotopi de urano e torio havas poko de 
beta, ed anke alpha e gamma, do Baxter 
konkluzis, ke ni havas uran-erco 
pulverigita. Esas multa sorti de erco. 
Uranimito es la maxim bona, ma karnotito. 

qua es griza roko havante flava strii, anke 
es bon erco. Ka vi nun komprenas?’ 

Jan Miller questionis, ‘Quale tu savas to, 
Rick?’ 

La yunulo gutur-ridis. ‘Per frequentar tua 
patro e la mea, anke Weiss, Zircon, e l’altra 
ciencisti. Li parolas e Scotty e me askoltas. 
Patro anke havas multa libri pri energio 
atomal, ed uli de li es sat simpla por ke me 
povas lektar oli.’ 

La Ciel-charioto esis super la farmeyo di 
le Miller pos tre kurta tempo, ma ante 
decensar, Rick turnis ol super la areo. La 
yuni facile identifikis la mineyo e 
piknikeyo, e Rick indikis la petro-mineyo 
aden qua il falabis. 

Scotty dicis, ‘Ulo desquietigas me. Se la 
Frostola-homo es nove arivinta en ca 
regiono, quale lu sat bone konocas la tereno 
por lurar ni dum ta vana chaso?’ 

‘II es nova, ma ne tro nova,’ Rick indikis. 
‘II havis semani por konoceskar la tereno. 
Pluse, lu frequentas nokte—se lu es la 
fantomo—e lu vagas I’agri proxima a la 
mineyo. Lu certe konocas la areo.’ 

‘Tu es justa,’ Scotty konkordis. ‘Nun 
dicez ico: pro quo lu forportis la cement- 
saki?’ 

‘Por preventar ni deskovrar, ke li ne 
kontenis cemento,’ Rick dicis. ‘To mustas 
esar la motivo. To signifikas, ke lu savis pri 
la saki, e lu forsan mem enterigis li. Lu ne 
profunde enterigis li, nam qua explorus pri 
amaso de cement-saki, ecepte du tala homi 
quala ni? Ma, vidante ke li es desenterigita, 
lu kolektis li e portis li ad altra loko. Ta saki 
quin ni camatine trovis mem forsan es le 
sama, quankam me opinionas, ke li es 
duesma grupo. Lu unesme celabus oli plu 
bone kam le unesma.’ 

‘Tua frazi es konfuza, ma me komprenas,’ 
Scotty ridetis. ‘Oke, detektivo. Decensez. 
Esas tempo por dinear.’ 

Rick komencis decensar. ‘Omnakaze, ni 
bone progresas,’ il satisfacate komentis. ‘Ni 
komencis per nur fantomo. Nun regardez to 
quon ni havas!’ 

CHAPITRO XI 
La Fantomo riaparas 


Belsely, la farmisto, facile konstatis liguro 
inter Jethro Collins, la domen-agento, e la 
Frostola-homo. Lu rapide iris al vilajo dum 
la matino sequanta l’aviaco a Falls Church, 
e raportis, ke la glaciaj-vendisto lokacas 
chambro de Collins. 

‘Nul dubito pri ta liguro,’ esis la 
komenturo di Rick. Lore, pro ke il ne tro 
longe parolabis kun Belsely, il questionis la 
farmisto pri la fantom-apari en la proxima 
agri. 

‘Me vidis lu quarfoye o kinfoye, sen 
inkluzar ta nokto kande vi persequis lu,’ la 
farmisto dicis. ‘Esis ulo stranja pri ta nokto 
kande lu sonigis Falarmo di tua aviono.’ 

‘Quo es stranja?’ Scotty questionis. 

‘Lu esis sola.’ 

‘Ma lu es sempre sola,’ Rick kriis. 

‘No. Lu es sola ye la mineyo, ma 
marchante en l’agri lu akompanesas da uli 
de sua soldati. Ulfoye un, altrafoye du o tri. 
Me vidis lu esar sola nur tafoye—la nokto 
kande vi persequis lu.’ 

To esis novajo. Rick e Scotty perplexigite 
regardis l’unu l’altru. 

‘Vu vidis altri?’ Scotty questionis. 

‘Yes ya. Ne proxime, komprenez. Me ne 
deziras traktar spiriti, ne me. Ma me vidis li. 
Li marchis en la maiz-agro sur la miney- 
kolino, e li marchis en l’agro ube es tua 
aviono. Li serchis ulo.’ 

‘Quale vu savas to?’ Rick questionis. 

‘Li marchas, intermitante haltas, e 
squatas. Quale se li serchas sur la tero. Me 
parius, ke un de li perdis kapo e serchas oL’ 

‘Ka vu vidis de ube li venis, od adube 
iris?’ 

‘Ne me. Me havas kuriozeso, ma ne tala 
sorto quala mortigis la kato pri qua on 
parolas. Quale me dicis, me e spiriti ne 
intermixas ni, tote ne.’ 

Rick meditis pri ta informajo. ‘Ka ta 
fantom-promeni es ye non kloki?’ 

‘No. Kustumale ye noktomezo, cirkume.’ 

Rick turnis su a Scotty. ‘Quon tu 
opinionas pri to?’ 

‘Nulo,’ Scotty respondis. ‘Tote nule. Ka 
vu dicas, ke vu vidis admaxime tri homi 
kun la Blua Fantomo?’ 

‘To es justa. L’altri ne brilas quale la Blua 
Fantomo, tamen. La kozo maxim stranja 
quan me vidis, esis dum la nokto kande li 
tranis charioto, e kolektis la mortinti 
nevidebla del bataliagro.’ 

La harari di Rick volis herisar su. La 
maniero kalma e neemocoza per qua la 
farmisto amasis misterio an misterio esis 
astonanta. 

‘Vu volas dicar, ke vu vidis fantomi 
tranar charioto fantomal?’ la yunulo 
nekredante questionis. 

‘Quale me dicis. Plu simila a kamiono 
kam charioto, me supozas ke on dicus. Li 
avane e retroe tranis ol, e la nebuleto 
flotacis dop ol. Tempope li haltis e kunvenis 
e regardis la tero. Evidente li serchis sua 
mortinti. Me altre ne savas, pro quo li 
bezonus kamiono. E ta Blua Kozo omnafoye 
duktis li. Adhike ed adibe, avane e retroe.’ 

Scotty questionis, ‘Ube vu esis, dum ke to 
eventis?’ 

‘En la frukt-arboreyo, timigita, ma ne 
tam multe timigita kam kurioza.’ 

Homo kurajoza, Rick pensis. Lu kredas 
ye fantomi, ma es sat kurajoza spektar lia 
agado. ‘Sro Belsely, vu dicis, ke nulu de li 
brilis quale la Blua Fantomo. Ka l’altri 
aspektis esar solida?’ 

‘Li esis obskur ombri, nur to. Esis nula 
luno per qua vidar, adminime ne sat multa. 
Ne povis vidar quale li aspektas.’ 

‘Kad irgu altra vidis li en l’agri?’ Scotty 
deziris saveskar. 

‘Yes ya. Du o tri, me savas, forsan altri.’ 

La farmisto pauzis, pose ipse questionis. 
‘Pro quo vi interesesas pri ta nov glaciaj- 
homo?’ 

Rick konsideris. ‘Lu interesas ni,’ il 
tandem dicis. ‘Lu ne es Virginiana. E lu 
semblis savar preske nulo pri la fantomo.’ 

La respondo di Belsely tote kruligis la 
supozaji sorgeme konstruktita da Rick. ‘Ho, 
lu ya savas pri la fantomo, yes. Lu vidis ol 
unfoye pri qua me savas, kande lu vendis 
glaciaji al Exploristini.’ La farmisto pluse 
dicis, ‘Me stacis apud lu tatempe.’ 

Rick senpove regardis Scotty. ‘Danko, sro 
Belsely,’ il desfelice dicis. ‘Vu ya donis 
multo konsiderinda!’ 

La yunuli spektis dum ke la farmisto 
marchis alonge la voyo til sua propra domo, 
tam solida e fidinda kam la tero ipsa sur 

qua lu marchas. On ne darfas negar to quon 
lu vidabis, nur lua interpreto di ol. 
Evidente, Rick pensis, il plurafoye vidabis 
figuri en l’agro. Ma quon ta figuri advere 
facis? 

‘Ne esez tro senkurajigita,’ Scotty dicis. 
‘La glaciaj-vendisto vidis la fantomo, ma to 
ne signifikas, ke lu ne intrikesas. La pikniko 
dil puerini esis l’unesma aparo publika dil 
fantomo, ka ne? Lu forsan kontrolis, quale 
aspektis la fantomo.’ 

‘Pro quo, tu supozas, Belsely asistis?’ 
Rick questionis. 

‘Probable adibe promenis nur por vidar 
to quo eventas. Me remarkas, ke homi es 
tre sensucia pri eventi ibe. Probable Belsely 
promenis adibe por spektar la partio.’ 

‘Ni duros nia projeto,’ Rick decidis. ‘01 es 
nia unik indico, do me uzos ol.’ 

Ante la tempo dum qua la Liliuli dil Olda 
Domeno ariveskos por la yarala festino, la 
yunuli atingabis sua situeso selektita, 
admonte del mineyo ye loko ube li ne falios 
vidar omni qui voyajas per la voyo, ma ube 
nulu povas vidar li tra la densa folio- 
skreno. 

Li jeneroze aplikabis l’insektocidivo, ma 
l’insekti omnakaze esamifis cirkum li, 
quankam esis kelka mordi. Li taceme jacis e 

vidis multa automobili arivar, sen vidar 
vizajo familiara. 

Dum intervalo en la trafiko, Rick 
questionis, ‘Ka tu supozas, ke ni tro tarde 
arivis? Lu forsan plu frue venis.’ 

‘Me dubitas lo. Omnakaze, adube lu 
garabus sua motor-chareto? 01 ne es inter 
ni e la mineyo, pro ke ni serchis, e me 
dubitas, ke lu marchus tam fore kam 
adhike.’ 

Rick mustis konkordar, ke esus 
senraciona garar la vetureto plu fore kam la 
loko quan li selektabis por spektar. 

La trafiko cesis. Omna Filiuli dil Olda 
Domeno evidente arivabis, ed omnu 
evidente festinas per bona nutraji. Esis nur 
ok kloki; la fantomo ne esis expektata ante 
un plusa horo. Rick opinionis, ke un horo 
esas probable plu multa tempo kam la 
fantom-produktero bezonus por preparar la 
aparo. Forsan lu bezonus nur kelka minuti. 
To signifikis, ke il e Scotty mustas vartar til 
kelka minuti ante non kloki por certigar, ke 
nulu sekrete preterpasas. 

Un tarda venanto bruisoze pasis dum ke 
li vartis, pose omno esis tranquila. Ye dek 
minuti ante non kloki, Rick konfesis su 
vinkata. ‘O lu ne venas, o lu venis tra l’agri. 
Ni irez por vidar, ka lu aparos.’ 


125 



Marchante alonge la voyo, oreli alerta 
por motor-vehilo dop li, Rick explikis sua 
teorio pri fantom-produkto a Scotty. ‘Es nur 
un moyeno per qua spirito diafana povas 
esar produktata, to esas, optikale. En la 
filmi li dufoye expozas la filmo. L’unika 
moyeno produktar imajo optikal sur 
nebuleto es per ula sorto de projektilo.’ 

‘Spirit-projektilo,’ Scotty konkordis. ‘Ma 
ube ol esas?’ 

To, Rick komentis, esas la premio- 
questiono. ‘Ni povas nur vigilar por vidar la 
lum-radio dil projektilo.’ 

‘Esez alerta,’ Scotty dicis. 

Esis un minuto ante non kloki kande li 
arivis ye la min-enireyo. La Eiliuli dil Olda 
Domeno ankore manjis, ma esis manko de 
bruiso o joyo qua informis Rick, ke la Eiliuli 
savis pri la fantomo. II vidis grupeto 
afrontar la loko ube la fantomo aparos. 

La yunuli esis avan la min-enireyo. Per 
konkordo neparolata li movis a loko direte 
avan la baseno. Se la fantomo aparus, ol 
esus preske super lia kapi. La rok-tabulo 
esis tro alta por ke li videz aden l’aquo, ma 
li esis en loko ube on ne povas faliar vidar 
irga ago homal. 

‘Esez alerta,’ Scotty susuris. ‘Ni atakez 
dum ke la Blua Eantomo ankore restas.’ 

Rick forte glutis. Malgre sua konvinko, 
ke ago homal, ne supernatura, facas la Blua 
Fantomo, il ne multe prizis direte kurar 
aden la aparo. Fakte, il tote ne prizis lo. La 
nebuleto unesmafoye esabis viskoza, 
quankam li ne domajesis. Ma, il severe dicis 
a su, Scotty es justa. Li o fidas a sua 
supozaji o ne. 

‘Vartez til la pleo preske finas,’ Rick 
susuris. 

Voco de dop li klamis, ‘Vi du devas 
forirar. Ibe aparos la fantomo.’ 

La yunuli turnis su por quietigar lia 
bonfacanto, e tainstante sospiro venis del 
turbo. Rick audis subita plaudo e lore la 
blanka vaporo acensis, ondifis preske super 
lia kapi! 

II spektis, facinata e timigita, e vidis la 
Blua Fantomo aparar. La aparo esis 
longigita, segun la vidpunto di Rick, ma la 
pleo esis lo sama. La yunulo vidis nula 
indico di lumradio de projektilo, nula indico 
di ago homal, e ta manko chanjis ilua amba 
genui aden aquo. II esis proxima—tre 
proxima—ma ne povis detektar indico di 
origino homal en la supra kozo. Hororo 
trairis il. Kad il esis nejusta, il e Scotty? 

La manuo di ilua amiko forte frapis ilua 
dorso. ‘Ni irez, yunulo! Ni deskovrez 
unfoye por sempre!’ 

Ulmaniere il movis sua gambi. II e Scotty 
adsupre klimis l’eskarpa pento, klimis rekte 
vers la kozo qua nun extensas manui 
sangizita! 

Li esis en la nebuleto! Rick sentis la 
blueso cirkuma, e per hororo nauzeiganta 
komprenis, ke la fantomo duras sua pleo 
quale se li ne asistas. 

Scotty klamis, e saminstante akuta doloro 
transiris la vizajo di Rick. Koldeso bitra e 
terorinda envolvis il, rigidigis la pelo di ilua 
vizajo, bruletis ilua okuli per koldeso tante 
intensa, ke ol similesis varmegeso. II 
shancelis e falis, manui sizante sua vizajo 
frostigita. II esforcis klamar por helpo, ne 
povis. II rulis adinfre alonge la kolino quan 
il jus klimabis, e la falanta korpo di Scotty 
kolizionis kun il, frapis la respiro ek il. 

E supere, la viziono dil kavalri-oficiro dil 
Uniono, vizajo tordita da agonio, lente 
desaparis, livis nur la nebuleto glaciatra ed 
ondifanta. 

CHAPITRO XII 
L’Aquo mortinta 


Manui levis Rick e Scotty a lia pedi e voci 
demandis, quo eventis. Altra voci 
reprimandis li, nomis li du yuna idioti, ke li 
talmaniere atakis fantomo. 

Rick shancelas en la manui subtenanta. 
Ilua kordio pulsegas ed ilua pektoro 
konstriktesas. Lakrimi fluas an ilua vangi, la 
vaskuli varsas fluido por protektar l’okuli 
del koldeso nun desaparanta. Ilua vangi 
esas sensenta, ma sento rivenas. 

Tandem il riganis sua equilibro e trovis 
sua naztuko. II vishis sua vizajo e subite 
agnoskis, ke sua vizajo esas reda, quaze pro 
febro. La sento di koldeso brulanta esis 

foririnta. II profunde respiris, dankema esar 
itere preske normal. 

Scotty anke rekuperis. A la questioni del 
cirkondanta Filiuli dil Olda Domeno, li 
povis nur dicar, ke li ne savas to quo 
eventabis. 

‘Subite nia vizaji frostigesis,’ Rick 
tremante dicis. ‘Adminime, la mea.’ 

‘Anke la mea,’ Scotty pluse dicis. 

‘01 similesis la koldeso di ... di ... me ne 
savas. 01 esis kolda, ma ne quale irgo quan 
me antee experiencis. La shoko esis tante 
granda, ke me ulmaniere krulis e falis.’ 

‘Pro quo vi talmaniere atakis la 
fantomo?’ viro robusta demandis. 

Rick levis sua shultri. ‘Ni ne opinionas, 
ke la fantomo es reala, e ni volis deskovrar, 
quale ol produktesas.’ 

‘Ka vi nun kredas, ke ol es real?’ 

La yunulo tremis. ‘Me plu proximeskas a 
ta kredo,’ il konfesis. 

‘Omnakaze, ni ne itere probos per futbal- 
taktiko,’ Scotty pluse dicis. 

Vidante ke la yunuli esas en bona stando, 
la grupo dispersis su. Pos kelka instanti li 
omna forirabis. Rick forte agitis sua kapo 
por klarigar ol. ‘Nun ube ni es?’ il 
questionis. 

Scotty ridis sen gayeso. ‘Me joyas, ke tu 
questionas. Me plu multe joyus, se tu povus 
respondar.’ 

‘Un plusa kozo, e me es pronta cesar,’ 
Rick dicis. Raciono ordinara postulis, ke il 
quik hastez adche le Miller, ma il esis 
obstinema. II ne ja cedas su. II serchis til ke 
il trovis sodaquo-botelo, e prenante sua 
kurajo per amba manui, il klimis al baseno. 
II plenigis la botelo per aquo del tubo ed 
ekvarsis ol. Satisfacata ke ol es sat purigita, 
il plenigis ol del baseno—la sama baseno de 
qua la vaporo fantomatra aparabis nur 
plura minuti ante nun. 

Nur pos to il e Scotty livis la piknikeyo 
ed iris vers la farmo-domo di le Miller. 

Le Miller e la yunini vartis. Per un 
regardo a la viziji dil yunuli, li savis, ke ulo 
eventabis. 

Jan Miller per rapida intuico dicis, ‘Vi es 
vundata! ’ 

‘Ne permanante,’ Rick quietigis el. 
‘Kurtatempe ni timis, ma nun ni standas 
bone.’ 

Le Miller e la yunini askoltis lia naraco 
per hororo mixita kun alejo, ke I’efekto dil 
koldeso tante rapide desaparabis. La brovi 
di dro Miller esis frunsita dum ke il esforcis 
komprenar to quo eventabis. 

‘Vi vidis nul lumradio projektanta, me 
supozas, ka ne?’ 

‘Nula traco,’ Rick ferme dicis. 

‘Ka vi esis advere en la nebuleto kande ta 
kold-efekto frapis vi?’ dro Miller questionis. 

‘Me esis,’ Rick konkordis. ‘Ka tu, Scotty?’ 

‘Same. Me tastis por trovar irgo sizebla. 
Me esis advere en l’aquo. Rick esis an la 
bordo dil baseno.’ 

Dro Miller pensis. ‘Mem se tua supozajo 
pri korbo-glacio es justa, Rick, to ne 
explikas la kold-efekto. Se on tushas karbo- 
glacio, ol es sat kolda por kauzar sento 
brulanta, ma se on uzabus karbo-glacio 
kontre vi, on bezonus tushar via peli per 
peci de ol. Vi sentis nulo solida, ka ne?’ 

La du yunuli negis per kapsigni. 

‘Do ni negas karbo-glacio. Me ne povas 
imaginar to quo frapis vi.’ 

‘La Blua Fantomo,’ Barby dicis, e videble 
tremis. ‘To devas pruvar ol, me supozas.’ 

Rick konfesis lo. ‘Devas, yes, ma me es 
sat obstinema durar serchar explikajo 
racional. Me obtenis aquo del baseno. Kad 
irgu deziras explorar kun me?’ 

Li omna deziris e sequis Rick aden la 
koqueyo. II aranjis la mikroskopo e 
konektis la lumizilo subplatforma al elektro, 
pose trovis kava vitro e pozis aquo-guto 

adsur ol. Ma irgequante il exploris la guto, 
per la maxim granda plugrandigo, il povis 
vidar nulo ma kelka bruna fragmenti qui 
semblis esar fili de algo velkinta. 

II prenis altra guto del botelo ed itere 
exploris, kun simila rezultajo. II sukusis la 
botelo e pozis triesma guto adsur pura kava 
vitro. 

Rick enfokigis la mikroskopo ye I’aquo- 
guto. Hiere—ka prehiere? il ne povis klare 
rimemorar pro fatigeso—la rok-baseno 
abundegis de paramecii ed altra enti. Hodie, 
pos la aparo dil fantomo, I’aquo del baseno 
esis tam vakua de vivo kam la planeto Jovo. 

II movis la kava vitro adlatere, pozis 
diversa parti dil guto sub la lenso. Esis 
mikrega filo de materio vejetal quan il 
rikoncis kom peceto mortinta de Riccia, e 
kelka nigra algo-fili. 

Rick perplexigite agitis sua kapo. ‘Irge 
qua es la Blua Fantomo,’ il asertis, ‘lu es 
mortigero. La turbo quan ni vidis es 
desaparinta.’ 

Dro Miller sideskis an I’instrumento e 
konfirmis la deskovro di Rick. ‘L’aquo es 
mortinta,’ il tandem dicis. ‘Me ne savas, kad 
es utila savar to, ma me ne imaginas, ke 
agento supernatura mortigus milioni de 
enti mikroskopal. Ma, se ol ne es 


133 



supernatura, quale ol es facita, e qua facas 
ol?’ 

‘Me nultempe vidis homi tante desfacile 
konvinkita,’ Barby deklaris. ‘Omna pruvi 
indikas reala fantomo, meaopinione. Ma vi 
duras pruvar ulo altra e ne fore progresas.’ 

‘Ni progresas tam fore kam aquo 
mortinta e cement-saki radioaktiva qui ne 
kontenas cemento,’ Rick asertis. ‘Canokte, 
kurtatempe, me preske konvinkesis, ke la 
fantomo es supernatura, ma me restos 
Tomaso dubitema, adminime til ke ni 
persequabos omna indici al fino!’ 


134 



CHAPITRO XIII 
La vigilanti noktala 


Rick ne povis dormar. Lu esforcis trovar 
posturo komfortoza, ma la lito olime 
ecelanta semblis esar plena de saliaji. La 
kapkuseno anke ne bone kondutis. 01 
semblis esar rezolvita buleskar e privacar lu 
de dormo. 

Ilua korpo esis sat fatigita, ma ilua mento 
sencese tordis la problemo dil Blua 
Fantomo, revuis eventi e detali, serchis 
signifiko, indico qua konkluzigus la kazo. 

Qua es la motivo por la Blua Fantomo? 
Se il nur povus deskovrar to, la restajo 
naturale sequus. Se la supozajo esas justa, 
ke la fantomo esas facata da homo, devas 
esar motivo por facar la aparo. 

Segun ilua savo, la fantomo havabis nur 
un efekto, to esas, drastike minigar l’uzo dil 
piknikeyo avan l’antiqua mineyo. Segun le 
Miller, la piknikeyo esas kontinue uzata 
dum multa yari, por partii familial, kunveni, 
e da yuni qua spensas multa tempo per 
natar, per manjar, per bul-ludar, e per 
l’altra amuzivi di homi qui serchas la 
koldeteso di arbori ed aquo por eskapar la 
varmegeso Virginiana. 

Nun uzo dil piknikeyo esas nur por 
eventi longatempe projetita, qui chanjesar 
od abrogesar ne konvenas. 

To esis efekto definitiva, il konfesis a su. 
Ma qua profitus de to? 

Esis nur un indico posibla, to esas, la 
promeni noktomezal dil Blua Fantomo e lua 
kompani de nombri varianta. Chanjar la 
piknikeyo a loko timigita, tereno fantom- 
frequentata, donus al fantomo e lua amiki 
ampla oportunajo vagar tra l’agri infra e 
supra sen impedo. 

Ma, pro quo vagar tra l’agri? 

Ulmaniere, la pulvero radioaktiva en la 
cement-saki devas relatar, ma Rick ne povis 
imaginar tala relato. II pensis pri sekreta 
deskovro di urano-veino e refuzis ol. Vakua 
saki indikas ulo forportita, ne ulo ganita per 
deskovro. 

Ta pensajo kuriozigis il. Se il supozus, ke 
la saki arivabis plenigita, adube iris la 
kontenaji? II esforcis inventar uzi por l’erco 
pulverigita, e ne povis. Mem se il povus 
imaginar sekreta rafinerio por extraktar 
urano por ula skopo, ne esis sat multa. 
Quanto de erco suficanta por extraktar 
mem un gramo de pura urano signifikus 
mili de saki, e li trovabis min kam dek-e-du 
de oli. 

E pro quo la kamiono vidita da Belsely? 
Rick ne kredis la nociono dil farmisto, ke 
fantom-soldati kolektis fantom-kadavri di le 
longatempe mortinta. Ma quon li facas per 
kamiono? L’ideo pri la kamiono duktis a 
l’ideo di ulo tro pezoza por portar sen helpo 
mekanikal. Quo? Ka saki plena de 
radioaktiva erco-pulvero? 

II ankore agitis su en la lito e subtile 
mordis I’indici kande la hundi aboyeskis. II 
askoltis. L’aboyado esis fora, distanta per 
un milio o mem plu fore. Esis farmeyi 
alonge la voyo al vilajo, e li omna probable 
havas hundi. 

Scotty susurante parolis. ‘Quo igas hundi 
nokte aboyar?’ 

‘Lorsan foxo,’ Rick respondis. 

‘Ka fantomo?’ 

Rick rekte sideskis. ‘Lorsan!’ 

Scotty ocilante sideskis sur la bordo di 
sua lito. ‘Me askoltis tu tordar tu e turnar tu 
dum un horo. Se tu igos me vigilar, ni facez 
ulo utila. Ka ni ne irez por regardar?’ 

Rick regardis la cifro-plako luminoza di 
sua karp-horlojo. Esis pos noktomezo. ‘Nula 
kurado aden petro-mineyi, ka yes?’ 

La gutur-rido di Scotty esis nelauta. ‘Nul 
kurado. Askoltez!’ 

Rick retenis sua respirado ed audis to 
quon l’oreli penetranta di Scotty detektabis. 
Esis sono di fora automobilo. II ne povis 
dicernar de qua direciono, ma esis certa, ke 
ol ne venas del voyo del vilajo, pro ke la 
fenestri dil dormochambro apertas vers la 
vilajo. 

La nokto esis klara e kalma, e soni povus 
voyajar per granda disti. L’automobilo 
forsan esas mem sur la chefa choseo, 
distanta de kin milii, cirkume. 

‘Ni irez,’ Rick nelaute dicis. II tastis por 
sua vesti sur la sidilo apud la lito e taceme 
vestizis su. Scotty same facis ye sua latero 
dil chambro. 

Li kontrolis posh-Iumizili, ireskis adinfre 
per I’eskalero. La gradi laute stridis, quale 
sempre en domi antiqua, e la voco di dro 
Miller haltigis li. 

‘Ka vi chasas fantomi?’ 

‘Yes, sioro,’ Rick nelaute respondis. ‘Ni 
irez por saveskar, pro quo la hundi aboyas.’ 

‘Nula persequo,’ la ciencisti avertis. ‘Se vi 
vidos irgo, evitez ol. Spektez de disto 
respektema.’ 

‘Ni facos lo,’ Rick promisis. 

Extere, la nokto esis lumizita nur per steli 
e la mi-luno. Arbori esis formi obskura 
avan la min obskura nokto dum ke la 
yunuli iris tra la frukt-arboreyo. Li iris vers 
l’aviono, intencis haltar ye la bordo dil agro 
por spionar. 

L’agro avan li extensis su vakue e 
tenebroze, ecepte la formo angulatra dil 
aviono, til l’arbori alonge la rivereto. Rick 
spektis ed askoltis per omna senso alerta. 
Insekti de tempo a tempo zumis, ma nur to. 

‘Ni irez a ta rango de arbori,’ Scotty 
susuris. ‘De ibe ni povas spektar amba agri.’ 

‘Oke.’ Rick iris avane per mi-troto qua 
rapide kovris la tero. Pos kelka minuti li 
transirabis la rivereto ed esis inter l’arbori. 
Li lenteskis, tempope haltis por askoltar. La 
hundi ankore aboyis, ma la bruiso esis fora, 
ye l’altra latero dil kolino en qua situesis la 
mineyo. 

Scotty avaniris dum ke li pluproximeskis 
a la piknikeyo. II esis tam senbruisa kam 

ombro, e Rick sorgeme esforcis pazar 
exakte aden ilua pedtraci por evitar bruiso. 

Uzante la granda querki kom shirmilo, 
Scotty movis al piknikeyo inter la tabli e 
petra koquo-fosi. Subite il prenis la brakio 
di Rick e klemis ol. Rick quik haltis, pronta 
por irge qua bezonesas. 

Scotty pozis sua labii a l’orelo di Rick. 
‘Regardez cirkum l’arboro, vers la somito 
dil mineyo en la supra maiz-agro. Esez tre 
prudenta.’ 

Rick movis, per extrema prudenteso 
regardis cirkum l’arboro shirmanta. 
L’unesma kozo quan il vidis sur la kolino 
esis la Blua Fantomo, ne kom lua aparo- 
formo, ma kom la lumo havanta kapo 
homal quan li persequabis. Lore il 
komprenis, ke il anke vidas formo sub ta 
lumo, formo homal kom silueto avan 
l’obskura cielo! 

II represis klamo. Esis du altra formi, 
nelumizita, ma evidente homal. Ton la 
farmisto vidabis! Ma quon li facas en la 
maiz-agro? Pos instanto il komprenis. La tri 
venas vers il! 

Scotty presis ilua shultro ed adsupre 
indikis. Rick subite komprenis, ke li celas su 
dop la querko en qua li sensucese guatabis 
por la Blua Fantomo. II saltis a la brancho 

maxim basa e rapide hisis su aden la foliaro 
shirmanta. Scotty proxime sequis il. 

Tra trui en la foliaro li vidis la Blua 
Fantomo venar alonge la kolino-rampo kun 
lua du kompani, vidis la tri pauzar ye la 
baseno en qua la fantomo publike aparas. 
Rick tremis pro audar rido nelauta e 
fantomatra. II konvinkesis, ke il spektas tri 
viri, ma la memorajo dil koldeso bitra e 
brulanta an sua vizajo esis ankore tro 
recenta por ne reaktar. 

La trio fantomatra duris irar adinfre per 
la rampo al piknikeyo e turnis su vers la 
voyo qua duktas al ponto. Rick grande 
deziris havar sat multa lunlumo por vidar 
detali, ma povis vidar nur tri formi 
nebulatra. II opinionis, ke la figuro havanta 
Faparato feble lumizita sur la kapo portis 
ulo en un manuo, ma ne esis certa. 

La yunuli ne decensis Farboro til ke la tri 
irabis dop arbori e ne plus esis videbla. Lore 
li pauzis por konsulto susurita qua ne esus 
audebla mem distante de tri futi. 

‘Li evidente iras al agro ube es I’aviono,’ 
Rick konjektis. ‘Ni durez spektar li.’ 

‘Yes ya,’ Scotty konkordis. ‘Sequez me, 
old filiulo. Canokte ni advere avancas!’ 

Scotty avaniris tra la rango de arbori a la 
rivo dil rivereto. II pauzis inter I’arbori sat 

longe por esar certa, ke la trio fantomatra ja 
transirabis la rivereto, lore selektis loko dop 
la digi konstruktita longatempe ante nun da 
soldati dil Federuro Sudana. 

Rick spektis la fantomi—nam il pensis pri 
li per ta vorto utila, malgre ke il nun savis, 
ke li esas mortivi—dum ke li lente marchis 
trans Fagro. II vidis li pauzar, e vidis 
Fobskura formi kurteskar kande li squatis. 
II enmemorigis la situeso, uzante I’obskura 
formo di sua aviono por un guidmarko e la 
ponto por altra. II opinionis, ke il povas 
itere trovar ta loko en dilumo. 

Pos instanto la tri itere ireskis, dum ke 
Rick spektis perplexigite. II sentis Scotty 
movar, ed il proxime pozis sua kapo por 
audar to quon sua amiko dicos. ‘Li mustis 
venir de ula loko, e me supozas per 
automobilo. Li ne venis per la voyo del 
vilajo, do li evidente uzis la voyo en la valo 
ye I’altra latero dil kolino. Me iros por 
regardar. Se esas ibe automobilo, me 
adminime obtenos la numero dil licenso- 
plako. Tu spektez li. Se me ne retrovenabos 
ante ke li adcise transiros, ne suciez, me ne 
esos trovita. Irez adheme e vartez me.’ 

Rick susuris, ‘Oke,’ e Scotty desaparis 
aden la nokto per ta habileso senbruisa qua 

Rick tante multe admiris. Lore il itere 
atencis la fantomi. 

Rick kontis kin halti en diversa parti dil 
agro. Pos la lasta, la trio turnis su, 
ritransiris la ponto, rapide irante, klimis la 
kolino, e desaparis aden la maiz-agro. 
Evidente, la misiono esis facita. Quo esis ta 
misiono? 

Segun Belsely, to singlafoye eventis, 
ecepte kande li uzabis kamiono. Quon li 
serchas? O, se li ne serchas, quon li facas? 
Rick sentis falio. Esar tante proxime, ma ne 
vidar irgo ecepte formi neklara en 
l’obskureso! 

Morge il e Scotty traserchos amba agri 
por trovar to quon la Blua Eantomo serchas, 
o por esforcar komprenar to quon lu e lua 
amiki facas. 

Scotty rajuntis il dum ke il transiras 
l’agro apud l’aviono. La yunulo havanta 
bruna hararo esis triumfoza. ‘Li ya havis 
automobilo, e la vehil-dokumento esis en 
etuyo an la guvernilo. Me obtenis omna 
informo. Me probable ne darfis, ma me 
lektis la nomo. Ka tu povas konjektar, qua 
lu es?’ 

‘Kajethro Collins?’ 

‘No. Es Hilleboe. L’apuda vicino di dro 
Miller!’ 

CHAPITRO XIV 
La kolda, kolda indico 


Sequantamatine, la yunuli esis tarda por 
frua dejuno. Li falabis aden la liti, kontenta 
ed exhaustita, e la bruiso dil familio faliis 
vekigar li. 

Sro Miller salutis li kande li decensis. ‘Me 
audis, ke vi itere chasis fantomo lastanokte. 
Ka vi trovis irgo?’ 

‘Yes ya ni trovis,’ Scotty respondis. ‘Ube 
es dro Miller?’ 

‘Hike,’ la ciencisto dicis de la pordo dil 
salono. ‘E me havas novaji por vi. Collins 
telefonis a me camatine e rinovigis sua ofro. 
Me respondis, ke me konsideros ol e plu 
tarde respondos. Anke Steve Ames 
telefonis. La pulvero es certe karnotito, ed 

ol es same kam l’erco produktata ye la 
Colorado-planajo. Steve raportis al 
Komisiono pri Energo Atomal, e li povos 
trakar olua origino sen multa desfacileso, 
pro ke nul du erci exakte similesas. Nun, 
quale vi sucesis lastanokte?’ 

La du yunini eniris la koqueyo en bona 
tempo por audar la questiono, e Rick preske 
odiis respondar, savante ke il desiluzionigos 
eli, e precipue Barby. 

‘Ni sequis tri fantomi,’ il dicis. ‘Omnu 
homal.’ 

Scotty pluse dicis, ‘Ed un de li es 
nomizita Carleton Hilleboe. Adminime, to 
es la nomo sur la vehil-dokumento di lia 
automobilo.’ 

Li detaloze naracis la historio dum ke sro 
Miller e Jan fritis ovi e lardo e rostis pano 
por lia frua dejuno. Barby taceme askoltis, 
ma se Rick expektis el esar konvinkita, il 
eroris. Kande la naraco finis, el komentis, 
‘Es nula kauzo por mortivi ne pofitar per 
fantomo. Vi ne ja pruvas, ke la fantomo ye 
la mineyo ne es reala, o quale la koldeso 
preske senkonciigis vi lastanokte.’ 

‘To es vera,’ Rick mustis konfesar. ‘Ni ne 
multe progresas pri to.’ 

Dum ke li manjis, dro Miller informis li 
pri le Hilleboe. ‘Li esis un de la granda 

familii en ca vicinajo, du o tri yardeki ante 
nun. Li havis la maxim granda domo en ca 
parto de Virginia, ma ol brulesis cirkume 
duadek yari ante nun, e la filii translojis. 
Nun es nul domo sur lia domeno. Li lugas 
ula parti a farmisti. Carleton Hilleboe es la 
seniora filiulo. Lu havas ula komerco en 
Washington. Lu o direktas o posedas la 
domeno, me ne es certa.’ 

‘Inkluzante la maiz-agro supre del 
mineyo?’ 

‘Yes, e la tota domeno este de la nia per 
un o du milii.’ 

‘Ka lu povus esar la kompranto 
misterioza por qua Collins es agento?’ Rick 
questionis. 

‘To es posibla, quankam pro quo il 
dezirus havar nia porciono dil mineyo e 
l’opozanta agro, me ne komprenas. Me 
opinionas, ke me devas parolar kun Collins. 
Se vi du deziras venar kun me al vilajo, me 
intencas afrontar lu en lua trueto. Me tote 
ne intencas vendar, ma me ne dicos lo a lu.’ 

Survoye al vilajo la yunuli konkordis, ke 
dro Miller plu bone sole parolez kun 
Collins. Lu evidente ne prizas yuni— 
adminime li—e lu plue tendencus konfidar a 
dro Miller se la ciencisto sole interviuvus 
lu. 


146 



La ciencisto konkordis. ‘Pro quo ne 
vartez che l’apotekisto? Vi povas drinkar 
sodaquo od altro.’ 

Dro Miller garis l’automobilo avan la 
domo di Collins e la yunuli transiris la 
strado a l’apoteko. Quankam esis matino, li 
amba komendis glaciajo. Li manjis ol e 
babilis kun l’apotekisto kande la Frostola- 
homo extere aparis. Li amba tensis su 
kande la Frostola-homo eniris, ma lu 
senemoce salutis li e turnis su al apotekisto. 
‘Me volas aspirin-buxo, me pregas.’ 

‘Ka ta fingro infektita ankore jenas vu?’ 
Fapotekisto simpatioze questionis. 

‘No, hodie ol es bona,’ la vendisto quik 
respondis. ‘Me havas kap-doloro, nur to.’ 

II pagis por l’aspirino, aceptis l’ofro del 
apotekisto di glasedo de aquo, glutis du 
piluli, ed ekiris. 

‘Semblis hastar,’ Rick komentis. 

L’apotekisto konkordis per kapsigno. 
‘Tale semblis. Lu kustumale pauzas por 
babilar. Hiere lu multe sufris pro fingro 
infektita. To es tre doloriganta. Me esforcis 
vendar nova unguento analgezial, ma lu 
insistis pri metil-klorido. Lu havis old 
preskripto riplenigebla de mediko en 
Arlington. Dicis, ke lu ofte sufras pro tala 
infekto. Fortunoze, me ankore havis metil- 

klorido. Olime ol sempre uzesis por doloro 
di vunduri neserioza, ma ol es nun ekmoda. 
II kompris la tota mi-litro. Sat multa por 
kinadek fingri. Me dicis, ke lu ne bezonas 
tante multa, ma lu insistis.’ 

Rick penseme dicis, ‘Lua manui hodie 
semblis esar en bona stando. Nula bandaji.’ 

‘Hiere lu havis nur bandajeto cirkum sua 
polexo, irgakaze. Me supozas, ke l’infekto 
risaneskis.’ 

‘Quo es metil-klorido?’ Rick questionis. 

‘Kemiajo tre volatila. 01 ne es advera 
analgezio, quale aspirino. On spricas ol 
adsur la areo qua doloras, ed ol vaporeskas 
pos sekundi. Vi savas, quon to facas.’ 

Rick ya savis! E subite l’eventi di la lasta 
nokto esis perfekte klara. 

‘Vaporesko koldigas la surfaco,’ Rick 
dicis por Scotty. ‘Quante plu rapide la 
vaporesko, tante plu rapide la koldesko. Ta 
metil-klorido evidente agas tre rapide.’ 

‘Yes,’ l’apotekisto konkordis. ‘Per to ol 
forigas doloro, partale. 01 frostigas l’extera 
strato dil pelo preske instantale.’ 

CHAPITRO XV 
La fakti mankanta 


La konverso di dro Miller kun Jethro 
Collins esis min satisfacanta. II naracis ol al 
yunuli dum ke li veturiris adheme. 

‘Me bruske dicis, ke me suspektas sua 
ofro pro ke la domeno quan lu deziras 
komprar es senvalora kom farmo-tereno e 
kontenas nula ligno od altra kozo 
komercale valoroza. Me dicis, ke me ne 
konsideros ofro til ke me saveskos, por quo 
la domeno esos uzata.’ 

La ciencisto gutur-ridis. ‘Tale me koaktis 
lu, evidente. Ma lu refuzis esar akulita. II 
replikis, ke lua kliento deziras la domeno 
por sua propra motivi, quin CoIIins ne 
darfas divulgar. Lu certigis da me, ke ol ne 

esos uzata por komerco, do mea domeno 
restos tote sekura. 

‘Me replikis, ke me bezonas plu multa 
certigo kam lua vorto, e postulis la nomo di 
lua kliento. Me komentis, ke la nomo esos 
revelata dum saldo, omnakaze, ecepte ke 
lua kliento propozas uzar ula sorto de 
komisato por registragar l’akto di 
proprieto.’ 

‘Ma lu ne dicis la nomo,’ Rick konjektis. 

‘Tu es justa. Me opinionas, ke lu uzus ul 
komisato, mem Collins ipsa, kom 
proprietero nomal dil domeno.’ 

Scotty sugestis, ‘Homi ne kompras 
domeno sen ke ol ulmaniere valoras. Ka vu 
ne povas komprenar ul moyeno per qua 
vua domeno valoras?’ 

‘Tote ne. Me esforcis imaginar, 
sensucese. L’agro ipsa es sat bona, se on 
fertiligus ol e kalkizus ol, ma la restajo ne 
valoras por farmar. Es ne mem aces-voyo. 
La voyo qua duktas al piknikeyo e trans la 
rivereto al domo es mea proprietajo. 01 es 
voyo privata.’ 

Rick duris pensar pri l’erco radioaktiva. 
‘Ka povus esar irga minerali qui valoras 
minesar?’ 

‘Ne mem to, Rick. Ecepte la saliajo de 
roko fairoza en qua es la mineyo, la tota 

valo es roko sedimental, probable til 
profundeso de plura centi de futi. Mem la 
avana kolini es ek la sama petro. Oli esis 
ekpulsita de to quo nun es la valo dum 
movo dil terkrusto. La strato-fenduri klare 
montras lo.’ 

‘Omno es ulmaniere kunligita,’ Rick 
konvinkite dicis. ‘Til nun ni esforcas sequar 
fili. Ni renkontras altra fili, qui semblas esar 
traversa, ma to es pro ke to quon ni 
esforcas vidar es tota peco de stofo, ne nur 
fili. Til nun ni ne savas, ka la stofo es 
konfecionuro o nur naztuko.’ 

‘La metaforo es kelk obskur, ma me 
komprenas tua intenco, e me konkordas.’ 
Dro Miller haltis avan sua domo. ‘Ni juez 
kelka manjaji matinal ed uzez nia cerebri 
vice nia gambi, ka ne?’ 

Segun la demando dil ciencisto, la yunini 
facis repasteto de pano rostita e konfitajo 
kun teo e sodaquo. Sro Miller exkuzis su de 
ta konsilantaro pro menajo facenda, ma 
l’altri kunvenis en la salono por omnalatere 
explorar la misterio. 

Dro Miller direktis la diskuto. La 
ciencisto evidente esis kaptita da la 
problemo, quankam il permisis la yunuli 
traktar ol segun lia propra maniero. Quale 
il explikis per esprito, ‘Rick e Scotty havas 

reputi kom detektivi quin li mustas 
mantenar. Me es fizikisto kompatinda e 
simpla. Nulu expektas me solvar ca 
misterio. Ergo, la yunuli mustas havar 
l’unesma oportunajo akular la fantomo.’ 

Barby sniflis. ‘Vi omna es tre certa, ke la 
fantomo es falsa.’ 

‘E tu ne esas,’ Rick remarkis. ‘Me 
supozas, ke ni mustos enboteligar ol ante ke 
tu kredos.’ 

‘Paceskez,’ dro Miller interpozis. ‘Singlu 
havez sua propra opinioni. Ni hike 
persequas fakti, ne kaprici. Rick, tu 
komencez.’ 

Rick konsideris. Qua fakti maxime 
importas? Li laborabis per supozaji, ma 
supozaji bezonas pruvi ante ke on aceptez li 
kom valida. 

‘Nu, me ne es certa, ke me ofros la fakti 
segun lia importo, ma me probos. Unesme, 
la fantomi qua nokte tramarchas l’agri es 
homal.’ 

Barby interruptis. ‘Quale tu es certa?’ 

‘Li aspektis esar homal. Ni vidis lia silueti 
avan la cielo sat klare por vidar lia formi, e 
la formi esis homal.’ Kande el itere 
paroleskis, il levis sua manuo. ‘Haltez! 
Lasez me finigar. Lantomi anke havas formi 
homal, to es probable tua kontrea 

argumento. Me ne argumentas, ke fantomi 
ne advere existas, ma se yes, on supozas, ke 
li es kelke nesolida, ka ne? Quale la Blua 
Fantomo ye la mineyo. Ma olti en l’agro 
esis sat solida. Nul lumo brilis tra li.’ 

‘Ne omna fantomi es diafana,’ Barby 
insistis. 

‘E1 kontreagas,’ dro Miller gutur-ridis. 

Scotty parolis. ‘Fantomi ne vehigas su per 
automobili.’ 

‘E tu havas nul pruvi, ke la fantomi en 
l’agri venis del automobilo,’ Barby feroce 
defensis su. ‘Ka tu vidis li enirar 
l’automobilo e forvehigar?’ 

Scotty levis amba manui por cedar su. 
‘No. Me pasis li retrovenante del 
automobilo.’ 

‘Pruvi nesuficanta,’ dro Miller ridetante 
dicis. ‘La fantomi forsan es, forsan ne es 
homal. Tua unesma fakto bezonas plusa 
pruvi, Rick. Durez.’ 

Rick sospiris. ‘Oke. Me rikomencas. 
Unesme, ni deskovris cement-saki qui 
kontenis erco radioaktiva, pulverigita til 
polvo. Me korektigas lo. La saki kontenas 
mikra quanto de erco radioaktiva, qua ofras 
motivo kredar, ke li olime esis plena de 
erco.’ 

La gmpo ridis. ‘Nun tu juste procedas,’ 
dro Miller aprobis. ‘Dicez nur to quon tu 
savas esar fakto ed identifikar to quon tu 
inferas del fakti kom infero o supozo.’ 

‘Me joyas, ke vu aprobas. Duesme, ni 
kredas, ke la Frostola-homo interesesis pri 
la cement-sako quan Scotty portis. Es fakto, 
ke kande ni retrovenis del vilajo, la cement- 
sako quan ni pozabis en forjetajuyo esis 
forprenita. Pro l’intereso evidenta dil 
Frostola-homo, ni opinionas, ke lu forprenis 
la saki.’ 

Jan Miller ridetachis. ‘Tu parolas quale 
advokato.’ 

‘Me sentas quale se me esas,’ Rick 
ridetante replikis. 

‘Triesme, la Blua Fantomo duktis Scotty e 
me per vana chaso qua finis kande me falis 
aden la petro-mineyo. La fakti es, ke la 
fantomo ulmaniere sonigis l’alarmo dil 
aviono. Ni ne argumentos, ka reala fantomo 
povas o ne povas sonigar pure material e 
nespirital alarmo.’ 

Barby solene konkordis per kapsigno, ma 
elua blua okuli cintilifis. 

‘Durante pri la fakti di ta evento, la 
fantomo restis avan ni sen desfacileso. 
Reala fantomo povus tale agar, me supozas, 
ma anke irga homo en bona saneso qua 

konocas la tereno. Or, la lumo dil fantomo 
extingesis kande lu atingis la bordo dil 
petro-mineyo, od ulloke proxim la bordo.’ 

Rick regardis sua fratino. ‘Me stipulas, ke 
reala fantomo ne bezonas motivi por sua 
agado. Ma homo qua imitas fantomo 
bezonus ekswichar sua lumizilo por 
cirkumirar la petro-mineyo, altre ni vidabus 
lu facar ta cirkumiro. Fantomo, on supozas, 
nur flotacus super la petro-mineyo.’ 

‘Fantomi ya flotacas,’ Barby solene 
konkordis. 

‘Yes. Pro ke ico ne flotacis, e pro ke ol 
riaparis—o la lumo riaparis—ye la latero 
opozanta dil petro-mineyo, ni kredas, ke ta 
ago esis intencita esforco duktar ni aden la 
petro-mineyo supredicita.’ 

II pauzis e profunde respiris. ‘Quale me 
facas, instruktisto?’ 

Dro Miller aprobis per kapsigno. ‘Tre 
bone. Ka tu komprenas, quante facile on 
separas fakti de konjekto?’ 

‘Do, quon ni konkluzas per ta una 
evento? Ni konkluzas, ke es racionala 
kredar ke homo, e ne spirito, sonigis 
l’avion-alarmo e luris ni al petro-mineyo. 
Ni konjektas, ke la homo ne savis pri 
l’alarmo ed hazarde sonigis ol, probable 
dum inspektar l’aviono, pro ke ni trovas 

nulo profitebla per domajar ol. Ni 
konjektas, ke la chaso esis por timigar ni, 
ne precipue domajar ni, la motivo por qua 
esis, ke ni atakabis la fantomo dum la 
fantom-pleo e do es potenciale danjeroza. 
Ni konkluzas to, pro ke la fantomo selektis 
latero dil petro-mineyo ube ni frapus aquo, 
qua es incidente tre profunda ibe, e ne roki. 

‘Oke, Scotty, asumez la probo. Me 
fatigesas pro esir preciza.’ 

La ciencisto ridetis. ‘Manko de exerco, 
me timas. Se ni omna esforcus precize 
parolar, multa deskonkordo en la mondumo 
esus evitita.’ 

‘Me ne savas to quon me povas dicar,’ 
Scotty objecionis. ‘Ni havas kelka fakti. Ni 
havas nur ul observaji. Ni povas interpretar 
nia observaji, ma ni ne povas pruvar li. 
Exemple, esas fakto ke ni trempesis per ulo 
del Blua Fantomo qua semblis frostigar nia 
vizaji. Esas fakto, ke la Frostola-homo 
kompris quanto de metil-klorido. Esas 
fakto, ke metil-klorido produktas l’efekto 
sentita. Ma quale ni darfas dicar, ke es fakto 
ke la Frostola-homo ulmaniere trempis ni 
per la kemiajo?’ 

‘Vi ne darfas,’ Jan Miller konkordis. 

‘Do, segun fakti demonstrebla, ni ne fore 
procedas,’ la ciencisto konkluzis. ‘Ma ka ni 
aceptas nur konjekto?’ 

‘No, sioro,’ Rick asertis. ‘Ma ni konfesez, 
ke konjekto es utila. Omnakaze, pruvi 
cirkonstancal permisesas en judicio. 
Konjekto povas montrar la cirkonstanci qui 
bezonas pruvo, e lo montras ube probar. Me 
opinionas, ke to es sat korekta.’ 

‘Anke me,’ dro Miller konkordis. 

Rick staceskis. ‘Do ni duros laborar quale 
ni laboris. To ne es maxim bona, ma ni 
adminime deskovrus kozeti quin ni povas 
kunligar, se ni trovus nur du fakti 
mankanta.’ 

‘Qui?’ Barby demandis. 

‘Ni retrovenas a la supozajo, ke la 
fantomo es facita da homo. Konseque, to 
quon ni mustas saveskar es, quale e pro quo 
on produktas la fantomo?’ 

CHAPITRO XVI 
Kaptita! 


Esis, quale Rick dicis, tempo por ago, ne por 
parolado. II e Scotty iris por trakar omna 
pruvi posibla. Li armizis su per posh- 
lumizili, e Rick certigis havar sua posh- 
lenso, e li ekiris. 

L’unesma loko esis l’agro, por trovar ta 
loki ube pauzabis la grupo fantomatra. 

Dum ke la yunuli transiris l’agro vers 
l’aviono, Rick laute questionis, ‘Quon la 
fantomo volis pri l’aviono?’ 

‘Ka domajo?’ Scotty sugestis. 

‘Lorsan. Ma se yes, pro quo?’ 

‘Pro ke lu timis, forsan, ke ni vidus ulo 
del aero.’ 

Rick pensis. ‘Posible, me supozas, ma ni 
exploris la tota areo per l’aviono. Me vidis 
nulo suspektinda o partikulare interesiva.’ 

‘Nulo,’ Scotty konfirmis. ‘Ma forsan esus 
bon ideo, itere explorar.’ 

‘Oke. Ni facos lo plu tarde posdimeze. 
Nun, segun mea memoro, l’unesma halto 
dil fantomi esis hike, cirkume. Ni laborez 
quale chashundi ed explorez.’ 

Rick faligis sua naztuko adsur amaso de 
centaurei kom marko, pose il e Scotty 
marchis per sempre plu larja cirkli ed 
exploris la tero por traci dil fantomi. 

L’okuli penetranta di Scotty trovis 
l’unesma traco, di talono en senherba loko. 
La yunuli exploris ol. ‘To ne similesas irga 
shui di nia grupo,’ Scotty dicis. ‘Ledra 
taloni, kelke rodita ye l’extera bordo. Tu 
povas vidar la marki dil klovi. Taloni 
kauchuka ne facus tala marki.’ 

Esis altra pedtraci videbla. Evidente, tri 
viri marchis tra l’agro lastanokte. Ma li 
nulloke trovis indico di to quon la viri 
serchabis. Esis nula sulo nudigita, nula 
impresuri livita ube ulo esabis forportita. 

‘Eakto,’ Rick dicis. ‘Tri viri esis hike.’ 

Scotty ridis. ‘To ne signifikas, ke anke ne 
esis tri fantomi qui livis nul pedtraci.’ 

Rick anke mustis ridar. ‘Nun quon ni 
facez?’ 

‘Explorez la supra maiz-agro.’ 

Li komencis surveyar la maiz-agro direte 
supre del min-enireyo, ube li unesme 
vidabis la tri fantomi. Pedtraci esis preske 
quik videbla. 

‘Ni es fortunoza,’ Scotty dicis. ‘Mem 
malgre herbachi inter la maiz-rangi, es sat 
multa nuda sulo por ke ni povas advere 
sequar traci. Ni videz adube iras ta traci.’ 

Quale Scotty predicis, sequar la traci esis 
hike plu facila. Pos enirar la maiz-agro per 
plura futi, li venis a spaco ube kelka semini 
faliabis o la planti mortabis. 01 esis nuda 
spaco havante skarsa herbachi. 

Scotty indikis la tri grupi di pedtraci, e 
pozis sua propra pedi en un de li, dum ke 
Rick facis same per altra. Pro la posturo dil 
triesma grupo, esis evidenta, ke la tri viri 
afrontabis l’unu l’altri. 

Rick ecitite dicis, ‘Li pauzis ed inklinis su. 
Ma super quo?’ 

Li rigoroze exploris la sulo. 01 semblis 
esar sat normal. Esis tote nula indico, ke la 
sulo esabis desaranjita. 

Rick prenis manuedo de sulo ed exploris 
ol. ‘Sulo,’ il dicis. ‘Nur sulo. Pro quo ol tante 
interesis ta spiriti?’ 

‘Probez per tua lenso,’ Scotty 
rimemorigis da il. 

Rick facis lo. La lenso revelis la mixuro 
kustumal de materio mineral ed organik de 
diversa grandesi e kolori. ‘Me povas vidar 
nulo neordinar,’ il raportis. ‘Forsan la lenso 
ne es sat povoza. Me prenos specimeno e 
plu tarde regardos ol per la mikroskopo.’ II 
trovis bendo papera en sua poshmonetuyo 
ed enfaldis mikra quanto de sulo. 

‘Ni durez,’ Scotty urjis. 

Li traserchis la maiz-agro, sequante la 
pedtraci. Dufoye li trovis nova loki ube la 
fantomi pauzabis por konferar pri ulo, od 
explorar ulo. 

Ye la bordo dil maiz-agro li perdis la 
pedtraci en kreskajo de herbachi. Probable 
la fantomi lastanokte tramplabis la 
herbachi, qui pose rispringis e livis nula 
traci dil pasado. 

Scotty avane iris. ‘Me montros a tu, ube 
l’automobilo esis haltigita.’ 

Li marchis tra alternanta herbachi e feno 
adube la somito dil eskarpa kolino falas a 
valo infra de triacent futi. To markizis la 
termino dil saliajo de roko fairoza en qua 
esis la plomb-mineyo. La kolino esis 
eskarpa e kovrita per rovi. 

‘Me esis pikita milfoye en tam multa futi 
lastanokte,’ Scotty komentis. ‘Trapasar es 
facila dum dio, ma ne probez ol nokte.’ II 
duktis tra libera spaci inter la dorni, sempre 
iris advale. 

Balde Rick vidis la voyo, se on darfas tale 
nomar ol. 01 esis du rotsulki, herbi inter li. 

‘Ne aspektas quale Usana Choseo 66,’ il 
komentis. 

‘Yen viro qua supozas, ke ol es,’ Scotty 
replikis. 

Rick regardis adube sua amiko indikas. 
La Frostola-homo pluproximeskis sur sua 
chareto. La sono dil motoreto esis apene 
audebla, e l’unesma impulso di Rick esis 
blotisar, ma Scotty dicis, ‘Tro tarde. Lu vidis 
ni jus kande ni vidis lu. Ni marchez alonge 
la voyo ed esez indiferenta.’ 

Li facis lo, e la vendisto venis, risaltante 
pro la surfaco neplana. 

‘He-ho,’ lu salutis li. ‘Adube ca voyo 
iras?’ 

‘Ni ne savas,’ Scotty respondis. 

Rick pluse dicis, ‘Ni es stranjeri en ca 
regiono.’ 

‘Me ipsa kelke recente arivis,’ la homo 
gaye dicis. ‘Vidis ca voyo ed pensis, ke 
forsan es hamleto ube me trovos nova 
klienti.’ 

‘Ni konocas nulo tala,’ Rick dicis. 

‘Do me plu bone retroirez al vilajo. Ka vi 
volas vehar kun me? Vi povas stacar sur la 
dopa platformo.’ 

‘No, danko,’ Scotty respondis. ‘Ni lojas 
ultre la kolino.’ 

La Frostola-homo turnis sua motor- 
chareto, adiis per manusigno, e retroiris 
vers la vilajo. La yunuli spektis til ke lu ne 
plus esis videbla. 

‘Yen optimisto,’ Scotty dicis. ‘Sequas du 
rotsulki ed esperas trovar civilizuro ye la 
termino.’ 

Rick ridetis. ‘Lu ya prizas ca parto de 
Virginia. On trovas un bonajo per hike 
vendar Frostola—’ 

‘Quo es?’ 

‘Nul klienti por destranquiligar on. On 
facile konferas kun naturo.’ 

‘Yes ya. Ka lu similesas natur-amatoro, 
segun tu?’ 

‘Nu, me vidis homi plu apta a ta rolo. Ni 
certe fortimigis lu. Ma quon lu hike facas?’ 

Scotty pensis. ‘Se lu volus atingar la 
mineyo sen esar remarkita, lu povus hike 
livar sua chareto e marchar del kolino.’ 

‘Lu ya povus,’ Rick konkordis. ‘Ma pro 
quo atingar la mineyo?’ 

‘Ne por vendar Frostola. To es certa.’ 

‘No. Me konjektas, ke lu mustas preparar 
la Blua Fantomo.’ 

‘Ka preparar?’ 

‘Yes. Pensez. La projektilo ne povas 
sempre funcionar kande es non kloki, ka 
yes? 01 bezonus servado e preparado.’ 

‘E kargajo de metil-klorido por spricigar 
ye ni, ka ne?’ 

‘Tro vera.’ Rick esabis kurioza pri to. ‘Ma 
quale uzar la kemiaj-spricilo? Ube ol es? La 
projektilo devas esar proxim la Blua 
Fantomo, se la kemiajo venis del sama 
loko.’ 

Scotty ridis. ‘Tu ne es facile senkurajigita, 
ka ne? Ni esforcis trovar lumradio del 
projektilo tanokte, ka tu ne rimemoras? 
Quon ni ganis pro to? Spricajo en la vizajo. 
Nul projektilo, nulo.’ 

‘Mustas esar projektilo, od imaj-aparato 
de ul sorto,’ Rick insistis, ‘ecepte ke on 
konfesez, ke la fantomo es real.’ 

‘Ube ol es?’ 

‘Tre proxim, me konjektas. Celita ulloke 
proxim la baseno, kun sua baterii. 01 
mustas esar, e ni devas spensar tempo 
serchar oL’ 

‘Ube komencar? Ne respondez—mustas 
esar la mineyo.’ 

Rick ja marcheskis adsupre vers la maiz- 
agro. ‘Es nul altra loko subtera en qua 
projektilo povus esar pozita, ka yes? Do, ni 
komencez.’ 

‘Me joyas, ke ni portas posh-lumizili,’ 
esis l’unika komenturo di Scotty. 

Li taceme marchis a la maiz-agro, 
tempope pauzis inter la maizo por explorar 
pedtraci. Pro la pluvo qua moligabis la tero, 
esis multi de li, ma li ofris nulo plusa kam 
to ja savata dal yunuli. 

Ye la somito dil kolino super la mineyo li 
pauzis por surveyar la areo. Belsely tranis 
rok-kargajo tra l’agro proxim l’aviono per 
traktoro e rok-batelo. La yunuli savis, ke lu 
okupas su per konstruktar ston-muro. Lu 
vidis li e manusignifis. Li reciproke 
manusignifis, pose iris adinfre a la aquo- 
fonto ed olua baseno. 

Itere li exploris la tota loko tre rigoroze, e 
Scotty probis fendureti en la roki per la 
lamo di sua posh-kultelo. La tota flanko dil 
kolino caloke esis fendizita e stratizita e la 
petra muro super la baseno esis neplana e 
desglata. Rick esis kurioza, kad ultempe 
esabis tertremo en la regiono, o ka la falo di 
sulo aden la mineyo kauzabis ta fendo. 

‘Nulo hike,’ Scotty dicis. ‘Adminime, 
nulo videbla da me. Ni mustas explorar la 
mineyo ipsa.’ 

Li remplasabis la planki an la enireyo nur 
per pulsar la klovi aden la trui de qui li 
venabis. Li fortranis la planki e vidis 
pedtraci—e ne lia propra!’ 

‘Vizitanto,’ Scotty ecitite dicis. 

Rick remarkis la grandeso dil pedtraci. ‘E 
lu havas granda pedo. Igas nia pedtraci 
semblar mikra.’ 

Scotty indikis. ‘Lu itere ekvenis, irge qua 
lu es. Ni videz quante fore lu eniris.’ 

La pedtraci klare e rapide naracis la 
historio. La vizitanto eniris per duadek futi, 
cirkume, e pose retroiris adextere. Un 
regardeto explikis pro quo al yunuli. 

La mineyo esis trabizita, havis fosti 
vertikal e trabi supre, pozita omna dek futi. 
Ube la vizitanto haltabis, la supra trabi 
suportas granda peco—o multa peci—de 
rokego. Rick konjektis, ke la granda pluvo, 
fluante tra fendureti, laxigis ta parto e lasis 
olua pezajo falar adsur la supra trabo. Anke 
esis evidenta, ke la trabi ne tro longe povos 
suportar ta pezajo. Li esis putrinta ed 
humida pro la sencesa aquo-flueto. 

‘Evidente esis un de la Eiliuli dil Olda 
Domeno qua envagis por regardar,’ Rick 

sugestis. ‘II vidis, ke ol ne es sekur e quik 
ekiris.’ 

‘Ulo tala,’ Scotty konkordis. ‘Ed ol ne es 
sekur. Ta trabi falus se on forte respirus 
vers li.’ 

‘Do ni ne forte respirez,’ Rick dicis. 

‘To signifikas, ke ni irgakaze eniros.’ 

Rick indikis, per to quon il konsideris 
kom bona logiko, ke la trabi suportabis la 
plafono de pos la pluvego, e ke krulo certe 
ne eventos pos un o du plusa minuti. II 
konkluzis, ‘E se ni trovos irg indico pri 
projektilo, ol mustas esar ulloke en ca 
mineyo.’ 

‘Do ni ne tardeskez,’ Scotty dicis. ‘E per 
omno bona, ne bruisoze pazez pasante ta 
trabi. Mikra vibro certe faligos li.’ 

Rick questionis, ‘Quo esis la vento e rido 
kande ni esis olime hike?’ 

‘Imaginado,’ Scotty respondis. ‘Ni nun 
represez oL’ 

‘Me konkordas. E fantomi ne suflante 
extingos posh-Iumizili, do ni irez.’ 

Li sucieme preterpasis la loko nesekura, 
lia lumi sempre explorante la muri dil 
tunelo por irga indico stranja o remarkinda. 
De tempo a tempo li atingis alkovo de ube 
erco esabis exkavita, o kurvo en la tunelo 
ube la ministi tempale perdabis I’erco- 

veino. Li atingis la loko a qua li olime 
penetrabis e trovis la rezidui di lia torchi. 

‘Nul chanjo. Me opinionis, ke fantomo 
forsan mastikabus oli,’ Scotty komentis. 

‘Jurnal-papero ne bone saporas,’ Rick 
replikis. ‘Ka fantomi havas denti?’ 

‘No, nur respiro frostiganta. Incidente, ka 
tu rimemoras irg aromo? Kande ni es 
frapita an la vizajo.’ 

‘Kad ulo kelke sukroza?’ 

‘Yes. Me ne pensis pri flarar, e me ne 
partikulare remarkis ol, ma me rimemoras 
dolc aromo.’ 

Rick opinionis, ke il anke rimemoras lo. 
‘Ni serchos metil-klorido en la dicionario,’ 
il promisis. ‘To dicos, kad ol havas aromo.’ 

La min-tunelo akute kurvis. ‘Li hike 
perdis la veino e mustis exkavar petro por 
itere trovar ol,’ Rick explikis. ‘Ka tu 
remarkas, ke omno es an un nivelo? 
Evidente esis nur un veino. 01 exhaustesis e 
la mineyo esis klozita.’ 

‘Semblas tale,’ Scotty konkordis. ‘Quante 
fore ni ja venis?’ 

Rick ne observabis, ma kalkulis, ke li esas 
forsan mi-voye sub la kolino. ‘To finos 
ulloke,’ il dicis. ‘Ka tu remarkas, ke es tote 
nul aquo, ne mem flueto? Me ankore es 
perplexigita da ta aquo-fonto e la tubo.’ 

Li taceme marchis per plusa triacent futi, 
la posh-lumizili kontinue exploris la 
mineyo. Esis nulo neordinara, nula indico 
di fantomo, projektilo, o mem vizito homal 
dum yardeki. 

‘Ni itere vane chasas...’ Rick komencis 
dicar. II nultempe finis ta frazo, nam bruiso 
subite resonis tra la mineyo, la sono di roki 
qui adinfre krulas. 

La du yunuli turnis su e retrokuris vers 
l’enireyo, timante to quon li trovos. Longe 
ante ke li atingis ol, polvo-nubi ondifanta 
montris to quo eventabis. 

Lia gambi kuranta konfirmis to kande li 
haltis avan roki qui plenigis la tunelo del 
plafono til sulo. 

La trabi krulabis. Li esis kaptita! 

CHAPITRO XVII 
En obskureso 


Dum un instanto desesperiganta, la du 
regardis la roki falinta tra densa nebuleto 
de polvo, lore Scotty imperis, ‘Retroe aden 
pur aero.’ 

Li retretis per l’olima voyo. Rick 
instintale ekswichis sua posh-lumizilo. Li 
bezonos ol. 

Itere atinginte pura aero, li haltis e Scotty 
ociligis la lumradio di sua posh-lumizilo 
trans la pavimento rokoza. ‘Selektez sid- 
plaso e komfortigez tu. Ni esos hike 
longatempe.’ 

‘Ni ne ekiros per sidar,’ Rick replikis. 

‘No, e ni anke ne facos multo til ke la 
polvo kalmeskos. Destensez tu. Kande la 

polvo-nubo kelke kalmeskos, ni povos 
retroirar e trovar, quante mal es 
l’obstruktajo.’ 

Rick rimemoris la tuni de roki super la 
trabi. L’obstruktajo mustas esar mala, il 
pensis. Esis multa roki. Lore, pensante, il ne 
esis tre certa. Tre granda areo montrabis 
fendureti, ma forsan nur un strato falabis. 
Li forsan povos exkavar ekireyo. Esis nulo 
facinda ma vartar. 

Scotty ekswichis sua lumizilo e 
l’obskureso inkluzis li. Rick nervoze 
movetis. Unfoye olime li perdesis en simile 
tota obskureso, en la Kaverni di Timo. Ma 
to diferabis; tafoye il ne esabis simile 
kaptita, e la kaverni extensis su per milii 
sub monto Tibetana. Adminime, cafoye il 
savas exakte ube il esas. 

II dicis, ‘Ni devis adportir piknik-repasto.’ 

Scotty gutur-ridis ma ne replikis. 

Rick dicis, ‘Supozez, ke ni ne povos 
ekirar.’ 

‘Ni ekiros. Dro Miller balde o tarde 
serchos ni. II ne falios serchar la mineyo, 
precipue pro ke la planki dil enireyo es 
forpozita.’ 

‘Do ni bezonas nur pacienteso e tensigita 
zono.’ 

‘Yes ya.’ 

La yunuli taceskis. Rick esis kurajigita da 
la judiko di Scotty pri la situeso. II klozis 
sua okuli, e por probable la centesma foyo 
mediteskis pri l’event-kateno, serchis indico 
pri la du fakti saveskenda: quale e pro quo 
la fantomo produktesas. 

Ma meditante, il esis kurioza, ka li ja 
savas pro quo? La fantomo esas moyeno 
igar homi evitar la areo. 01 grande sucesis. 
Esis nula plusa noktala pikniki familial o 
nato-partii. Esis nur longatempe projetita 
eventi. 

II exploris ta ideo. La areo dil mineyo 
esas domeno privata. Por exkluzar homi, on 
nur bezonus pendigar afishi, ‘Ne 
Kontravencez’. Ma probable to ne efikus, 
pro ke ol incitus tro multa questioni, e dro 
Miller mustus partoprenar la sekretajo di la 
fantomi qui vagas l’agri. 

Ma pro quo exkluzar homi? Certe, 
privateso por facar agi sekreta esas motivo 
evidenta, ma quo esas l’agi sekreta, e pro 
quo li mustas esar sekreta? 

II tandem cedis su. Esis ne sat multa fakti 
por konkluzar. 

‘Ka tu opinionas, ke la polvo ja 
kalmeskas?’ il questionis. 

‘Eorsan. Ni irez regardar. Me uzos mea 
lumizilo. Konservez la tua.’ 

Li sequis la flava lumradio dil posh- 
lumizilo di Scotty tra l’obskura tunelo til la 
rok-falo. Esis ankore multa polvo en la 
aero, ma ol esis tolerebla. 

Scotty lumizis la trabi, pose la rok-falo. 
Un paro de fosti saliis ek rinklinanta amaso 
de roki til trabo traversa en bona stando. 

Amba yunuli savis to quon lo signifikis. 
Rick dicis lo. ‘Se olta es la trabo maxim 
proxim olti putrinta, to signifikas, ke 
adminime dek futi de roki es cise, e 
probable la sama disto o mem plusa 
altralatere. Sumo de duadek futi de roki.’ 

Scotty grunis. ‘Un certajo. Ni ne ipsa 
exkavos ekireyo dum plura dii. Me ne mem 
es certa, ke ni es kapabla. Ni forsan krulus 
pro manko de aquo, se ni laboregus.’ 

‘Ni ne povas vartar helpo de extere,’ Rick 
komentis. ‘Ni adminime povas laborar dum 
ke ni bone standas.’ 

‘Ka tu povas laborar en obskureso?’ 

‘Me supozas, ke ni mustas. La lumizili ne 
longe duros.’ 

‘Do, ni komencez.’ 

Li retretis ad alkovo e pozis lia kamizi en 
sekura loko, pose laboreskis werante t- 
kamizi. Tranar roki igos li sudorifar, ed esas 
koldeta subtere. Li uzos la kamizi dum 
repoz-periodi. 

‘Ni probez,’ Scotty invitis, ed ekswichis 
sua lumizilo. 

Rick tastis por roko e trovis un sat 
granda. II retroportis ol e quik kolizionis 
kun muro e faligis ol. Rekte marchar esos 
desfacila. II tastis por la roko ed itere trovis 
ol, ma cafoye portis ol sub I’una brakio, uzis 
I’altra por guidar su alonge la muro. 

‘Me esas ye la dextra muro,’ il dicis a 
Scotty. ‘Me retrovenos alonge la sinistra 
muro.’ 

‘Bona sistemo,’ Scotty aprobis. 

01 ya esis. Li pasis I’unu I’altru en 
l’obskureso e Rick esis plezata, til ke lu 
pedbutis roko e faletis adsur rok-amaso. 

‘Ni mustas kontar la pazi,’ il triste dicis 
dum fricionar genuo kontuzita. ‘Ni irez 
duadek pazi adsupre e duadek pazi retroe.’ 

‘PIu bone duopligez to,’ Scotty replikis. 
‘Ni ne povas amasigar omna roki en un 
loko. Ni mustos dissemar oli.’ 

‘Do quaradek,’ Rick konkordis, e trovis 
altra roko. 

La laboro duris, gradope divenis ulo 
simila a sonjo—o koshmaro. Prenez roko, 
portez ol per quaradek pazi, faligez ol. Pose, 
triadek-e-kin pazi kande la paseyo 
inkombreskis. De tempo a tempo li 
kunlaboris por tranar granda rokego. 

La karp-horlojo di Rick montris, ke du 
hori pasabis. ‘Ni repozez,’ il sugestis. 

‘Oke.’ 

Scotty enswichis sua lumizilo. Li trovis 
lia kamizi, pose retroiris por vidar to quon 
li facabis. 

Un regardeto pruvis, ke ne facis multe. Li 
desobstruktabis la paseyo til la chefa 
rampo, nur to. 

Li regardis l’unu l’altru en la brileto dil 
posh-lumizilo. 

‘Ka tu havas irga exkavatoro en tua 
posho?’ Rick espritoze dicis. 

‘Nek tran-kablo nek sitel-mashino,’ 
Scotty dicis. ‘Ni tote ne facis granda marko, 
ka ne?’ 

‘Per tala rapideso, ni restos hike til 
Kristonasko,’ Rick dicis. 

‘Ni ne bezonos arboro Kristonaskal.’ 

‘Ni povus uzar l’arbor-lumizili,’ Rick 
komentis. ‘Ni durez. Me ne es certa, 
omnakaze, ka me bezonas repozar.’ 

‘Sat bone.’ 

‘Nur sidar sur roki anke exhaustos ni, 
irgakaze,’ Rick dicis. ‘Ni plu bone laborez 
dum ke ni es forta. Ni darfas juar pauzi de 
kin minuti kande ni fatigeskas.’ 

‘Me konkordas. Portez ta roki.’ 


176 



‘Ni anke uzez un lumizilo. Ne es utila 
desobstruktar nur la tunelo. Ni volas 
penetrar tam balde kam posible. Se ni uzus 
lumizilo, ni povus tirar roki plu proxim la 
suprajo dil falo.’ 

‘Tam racionoza kam kustumale. Me 
pozos mea lumizilo por ke ol lumizez la 
rampo.’ 

Scotty facis lo, lore amba yunuli itere 
desmetis lia kamizi. 

Tranar la roki esis plu rapide facita per la 
lumradii di un posh-lumizilo. Li sucedante 
klimis la rampo ed adinfre jetis roki. La 
yunulo tafoye ye la bazo formovis oli. 

‘Atencez!’ Rick subite klamis, e saltis de 
falo de roki. Scotty, qua esis en la tunelo 
forportante rokego, sucioze questionis, ‘Ka 
tu es nocita?’ 

‘No. Transdonez ta lumizilo, ka?’ 

Scotty portis la lumizilo a la loko ube 
vartis Rick. Rick prenis ol ed adsupre 
lumizis la loko de qua venabis la nova falo. 
II siflis. Esis ibe solida plafono, ma ol esas 
plu alta per tri futi kam la restajo dil tunel- 
plafono. 

II rapide kalkulis. ‘Se olta es tipal, ni 
havas petro dika de tri futi, larja de dek futi, 
e profunda de duadek futi amasigita avan 
ni. To esas sisacent futo-kubi de petro.’ 

‘Ma to ne es posibla,’ Scotty 
deskonkordis. ‘Se tri futi de roki uniforme 
falabis, to ne plenigabus la tunelo. Mustas 
esar multe plu dika super la trabi ruptita.’ 

‘Ne gaya futuro, ka ne?’ Rick imaginis 
futi de roki avan li. 

‘Me expektabis plu gaya futuri. Ma quon 
ni povas facar? Nur durar laborar, ed 
esperar, ke dro Miller balde trovez ni.’ 

Rick regardis sua karp-horlojo. ‘Til nun 
nula chanco. Es ne mem dineo-tempo. 
Povus esar matino ante ke dro Miller tre 
sucios.’ 

Scotty solene gutur-ridis. ‘Nia propra 
reputo pri kapableso anke ne helpas ni.’ 

‘Me nultempe itere eniros loko sen du 
enireyi,’ Rick promisis. 

Instanto de silenco shokata sequis dum 
ke la yunuli regardegis l’unu l’altru. Li 
samtempe parolis. 

‘Quale tu savas, ke es nur un enireyo?’ 

‘Quale ni savas, ke ne es du enireyi?’ 

Li nultempe atingabis l’extremajo dil 
mineyo. Segun lia savo, esas forsan nur 
necesa ekmarchar! 

‘Ni irez por regardar,’ Rick deklaris. 
‘Quik.’ 

‘Ka ni nultempe questionis pri altra 
enireyo?’ Scotty questionis. 

‘No, nun pensante, e nulu dicis irgo pri 
to.’ 

‘Forsan li dicis nulo, pro ke es nulo 
dicesar.’ 

‘Nul plusa supozaji,’ Rick dicis. ‘Ni ipsa 
saveskos. Metez tua kamizo e ni irez.’ 

Li rapide vestizis su e marchis tra la 
longa tunelo til la loko atingita kande 
eventis la rok-falo. Rick cafoye plu atencis 
la kompozuro kam antee, e deskovris, ke 
sequar l’erco-veino esas facila. Trui en la 
muro montris ube sprosi del chefa erco- 
veino esabis trovita ed exkavita, ma 
generale la mineyo boresis tra la kolino per 
un tunelo kontinua. 

‘Es stranja, ke li ne exkavis plu multa 
erco del suprajo,’ Scotty komentis. ‘Semblas 
esar sat bona materio supre ed sinistre.’ 

‘Ne sat bona, me supozas. Rafinar esis 
ankore primitiva tatempe. Nun la tekniko 
es plu bona, ma probable ne es sat multa 
bon erco hike por igar nova exkavo 
profitoza.’ 

‘Regardez avane,’ Scotty dicis. 

Rick explorabis la muro dil tunelo. II 
turnis su e regardis adube Scotty indikis, e 
sua kordio faliis. Esis altra rok-falo. 

‘Stranje,’ Scotty komentis. ‘La tunelo 
acensas til la falo.’ 

Rick vidis, ke sua amiko esas justa. Ma la 
chanjo di alteso dil tunelo semblis ne 
importar, kompare al futuro qua nun 
afrontas li. Li nur mustas retroirar e 
rikomencar rok-tranado. Esis nula moyeno 
savar, ka la tunelo duras ultre la falo, o ka 
la falo ipsa esis la kauzo por quo la ministi 
dil Interna Milito ne plu fore iris. 

‘Me bezonas repozo,’ Rick senkurajigite 
dicis. ‘Ni sideskez e repozez ante retroirar.’ 

‘Oke. Kad ekswichez la lumizilo?’ 

‘Ni devas. Tua elektrobaterio balde 
falios.’ 

Scotty ekswichis la lumizilo e li sideskis 
sur la harda rok-pavimento. Rick klozis sua 
okuli e profunde respiris. Multa laborego 
vartas. II plu bone repozez segun 
I’oportunajo. 

Scotty subite parolis. ‘Es multa aero bona 
e fresha hike. Ka to ne es kelke stranja?’ 

Rick movetis. ‘Ka yes? Me ne multe 
pensis pri to. Ma me supozas, ke la aero 
devas esar desfresha ed odoracha.’ 

‘Humidigez tua fingro.’ 

‘Ka? Ho, oke.’ To esis moyeno anciena 
por uzar la koldigo facita da vaporesko de 
humidigita fingro por montrar la movo di 
aer-flui. Rick klamis. La aero en la tunelo 
movas! 

Scotty dicis kun eciteso supresita, ‘Klozez 
tua okuli. Me acendos alumeto.’ 

Rick facis lo, e vidis la lumo mem tra 
palpebri klozita pro ke sua pupili esis tote 
dilatata. Prudente il apertis sua okuli, strabe 
regardis pro la brilo dil alumeto. Dum ke 
ilua pupili kontraktis su, il vidis, ke 
l’alumeto papera brilegas, e ke la flamo 
fluktuas! 

Scotty saltante staceskis ed enswichis la 
posh-lumizilo. ‘La brizo venas del falo!’ 

Ensemble li hastis al rok-falo e komencis 
fortranar roki. Evidente, la tunelo acensas 
til ta loko. La questiono esas, kad ol duktas 
al advera aperturo, o nur a trueto borita 
kom ventilo? 

Esis nur un moyeno saveskar: per movar 
roki! 

Li serchis klef-roki, olti qui lasus altra 
roki falar adinfre e de la voyo. 

Rick opinionis, ke adminime li esez 
honorizita pro lernar de lia erori. Lore, 
frenezioze saltante por evitar rokego 
glitanta, il mustis ridetar pro sua propra 
pensajo. Li lernis, ma ne sat multe. 

Esis nula dubito, aer-fluo venis tra la rok- 
falo. Li sentis ol, koldeta e fresha, e 
duopligis lia esforci. 

Tandem li mustis lenteskar pro pura 
exhausteso. 

‘Repozez,’ Rick rauke dicis. ‘Ni esus fola, 
exhaustar ni.’ 

‘Tu es justa.’ Scotty sideskis ube il esis e 
vishis sua vizajo. ‘Ta aer-fluo plurforteskas. 
Ni progresas.’ 

‘Me deziras savar, vers quo,’ Rick dicis. 

‘Omnakaze, vers aero. Ed ube es aer- 
fonto anke esos dilumo.’ 

‘Me standus plu bone, se me vidus to.’ 

Li taceme repozis dum kin minuti, segun 
la karp-horlojo di Rick, pose rikomencis, 
laborante tam proxim la suprajo dil amaso 
kam posible. 

Scotty subite klamis, e Rick blotisis por 
eskapar altra roko, lore saltis adinfre kande 
la tota amaso krulis. La roki ne fore falis. 

‘Regardez,’ Scotty anhelante dicis. 

Rick enswichis sua propra lumizilo por 
augmentar la febla lumradio di la lumizilo 
di Scotty. Nigreso beis ye la somito dil falo! 

Scotty unesme trairis la truo, ma Rick 
proxime sequis. Li emersis en prolonguro 
dil tunelo, ma ye plu alta nivelo. Lia lumizili 
montris, ke la tunelo prolongas su. 

Li sequis ol per forsan kinadek futi, e 
trovis su en kruc-tunelo en qua finis lia 
tunelo. 

Scotty regardis Rick per la radio dil posh- 
lumizilo. 

‘Ni es ulloke,’ il dicis. ‘Ma ube?’ 

Rick ridetis. Advera brizo suflis, ed il 
savis, ke l’extera mondo e sekureso ne esas 
fora. ‘Ni es en la mineyo, sub la sama 
kolino. Tam balde kam ni trovos l’origino di 
ta brizo, me exakte identifikos nia situeso.’ 

Scotty reciproke ridetis. ‘Pro quo vartar? 
Ni irez!’ 

CHAPITRO XVIII 
L’Unesma fakto 


Rick dicis, ‘Vartez dum instanto. Quasinse 
ni irez? Se ni supozas, ke la tunelo quan ni 
ekiris duktas preske tote segun un 
direciono, ni devas turnar ni addextre por 
venar al latero dil kolino ube ni recente 
vidis la Frostola-homo. Se ni turnus ni 
adsinistre, ni irus plu profunde aden la 
kolino.’ 

La du yunuli komprenis l’implikajo quik 
pos ke la vorti ekiris ilua boko. ‘Addextre,’ 
Rick quik dicis. ‘Unesme, ni mustas 
saveskar, kad esas advera ekireyo.’ 

Li turnis su addextre aden la kruc-tunelo, 
e direte frapesis dal brizo. Tam longe kam li 

sequis la direciono dil brizo, li 
pluproximeskis l’extera aero. 

Pos nur cent futi li vidis brileto di dilumo 
e kureskis. La brileto divenis aperturo, 
nerekta en formo, ma evidente sat granda 
por esar enireyo. 

‘Ni sucesas!’ Rick exultis. ‘Ni regardez ta 
bela sunlumol’ 

‘Esez prudenta,’ Scotty avertis. ‘Ni 
mustas lasar nia okuli tote adjustigar su o la 
brilego domajos li. Anke, esus bon ideo ne 
bruisoze eksaltar. Forsan fantomi asistas.’ 

‘Tu es justa. Omnakaze, ni regardez. Quo 
obstruktas l’aperturo?’ 

Pluproximeskante, li vidis, ke esis la 
trunko di arboro falinta, festonizita per 
rovi. Regardante tra l’enireyo, 
palpebragante pro la brilego, li vidis, ke 
l’arboro ne esis obstruktajo, pro ke esis sat 
multa spaco por reptar ek la tunelo. 

‘Ta trunko es tre bona skreno,’ Scotty 
penseme dicis. ‘Me parius, ke ca enireyo es 
nevidebla fore de dek futi, ecepte de la 
aerol’ 

‘E me adjuntas mea propra pario, ke 
l’enireyo es tre proxim ta loko ube ni 
camatine renkontris la Frostola-homo, e ke 
lu es kurioz, ka ni vidis ol del aviono.’ 

Scotty negis per kapsigno. ‘Ne pariez pri 
certaji. To explikas l’intereso pri l’aviono, 
yes ya. Restez, oldulo. Me rapide exploros e 
certigos, ke nulu observas.’ 

‘Oke. Ka tua okuli es adjustigita?’ 

‘Sat bone.’ Scotty trairis l’enireyo sur 
manui e genui. Rick vidis ilua gambi kande 
il staceskis e surveyis la areo. 

‘Ekvenez,’ Scotty klamis. ‘Ni es sola.’ 

Rick iris ad il. La trunko falinta esis tam 
alta kam lia genui. Quale Scotty dicabis, ol 
esis skreno efikiva por la min-enireyo. 

Rick atencoze regardis l’enireyo ipsa. 
Probable olime ol esis ordinara enireyo 
lignizita, quale l’altro ye l’altra latero dil 
kolino, ma ol krulabis, la roki fixigita por 
formacar basa paseyo aden l’interna tunelo. 
La tota flanko dil kolino esis surkreskajo de 
rovi, til la voyo rotsulka infre, preske til la 
loko ube li renkontrabis la vendisto. 

‘Ni esis min kam kinadek futi de ta 
enireyo,’ Rick dicis, ‘e ne suspektis ol.’ 

‘La Lrostola-homo savis ol. Ka tu 
supozas, ke lu suspektis ke ni savas?’ 

‘Posible. Me supozas. Me ne es tam 
interesata pri to quon lu supozas kam pri to 
quon lu hike facas. Adube tu supozas ke ni 
esus, se ni turnabis ni adsinistre?’ 

‘Pro quo supozar? Ecepte ke tu es 
saturata per mineyi hodie, ni povas rienirar 
e saveskar.’ 

‘Me es saturata, ma ne sate por faliar 
koram tala oportunajo. Mea posh-lumizilo 
es ankore sat forta e ni ne bezonos plu kam 
kelka minuti.’ 

‘Do ni irez. Qua savas kande la spirito 
vizitos la mineyo per ca enireyo? 
Kompreneble, ni anke ne savas pri onklo 
Frostola. Lu povus esar en ol.’ 

Pri to Rick ne pensabis. II pensis, pose 
levis sua shultri. ‘Ni devas riskar. Se lu esus 
interne, to pruvus ulo, e ni es du kontre un. 
Omnakaze, es tarda, ed irga homo racionoz 
nun manjas sua dineo. Venez.’ 

II iris avane aden la kaverno, ma pro la 
posibla prezenteso dil vendisto, ne trairis la 
tunelo tam impetuoze kam il altre facabus. 

Li pasis la tunelo lateral de qua li 
emersabis plu frue ed eniris tote nova 
teritorio. 01 similesis la restajo dil mineyo, 
konsistis ek chefa boruro havante ul alkovi 
qui indikas o deviacuri dil erco-veino o 
nichi exkavita por permisar du erco-chareti 
pasar I’una I’altra. 

Hastoze marchante, ma alerta por o sono 
o lumo, li trairis la tunelo per bona 
rapideso. 

‘Ni marchas kelke longatempe,’ Rick 
tandem dicis. ‘Quante longa tu supozas ta 
shakto esar?’ 

Scotty pensis. ‘01 ne povas esar plu longa 
kam la kolino es larja, pro ke ni voyajas tra 
la kolino. 01 mustas esar same longa kam 
l’infra tunelo.’ 

‘Pro quo du tuneli?’ Rick questionis. ‘Me 
dubitas, ke esis du erco-veini.’ 

Scotty rimemorigis da il pri la bona erco 
quan li vidabis en la plafono dil infra 
tunelo. ‘Forsan esis nur un veino tam alta 
kam du tuneli. Li havis tatempe nur piochi 
e shoveli, forsan kun pulvero por explozar. 
Esabus plu konvenanta laborar en la porteo 
di tala utensili quala shovelo e piocho. Do, 
la plafono es tam alta kam viro povas 
atingar per piocho, e tam larja kam l’erco 
veino. Lo es kelke konfuza, ma me es certa, 
ke tu komprenas me.’ 

‘Semblas racional,’ Rick konkordis. ‘Ma 
ca tunelo ne povas multe plu fore durar, o 
ni esos meze dil piknik—He! Scotty, 
regardezl’ 

Avane en la tunelo esis buxo, e sur la 
buxo esis metalo qua reflektis la radio dil 
posh-lumizilo. Pos sekundo la yunulo stacis 
super ol. 

La kordio di Rick rapide pulsis. Yen 
pruvo. Yen Fakto Mankanta Numero Un. 
Yen verifiko di adminime parto de lia 
supozo. 

Ok-milimetra film-projektilo! 

Rick indikis l’avanajo dil aparato per 
manuo tremanta. ‘Regardez, esas filmo en 
ol, ed ol es rondo kontinua. Esante 
enpozita, ol sempre iteras til ke on haltigas 
ol.’ 

Scotty probis la buxo. ‘Baterii. Du de li, 
singlo de dek-e-du volti. E me parius, ke la 
motoro en la projektilo es facita por 
funcionar per dek-e-du volti. Es mem 
hidrometro por probar l’elektrobaterii.’ 

Rick regardis. Quale Scotty dicabis, esis 
du automobil-baterii, e lia kabli iris aden la 
projektilo. 

‘Sat simpla,’ il komentis. ‘Ni videz to quo 
es sur la filmo.’ 

II sorgeme apertis la film-tenilo e 
forprenis la filmo del dento-roti. Lore, sen 
desjuntar la spindeli, il pozis la posh- 
lumizilo dop ol e proxime inklinis su. La 
quadrati ok-milimetra esis tre mikra, ma ne 
tro mikra por ke il e Scotty ne povis vidar 
l’imajo. 

La ceno esabis fotografita avan nigra 
fundo, evidente. Nur la figuro central esis 

lumizita, la figuro di kavalri-oficiro dil 
Uniono. 

‘Bonvole konoceskez la Blua Fantomo,’ 
Rick felice dicis. 

‘Me joyas,’ Scotty emfazoze dicis. ‘Me 
supozas, ke on ne devas konfesar lo, ma 
profunde, fore en la parto primitiva di mea 
dika kapo, me ulfoye esis sat kulpoza ne 
dubitar ta ento.’ 

Rick extensis sua manuo. ‘Presez la 
manuo di altra idioto supersticoza. Me 
anke. Ma ni honorizez ni, ke nek l’unu nek 
l’altru esis tante timigita, ke ni timis 
movar.’ 

II gutur-ridis. ‘Komprenende, esis foyi 
dum qui me mustis haltigar mea 
kompatinda spino de glacieskar.’ II ripozis 
la filmo adsur la dento-roti e tre sorgeme 
klozis la film-tenilo. 

‘La projektilo vizesas ye la muro,’ Scotty 
indikis, ‘rekte al fino dil tunelo. Quale ol 
brilas adube homi vidos ol?’ 

‘Mustas esar moyeno,’ Rick dicis. II 
cirkume movis la lumradio di sua lumizilo e 
trovis plomba tubo. ‘He, regardez!’ 

La tubo eniris tra la fino dil tunelo, orte 
adjuntis su ad altra tubo, e desaparis aden 
la pavimento dil tunelo! 

‘Yen, tale l’aquo venas ek la flanko dil 
kolino!’ Rick klamis. ‘La puteo originale 
esis borita rekte adinfre, quale puteo devas 
esar, e la tubo horizontal esis plu tarde 
adjuntita. 01 ne tushas l’infra tunelo per sis 
futi, cirkume.’ 

‘To ne es l’unika intereso pri ca 
extremajo dil tunelo,’ Scotty pluse dicis. ‘Ca 
tota extremajo es artifical, inkluzante parto 
dil tekto super la puteo. Regardez. To es 
stonuro senmortera. Nul surprizo, ke la 
muro es tante stratizita extere. Irge qua 
facis ol esis bonega masonisto, pro ke il 
selektis roki—probable del mineyo ipsa—qui 
imitis la konturo dil kolino. Ma pro quo 
tante multe laborar? To perplexigas me.’ 

‘Forsan ico es la kauzo,’ Rick dicis. II 
indikis rustoza ferajo qua saliis del muro. 
La ferajo suportis petro-bloko per fera 
pinglo qua iris del bazo dil roko tra truo en 
la ferajo salianta del muro. Ye la suprajo dil 
roko esis simila aparato. 01 esis rudimenta 
ma efikiva charniro, longatempe ante nun 
rustizita til ke ol esas neutila. 

Rick exploris la muro, e direte avan la 
lenso dil projektilo il trovis altra aparato 
simila, ma diferanta. Ico esas moderna, ed 
ol esas farbizita por preventar rusto. Esas 

traci de grafito o grafit-graso ube la pingli 
trairas la fera subtenili. 

Evidente la petro-bloko suportita dal fera 
pingli facis sabordo, la pingli permisis la 
bloko esar adinterne ociligita. L’antiqua 
aparato rustizita ne esis uzata dum yardeki, 
ma la sabordo avan la projektilo esabis 
reparita e lubrifikita. Per komparar la du, 
Rick trovis sua indico. 

‘Ico esis celoloko por tiraliero, 
konstruktite dal Federurani,’ il konjektis. 
‘Probable por protektar la trupi qui laboris 
en l’infra nivelo. To signifikas, ke la supra 
nivelo esis unesme exkavita.’ 

‘Supozajo, ma ol semblas esar racional,’ 
Scotty konkordis. ‘Olti es tre probable 
sabordi. Me ne savas altra uzo utila.’ 

Li plu tarde saveskis de dro Miller, ke la 
sabordi anke uzesis kom ventili por sklavi 
qui uzabis la mineyo por celar su dum 
voyajar adnorde til libereso, ma to esis pos 
ke la Nordani ja partale dominacabis la 
regiono. Li anke saveskis, ke de ta sama 
sabordi la fratuli Lansdale pafabis la kugli 
qui mortigis kapitano Seth Costin, nam la 
legendo esis preske tote vera. 

‘Ni apertas ca sabordo avan la mashino e 
ni esas nur inchi super la baseno,’ Rick 
dicis. ‘Regardez la loko dil tubo. Or, por 

aparigar la fantomo, la Frostola-homo 
glitante apertis la sabordo, faligis peco de 
karbo-glacio...’ 

‘Juste grandigita por facar la justa quanto 
de vaporo por la justa dureso,’ Scotty pluse 
dicis. 

‘...ed enswichis la mashino. Havante nur 
mikra sabordo tra qua la sono povas 
transirar, ol ne es audebla da irgu en la 
piknikeyo.’ 

Scotty konkordis. ‘E pro ke la projektilo 
es tante proxim la vaporo, ni ne vidas 
lumradio. La lenso mustas havar tre larj 
angulo, incidente. Pluse, la projektilo 
mustas esar pozita plu proxim l’aperturo 
kande ol uzesas.’ 

‘Vere. Tu savas, ulmaniere ni esis 
desfortunoz. Se ni hazarde klimabus arboro 
kande la fantomo aparis, ni vidabus la lenso 
dil projektilo tra la nebuleto kom brilanta 
lumo-punto, e to revelabus la tota pleo ante 
nun. Ma pro la vid-angulo, nur on en 
arboro povus vidar ol.’ 

Rick agitis sua kapo pro admiro. 
‘Projekto a dopa ekrano per lenso di larj 
angulo. To advere maxim grande uzas film- 
tekniko.’ 

‘Ka projekto a dopa ekrano?’ Scotty 
questionis. 

‘Yes. Filmi e televiziono sempre uzas ol. 
Kande la heroo semblante spektas 
dinosaurii kombatar, lu fakte stacas avan 
grand ekrano ek plastiko specal o vitro 
grindita, e la filmo es projektita de dop ol. 
La nebuleto agis kom l’ekrano, do ni vidis 
l’imajo, ma ne la lumradio dil projektilo. To 
es projekto a dopa ekrano.’ 

‘Me komprenas quale ol funcionas,’ 
Scotty dicis. ‘On remarkas ol en filmo 
kande ol uzesas, pro ke la klareso dil fundo 
ne es tam bona kam reala fotografo, ma me 
ne savis la nomo dil procedo.’ 

Scotty turnis su e regardis la loko dil 
sabordo. ‘Lu evidente pozas la projektilo 
adsur la pavimento dil tunelo, inklinata 
adsupre por projektar tra la truo. Pro to la 
fantomo esas tante altstatura. 01 frapas la 
vaporo ye angulo. 

Rick inklinis su super la sabordo. ‘Anke 
ne es desfacil frapar ni en l’okuli per metil- 
klorido de hike. Ni esis ibe, sur nia genui, la 
vizaji en bona porteo. E me parius, ke lu 
ridis dum facar ol. Simpla armo, anke. 
Aquo-pistolo. Od irga spric-botelo plastika.’ 

II tranis la sabordo ed ol faliis movesar. 
Ulo esis mala. II atencoze exploris ol e vidis 
la kauzo. On mustas glitigar ol adlatere per 
quarimo di incho: sekures-seruro. II ne 

suprizesis, ke lia exploro dil extera petro- 
muro revelabis nulo. 

‘Apertez ol,’ Scotty dicis. ‘Ni regardez.’ 

Rick facis lo, e quik partale riklozis ol. 
‘Venez e regardez,’ il imperis. II quik 
vidabis to quo eventabis dum lia absenteso 
e sua alerta mento igis il instantale reaktar. 

Esas viri extere, pluri de li, e li spektas 
mikra exkavatoro movar avan l’infra min- 
enireyo. Inter li esas dro Miller e Belsely. 
Aparte del grupo, sidante sur la triciklo- 
chareto, esas la Frostola-homo! 

‘Ni obliviis Belsely,’ Rick nelaute dicis. ‘II 
vidis ni, forsan mem vidis ni enirar la 
mineyo. Omnakaze, to es I’unesma loko lu 
serchus kande ni mankas.’ 

Scotty retrotiris su e sorgeme klozis la 
sabordo. ‘Ta exkavatoro povas enirar la 
tunelo, eskupar tri futi de roki, e retroirar 
por forjetar ol. 01 kurtatempe vakuigos la 
tunelo. Ni devas ekirar e savigar da li, ke ni 
es sekura.’ 

‘Se li ruptus sua dorsi per forta laboro 
manual por salvar ni, me klamus tra la 
sabordo,’ Rick gaye dicis. ‘Ma li ne facas lo. 
Do ni lasos I’exkavatoro laborar. 01 
forpozos ta roki ante un horo. Ed apertante 
ol, li trovos ni.’ 

Scotty suspekteme regardis il. ‘Ta voco- 
tono dicas, ke tu inventas ulo qua tristigos 
ulu. Quo es?’ 

‘Nu, se ni ekhastus ed informus la mondo 
pri ico, omnu savus, ke la fantomo es falsa. 
Ma to ne multe helpos ni, pro ke ni ankore 
bezonas la solvuro di la maxim granda 
questiono. Pro quo facar to omna? Do ni 
retroiros, uzos la tempo por celar la truo 
inter la tuneli por ke nulu suspektez, ke ni 
savas, e lasos ni esar salvita. La fantomo 
duros plear, ed anke ni! Lore, kande ni 
havas solvuro, me havas grand ideo por 
desmaskar la fantomo.’ 

Scotty quik komprenis. ‘Pluse,’ il dicis, 
‘se la Frostola-homo ne vidus ni ekirar, lu 
savus, ke la pleo nun es finita. Do, ni irez.’ 

Li sucieme kontrolis por ke nula traco di 
lia prezenteso restez, pose hastis a l’infra 
tunelo. Sucieme laborante, li pozis roki 
aden l’aperturo til ke regardo sensucia per 
posh-lumizilo ne revelez, ke l’obstruktajo 
inter la tuneli esabis forpozita. Pose li 
spensis la tempo restanta per movar plura 
roki del unesma rok-falo qua inkluzabis li. 

Kande l’exkavatoro tandem penetris, la 
brilego di vehil-lampi, enswichita ye 
noktesko, revelis du sordida, desordinita, 
exhaustita yunuli qui esis tro fatigita por 

facar irgo ecepte rapide balnar, manjar, e 
dormeskar. 

CHAPITRO XIX 
La lasta fakto 


Sequantamatine, Rick e Scotty tarde dormis 
e vekigesis por dejuno da dro Miller. La 
yunuli profitis per la kelka instanti sola kun 
la ciencisto por naracar la tota historio di 
lia aventuro en la tunelo, ed obligis il ne 
divulgar ol. 

‘Es un afero dicar ad homi, ke fantomo es 
falsa,’ Rick explikis. ‘Es altra afero 
dramatigar ol. Me laboras segun ideo qua 
forsan efikos, ma nur per restar sekretema e 
sucieme projetar.’ 

‘Me gardos la sekretajo,’ la ciencisto 
promisis. ‘E me ne mem reprochos vi, pro 
ke vi iris aden mineyo evidente nesekura, 
nam me esperas, ke la hori ante ke vi trovis 

l’ekireyo esis sat bona reprimando. 
Incidente, Belsely deziras parolar kun vi. 
Telefonez a lu pos manjir.’ 

‘Yes, sioro. E danko.’ 

Dum lia mixuro de frua dejuno e dejuno, 
la yunuli mustis subisar la komenturi di Jan 
e Barby. Dro Miller ne reprimandabis li pro 
temerareso, ma la yunini ne esis tante 
tacema. La yunuli stoike toleris ol, ma Rick 
rezolvis ne divulgar sua sekretajo a Barby 
po irga preco. E1 shokesez kun l’altra 
fantom-amatori. 

Belsely ne esis che su kande li telefonis, 
ma kurtatempe plu tarde lu telefonis a li. 
‘Renkontrez me ye la bordo dil frukt- 
arboreyo,’ lu demandis. ‘Mustas parolar 
kun vi.’ 

La yunuli exkuzis su ed iris al rendevuo. 

‘Ne havis oportunajo parolar kun vi 
lastanokte,’ la farmisto dicis. ‘Ka vi ne es 
kurioza pri quante rapide ni salvis vi?’ 

‘Komence, yes,’ Rick explikis. ‘Ma ni 
komprenis, ke vu vidabis ni. Ni 
manusignifis a vu e vu reciproke 
manusignifis. Do, ni konjektis, ke la mineyo 
esez l’unesma loko serchesar.’ 

‘Vere, vere. Ma to es nur parto dil 
historio. Me vidis vi enirar la mineyo, 
komprenez. Lore me itere konstruktis mea 

muro. Tre balde me audis la put-put di ta 
chareto e la glaciaj-homo venis. Lu garis la 
chareto ed ulmaniere sniflis hike ed ibe, e 
pose marchis a la mineyo ed eniris. Me ipsa 
glitis furtatre adube me povis vidar to quon 
lu facas. Lu regardis pedtraci, quale se lu es 
Indiano sequante la traci dil heroo en 
bovgardist-spektaklo che-televiziona. ’ 

‘Olti esis evidente lua traci quin ni 
enirante vidis,’ Scotty interpozis. ‘Grand 
pedi, quin lu havas, e motivo volar saveskar 
quante fore ni unesmafoye enirabis la 
mineyo, to omna egalas sro Frostola.’ 

‘Ton me supozas. Nu, lu eniris kelke fore 
e restis kurtatempe, pose ekiris ed itere iris 
a sua chareto e nur sideskis. Balde venis 
grondo, e polvo-nubo varsis su ek la 
mineyo. Me quik komprenis, ke vi es ibe 
kaptita. Mustis esar, pro la bruiso. Me ne 
savas, tamen, quale lu facis to. Ne esis irg 
explozo.’ 

Rick explikis la trabi putrinta. ‘Lu povis 
facar to per kelka pulsado, o mem per 
tranchar la ligno putrinta per kultelo. To 
efikabus. Forsan lu pulsis til ke la fosti 
krakeskis e lore ekhastis, e kelka minuti 
bezonesis por ke la trabo tote krulez.’ 

‘Posible. Nu, me vagis adibe e questionis, 
quo es pri ta polvo, e lu dicis tam kalme 

posible, ke lu ne savas. Probable krulo 
ulloke interne. Nu, me pleis teatrajo pri vi 
du yunuli kompatinda enirinte e lu fingis 
anke eciteskar. Ni eniris, e me dicas, ol male 
aspektis.’ 

‘Anke male aspektis de nia latero,’ Rick 
dicis. 

‘Me kredas lo. Esis tasko por mashinaro, 
yes ya. Me hastis al domo e dicis omno a 
dro Miller, e ni telefonis al vilajo, ma la 
homo havante l’exkavatoro fore laboris. La 
Frostola-homo ankore asistis kande me 
ireskis al vilajo, e lu ne movabis kande me 
retrovenis. Me ne traktis lu pro ke me volis 
unesme parolar kun vi. Multa tempo pasis 
ante ke l’exkavatoro venis, ma ol ya efikis.’ 

‘E ni es tre gratitudoza,’ Rick dicis al 
farmisto. Scotty ekis lo. 

‘Incidente, sro Belsely, kad on irgatempe 
parolis pri duesma tunelo en la mineyo?’ 
Rick questionis. 

La farmisto pensis. ‘Semblas ke esis ul 
menciono pri tala duesma tunelo, dum ke 
me esis puero, ma me ne audis pri ol de pos 
ta tempo. Me naskis ed edukesis en ca 
vilajo, e me nultempe vidis indico di to. 
Komprenende, to ne signifikas, ke tala kozo 
nultempe esis, pro ke ol forsan krulis.’ 

Rick rapide decidis. ‘01 ne krulis,’ il dicis. 
II naracis a Belsely to quo hiere eventabis, 
ed obligis lu promisar, ke lu restez tacema, 
adminime dum kelka dii, por ke li havez 
oportunajo solvar renigmato restanta. 

La farmisto esis joyoza. ‘To donos me 
bona rakonto naracinda de nun! Pos ke vi 
dicos, ke me darfas libere parolar, me volos 
naracar. Nu, qua savis! Ta aquo-tubo esis 
ibe de pos ke Hector esis hundyuno, e nulu 
esis kurioza, pro quo ol eniras la kolino 
horizontale, til ke vi venis! Komprenende, 
Collins evidente savis—lu e Hilleboe, pro ke 
li esis ti qui remplasabis la tubo kelka yari 
ante nun.’ 

Rick rimemoris, ke dro Miller parolabis 
pri la remplaso dil tubo. Se Collins e 
Hilleboe instalabis la nova tubo, li forsan 
anke boris ol aden la kolino, quale dro 
Miller dicabis, ma li certe konektabis ol a la 
tubo vertikal en la tunelo. 

‘Probable,’ Belsely konkordis. ‘Altra 
kozo. Ni nun havas fantomo en dilumo. 
Vidis lu arivar per automobilo mi-horo ante 
nun. Lu iris aden la maiz-agro portante ul 
sorto de valizo. Me supozis, ke vi dezirus 
savar.’ 

Li joyis savar! L’oportunajo vidar on 
laborar per dilumo esis tro bona. Li rapide 
adiis Belsely ed hastis trans l’agro. 

Nulu esis videbla dum ke li transiris la 
piknikeyo, ma klimante til la somito dil 
kolino e stacante ye la bordo dil maiz-agro, 
li vidis viro weranta vesti kakia qua inklinis 
su super ulo inter la maiz-rangi. 

‘Exakte quale agis la fantomi,’ Rick 
klamis. ‘Ni hastez e deskovrez to quon il 
facasl’ 

Li rapide marchis alonge la maiz-rangi, 
ne esforcis celar su. To esis atako ye la 
fronto. La nekonocato vidis li venar e 
staceskis. 

Rick regardis il. La viro evis quaradek 
yari, cirkume, esis sunbrunigita e rezita, e 
portis korn-bordizita orel-binoklo. Tote ne 
fantomal. 

La yunuli rekte marchis al viro e kordiale 
salutis il, quan la nekonocato reciproke 
ofris. 

‘Ni ne povis evitar kuriozeso,’ Rick dicis. 
‘Ka vu permisas ni spektar?’ 

‘Yes ya,.’ II indikis l’apertita valizo ye sua 
pedi. 01 kontenis instrumento havante 
mezurilo ed orel-audilo. Anke esis ulo 
tubatra ye l’extremajo di dika kablo. 

Rick quik rikonocis ol e sentis eciteso. La 
nekonocato ulmaniere relatas la misterio. 

‘Kad olta ne esas Geiger-tubo?’ il 
questionis. 

La nekonocato sensucie respondis, ‘To es. 
To nomesas survey-mezurilo. Multa homi 
konocas ol kom Geiger-kontilo. 01 es tre 
sentiva.’ 

Rick plu bone savis, ma deziris probar 
por plusa informo. ‘Ka vu laboras por 
Defenso Civila, irgamaniere?’ il questionis. 

‘No. Me es geologo. Mea grupo facas 
surveyo rutinal dil regiono por erci 
radioaktiva. Ni ne expektas trovar irgo, ma 
recente esis deskovro en Maryland e ni ne 
volas neglijar.’ 

Rick nun esis certa, ke nulu neglijas. Irga 
vera geologo ne konsiderus ca regiono kom 
apta pro olua rok-formacuri e ne bezonus 
surveyar. 

II agis instintale segun bezono, ed ico esis 
evidente bona tempo. La viro aspektis 
profesional e respektinda, e laborante en 
dilumo separis il del reptanti noktal. 

‘Vu forsan trovus ul Janigito en la areo,’ 
Rick sensucie dicis, ed alerte vartis reakto. 

‘Posible. Me hiere vidis specimeno tre 
interesiva de to.’ La nekonocato indiferente 
replikis, ma l’okuli cintilifis dop la binoklo. 

‘Anke ni. 01 esis en cement-sako.’ 

La respondo esis rapida. La nekonocato 
extensis sua manuo. ‘Me es Roger Bennett 
del Komisiono pri Energio Atomal. Vi es la 
yunuli qui notifikis JANIG pri la cement- 
saki.’ 

Rick e Scotty identifikis su, e Bennett 
afirmis per kapsigno. ‘Me konocas John 
Gordon del stabo di Spindrift. Ni kunlaboris 
pri prob-projeto kelka yari ante nun. Do, 
quo es via historio?’ 

La yunuli dicis to quon li savis, finis per 
la hiera deskovro. 

La viro del KEA afirmis per kapsigno. ‘Ca 
agro es “varmega,” ka vi savis? Es evidenta, 
ke karnotito pulverigita esis hike dissemita 
ante ke la maizo plantacesis. E de via 
historio, ol anke esis dissemita en l’agro 
trans la rivereto.’ 

Eantomi kun kamiono marchabis avane e 
retroe en l’agri, serchis la mortinti fantomal 
... l’imajo flagris en la mento di Rick ed il 
klamis, ‘La kamiono! Pro to la fantomi 
bezonis la kamiono! Li tranis sakedi de la 
karnotito pulverigita e dissemis ol tra l’agri 
kande Belsely vidis li!’ 

‘Tu deskovras ol,’ Scotty konkordis. 

Rick explikis a Bennett pri la fantomi e 
kamiono, e pose naracis la raporto di 

Belsely pri la du o tri fantomi qui marchabis 
en l’agri sen kamiono. ‘Scotty e me unfoye 
vidis tri de li, e li evidente uzis survey- 
mezurilo por trovar radioaktiveso. Ma pro 
quo? To igas ni irar per cirkli hororind e 
fantomal. Pro quo dissemar karnotito e 
pose retrovenar por mezurar ol?’ 

Bennett ridetis. ‘Me opinionas, ke me ja 
savas, ma me deziras vidar la mineyo. Ka ni 
darfas?’ 

Scotty rapide dicis, ‘Me devas agar kom 
guatero por interceptar la Frostola-homo, se 
lu venas. Me tardigos lu dum ke vi du 
eniras la mineyo.’ II foriris per rapida pazi. 

Rick duktis la KEA-viro al celita min- 
enireyo. ‘Me ne havas posh-lumizilo.’ 

‘Nula bezono. To quon ni deziras esas en 
l’enireyo, me es certa.’ 

Li enreptis sur manui e genui, la KEA- 
viro adavane pulsis sua valizo. Veninte 
adinterne, il cirkume regardis e selektis 
plura peceti de petro. 

‘Ni mezuros la specimeni, ma to es nur 
ceremonial. Me rikonocas ica materio. 01 es 
karnotito. Tu povas klare vidar la flava strii. 
To es la koloro di urano. Komprenende, la 
roko es plu multe griza, to es la koloro dil 
erco pulverigita.’ 

‘Do, la mineyo ya kontenas erco 
radioaktiva?’ Rick avide questionis. 

‘Nur to hike pozita, me regretas.’ 

Kun ta komenturo enigmatal, Bennett 
apertis sua valizo e mezuris la specimeni. 
Rick spektis dum ke la konto plualteskis. 
Oli es ya radioaktiva, ma ye tre basa nivelo, 
tote ne danjeroza. 

‘Ni devas ekirar,’ Bennett dicis. ‘Me ne 
catempe volas esar deskovrita. Kande tua 
amiko Scotty retrovenos, me dicos to quo 
eventas.’ 

Scotty rajuntis li kande li itere atingis la 
maiz-agro. Li marchis kun Bennett ad ilua 
automobilo, ed askoltis explikajo qua 
klarigis omno. 

‘To es ludo tam olda kam minado,’ 
Bennett dicis. ‘01 pasinte eventis, e future 
eventos. Urano es nun la trezor-metalo, 
olime to esis oro. Do la nuna ludo uzas 
urano. La ludo es nomizita salizo.’ 

‘Ka salizo?’ Scotty questionis. ‘Me audis 
pri lo relatante or-mineyi, ma me ne povas 
rimemorar l’exakta signifiko.’ 

‘To signifikas pozar pruvi di alta-grada 
erco en versimila loko, ma loko qua advere 
kontenas nul reala erco. Exemple, en loko 
ube on povus trovar oro, la tekniko por 
salizar esis pafar ora pepiti aden la sulo per 

glata fusilo, per remplasir plombo-grani per 
la pepiti. Pose, kande la viktimo ipsa 
permisesas serchar oro, lu trovas la pepiti e 
supozas, ke lu trovas oro natural.’ 

‘E cakaze, karnotito pulverigita esis uzata 
en l’agri, e peci de ol pozita en la mineyo, 
por igar la viktimi supozar, ke urano es 
hike,’ Rick pluse dicis. II nun klare 
komprenis. ‘La karnotito esis dissemita e 
pose l’agro esis plantacita per maizo por 
semblar tam inocenta e natural kam 
posibla, me supozas.’ 

‘Tale me kredas. Es nul urano en la 
regiono, ecepte la tre mikra quanto ofte 
trovita kun ula sorti de plombi. Ni trovos, 
ke ulu facas tre bela eskroko, duktas klienti 
adhike dum nokto, montras a li la 
radioaktiveso—per lasar li audar la kliktado 
en l’orel-audili di kontilo, probable—e pose 
vendas a li od acioni en mineyo od parti dil 
domeno.’ 

‘Ed uzas la fantomo por fortimigar la 
vilajani, por ke esez nul intruzo,’ Rick 
kompletigis. ‘Ma quale pruvar to omna?’ 

‘Vi ne bezonas pruvar. Me venis kun 
homo e livis lu en la vilajo. Lu nomesas Joe 
Taylor, e lu es agento dil EBL’ 

‘Ka la FBI?’ Scotty semblis esar 
perplexigita. ‘Ma eskroko ne es krimino 
federal! Pro quo la FBI darfas intervenar?’ 

‘Pro ke la karnotito esis proprietajo 
federal. 01 furtesis de charj-platformo ye 
nia rafinerio ye Grand Junction. Ni savas lo, 
pro ke es nul registragajo di irga negocio, e 
ni povas identifikar I’erco-fonto per la 
kompozuro kemial dil specimeno.’ 

‘Ma quale on furtas materio de KEA?’ 
Rick questionis. 

‘Facile, cakaze. Es nul motivo protektar 
erco per la sama sekureso uzata dum 
proced-etapi, quale verda salo, exemple. 
Nulu posible povas furtar sat multa erco 
por facar irgo valoroza, pro ke multa tuni 
bezonesas por produktar mem un gramo de 
urano. Erco movesas per vagonedi, per 
fervoyo normal o per kamion-konosmenti, 
dal kompanii privata qui minis ol. Nul 
sekureso bezonata, pro ke nulu es kapabla 
extraktar la metalo, mem se li povus furtar 
mili de tuni de erco.’ 

Rick komprenis. II vidabis la rafinerio en 
Oak Ridge ube urano extraktesas per gas- 
difuzo. La rafinerio kovras hektari. Nur 
guvernerio povas afordar tala konstrukturo. 

‘Ma ka la karnotito povus esar furtita de 
mineyo privata?’ il questionis. 

‘Posible, ma ni supozas, ke ol esis en nia 
posedo kande furtita. Ni agas nun pro ke ni 
volas senkurajigar tala agi, e la FBI agante 
multe senkurajigas furtisti.’ 

La yunuli komprenis. ‘Me esperas, ke la 
FBI ne intervenos por haltigar la projeto di 
Rick por expozar la fantomo,’ Scotty dicis. 

‘Me ne opinionas, ke vi trovos Taylor 
esar desfacile persuadata. Me sugestos, ke il 
vizitez ed askoltez via historio. To helpos il. 
Tatempe vi povos skisar via projeto.’ 

‘Ni vartos,’ Rick promisis la KEA- 
experto. ‘Ante ke vu foriros, quale vu 
opinionas pri la diferanta nombro de 
fantomi? Ka to esis kande la klienti duktesis 
por vidar la Geiger-kontilo funcionar?’ 

‘Tale me konjektus,’ Bennett konkordis. 
‘Tu probable trovos, ke la fantomo duktis li 
por surveyar la mineyo e I’agri por 
demonstrar quala domeno valoroza lu ofras 
vendar—o por acioni en mineyo.’ 

Scotty objecionis, ‘Ma la fantomo portis 
blua kapo luminoza. Irga klienti opinionus, 
ke to es tre bizara, por parolar ne sate, 
ecepte ke li savas, ke li partoprenas ulo 
kontrelega.’ 

Bennett gutur-ridis. ‘Igar la kliento 
supozar, ke lu ganas ulo po nulo, e mem 
kelke nelegale, es un chefa parto de advere 

granda eskroko. Eskrokeri dicas, ke omnu 
havas “kelka furto en sua anmo.” Me es 
certa, ke to ne es vera, ma sat multa homi 
havas to por ke li esez eskrokita da ofro 
kontrelega.’ 

Rick klakigis sua fingri. ‘La domeno di 
dro Miller, e la fakto, ke Hilleboe posedas 
nur parto dil mineyo! Pro to la fantomi 
nokte marchis. To mustas esar! L’eskrokeri 
dicus a sua klienti, ke nur porciono del 
domeno es uzebla e ke li bezonas kapitalo 
por komprar la restajo—ma on mustas 
nokte inspektar por ke la proprietero ne 
suspektez, ke lu havas uran-mineyo en sua 
domeno.’ 

Bennett questionis, ‘Kad on ofris 
komprar de dro Miller?’ 

‘Yes,’ Scotty respondis. ‘Ed ol esis bon 
ofro. To mustas signifikar, ke l’eskrokeri 
bone komercas e bezonis plusa tero 
vendebla.’ 

‘To ne necesesas. Li probable plue deziras 
la domeno di Miller por sekureso kam irgo 
altra, kaze ke ulu saveskus to quo eventas 
ed esforcus intruzar su. Li probable ne 
vendis domeno, ma nur acioni spekulativ 
por mineyo developota. To es la maniero 
kustumal. La sekreteso e misterio, ed 
havante falsa fantomo kom guidanto, esas 

nur plusa elementi por helpar vendar. La 
klienti opinionas, ke li partprenas granda 
sekretajo.’ 

Rick ridetis. ‘Ya granda sekretajo. Ma ni 
sucesas desintrikar ol, per vua help.’ 

‘Me joyas,’ Bennett dicis. ‘Ma vi 
deskovros, ke Taylor es multe plu experta 
kam me. Me rividos vi, yunuli, me es certa.’ 

Li spektis dum ke la KEA-viro 
forveturiris. ‘Me es sat certa, ke ni havas la 
solvuri,’ Rick felice dicis. ‘Hilleboe es 
probable la chefo, pro ke lu posedas la 
domeno, ma Collins partoprenas, pro ke lu 
savas pri la supra min-tunelo ed agis kom 
agento por Hilleboe. E nia amiko la 
Erostola-homo es intrikata til sua kolo.’ 

‘Lu es la fantomo,’ Scotty konkordis. ‘En 
la tunelo kande la aparato funcionas, anke 
nokte kande la fantomo promenas. 
Adminime ulfoye. Komprenende, es nul 
kauzo kredar ke ulu altra ne anke es la 
fantomo, mem du o tri homi.’ 

‘Ulu altra esis la fantomo dum ta unesma 
nokto,’ Rick rimemoris, ‘pro ke la Erostola- 
homo spektis.’ 

‘Es bona, ke ni ne bezonas pruvar to 
omna,’ Scotty konkluzis. ‘La EBI laboras. Li 
deskovros la pruvi.’ 

‘Ma ni es ti qui por sempre enterigos la 
fantomo,’ Rick promisis. 

CHAPITRO XX 
Morto di fantomo 


Dro Miller projetis granda exkurso e 
piknik-partio en la piknikeyo, ed il sendis 
inviti ad homi dil vilajo di Lansdale, al stabo 
dil fonduro ciencal di Spindrift-insulo, a sro 
Bennett del KEA, ed a nombro de homi qui 
preferis, pro sua propra motivi, restar 
anonima til tatempe. 

La motivo, dro Miller dicis, esis 
kunvenigar omna sua amiki por un granda 
partio ante ke il e la familio retroiros a 
Spindrift-insulo, ube nova projeto vartas. 

Mem Jan e Barby savis nula altra motivo 
kam ico. 

Dume, la yunuli okupis su per preparar 
‘por sempre enterigar la fantomo.’ To quo 

desfaciligis la projeto esis, ke ol mustas esar 
publike facita, e per tala maniero, ke ol ne 
interruptez l’agi dil policisti. 

La yunuli kunvenis kun Taylor, la FBI- 
agento. II esis yunulo bonhumora qua 
povus esir advokato, ma dop I’atraktiva 
rideto e pronta gutur-rido, Rick sentis, ke 
Taylor povas esar tre robusta segun 
neceseso. L’agento askoltis lia projeto e 
laute ridis. 

‘Me prizas to,’ il dicis. ‘To es facenda, se 
nur por I’efekto a la Frostola-homo kande 
lu vidas to quo eventas. To renversos ta 
jokero, e lu meritas to.’ 

Rick sentis pluo kam la frazo revelis. ‘Ka 
vu konocas lu?’ il questionis. 

‘Multe. Lu ne precize es Publik Enemiko 
Numero Un, o mem Numero Kinadek, ma 
lu es bone konocata da la policistari di la 
maxim multa urbegi. Lu specaligis su pri 
eskroki havanta moyeno teknikal. Lu es tre 
original. Vi darfas pariar, ke lu inventis to 
omna e skisis ol til la lasta detalo, pose 
konvinkis altri. Me ne savas quale lu 
konoceskis Hilleboe, ma ni deskovros lo. 
Evidente, lu konoceskis CoIIins per 
Hilleboe.’ 

‘Ka la Erostola-kompanio savas, ke lu 
existas?’ 

‘Certe. Lu ne erorus per tala detalo. Lu 
ganis l’employo sen desfacileso, pro ke 
l’itinerario esis vakua. Se ol ne esabus 
vakua, lu trovabus altra pretexto.’ 

Rick telefonis ad amiko en New York, e 
konseque mustis aviacar a Washington 
Nacional Aeroportuo pos du dii por 
kolektar paketo. 

Sro Belsely babilis en la vilajo, ke dro 
Miller advere ne deziras, ke la partio esez 
ye la mineyo pro la fantomo, ma havas nul 
altra loko sat granda—e ke il mustas 
gastigar por kauzi profesional; ilua amiki 
ciencal longatempe deziris vidar la hemo en 
Virginia. La farmisto certigis, ke la Frostola- 
homo audis lo. 

Restis nur un lasta necesajo dum la dio 
dil granda partio. Dum ke Belsely gardis 
l’una voyo e Scotty l’altra, Rick lastafoye 
eniris la supra min-tunelo. II kunportis 
aparato e kozo specale fabrikita qua esis 
nekareebla por sua projeto. II rapide laboris, 
certa ke la Frostola-homo ne remarkos la 
mikra chanjo, qua esis nur un futo de filmo 
adjuntita a la filmo kontinua. 

II kompletigis la laboro ed advokis 
Belsely e Scotty de lia posteni. Nun omno 
esis pronta. 

Esis boledi de terpom-salado e kaul- 
salado, monti de paneti, bareledi de puncho, 
e sat multa socisi por nutrar armeeto. Lenii 
esis amasigita por fairi, papera pladi esis 
alte amasigita. Omno esis preparata. 

Rick itere aviacis a Washington e 
renkontris l’aviono qua adportas sua 
genitori e Julius Weiss, la kurtstatura 
matematikisto. L’altra Spindriftani esis fora 
e ne povis asistar. 

Esis gala-festo, omnu juis ol. Rick ipsa 
manjis sis socisi, e Scotty mantenis sua 
reputo kom bona manjero per ok. Li manjis 
terpom-salado til ke explozo proximeskis, 
anke nokto. 

Lore Rick sensucie vagis a garita 
automobilo ube un viro, plena de piknik- 
nutraji, askoltis sua radiofono. 

To ne esis brodkast-radiofono, tamen. La 
viro esis lietnanto dil Stat-policisti 
Virginiana. Ilua automobilo havis 
radiofono, quankam ol ne esis markizita 
kom polic-automobilo. La radiofono 
komunikis kun ilua trupi. 

‘Tua homo eniris la mineyo kelka minuti 
ante nun,’ il raportis. 

Rick sospiris pro alejo. Se la fantom- 
produktanto ne tro atenceme explorus... ma 

lu ne exploros. Omno aspektis esar 
normala, e la plusa filmo ne esas evidenta. 

Esis preske non kloki. 

Rick trovis Scotty. ‘Ni prenez tribuno- 
plasi.’ 

‘Oke.’ 

Barby, Jan, e le Miller havis tablo direte 
sub l’arboro en qua la yunuli vane vartabis 
la Blua Fantomo e celabis su del vaganti 
noktal. To ne esis hazarda. La matro e patro 
di Rick esis kun la grupo. Weiss sidis an 
altra tablo kun Bennett del KEA, profunde 
diskutante ula punto obskura pri fiziko 
nukleal. 

Automobilo venis, e Rick vartis por vidar 
qua ekiros. Un homo mankanta nun arivas 
justatempe. Rick iris al FBI-agento e dicis, 
ke lu prenez bona plaso por vidar la 
spektaklo. 

‘Me jus arivis de Washington,’ Taylor 
dicis. ‘Ni kaptis Hilleboe e tri asociiti. Li 
libere parolis, komprenante, ke ni savas 
omno. Li fakte vendis porcioni dil domeno, 
per Collins, po preci fantastika. Ni kaptos 
Collins canokte kande ni retroiros.’ 

Rick duktis il a bona plaso e retroiris a 
Scotty. Li hastoze dicis al homi an la tablo, 
ke li deziras tribuno-plasi, e klimis l’arboro. 
Ultre havar bona plaso, Rick anke volis 

saveskar, kad il esas justa pri vidar la 
brilanta lenso dil projektilo del arboro. 

Nun savante, esis absurde simpla vidar to 
quon li serchas. Li ne vidis la sabordo 
apertesar, ma li vidis la blanka flagro di 
karbo-glacio kande ol falis del sabordo aden 
la baseno. 

La vaporo acensis. 

La Blua Fantomo aparis. Lu extensis sua 
manui vers amoratino nevidebla. Lu semblis 
pledar. 

Lu retrofalis, lore pozis sua manui an la 
pektoro. Li montresis sangizita. Lu extensis 
li... 

E lore aparis nova imajo en la nebuleto, 
vorti brilante reda avan la blankeso 
glaciatra dil fundo. 

ESEZ PREPARATA! 

KOMPREZ 
BLUA FANTOMO 
SANES-SEKURESO 

Dum longa tempo esis silenco shokata, 
pose rinfra turbo violentoze rideskis. 

‘Ni irez,’ Rick klamis. 

II volus vidar l’expresuro di Barby, ma 
tempo hastas ed il e Scotty mustas fore 
kurar. Li faligis su del arboro, klimis la 

kolino, pasis la blanka vaporo desaparanta, 
e kuris trans la maiz-agro. 

‘Hastez!’ Scotty klamis. 

‘Me hastas,’ Rick replikis, ed igis sua 
gambi kurar mem plu rapide. 

Li transiris la somito dil kolino per 
granda pazegi, venis al libera spaco ultre la 
maiz-agro, evitis dorni, ed anhelante haltis 
supre l’aperturo dil duesma tunelo. 

Per ta kuro, li arivis justatempe. 

La Frostola-homo spricis del tunelo quale 
se reala fantomo persequas lu. 

Quar Stat-policisti tante rapide kaptis lu, 
ke lua gambi duris kurar mem pos ke lua 
pedi esis levita del tero. 

Rick oblique videtis blua lumo e jiris por 
vidar, ke la Blua Fantomo pluproximeskas! 
Dum instanto il supozis, ke reala fantomo 
ulmaniere aparas por asistar la kapto dil 
falsa fantomo, ma regardante plu proxime, 
il vidis, ke la kapo fantomatra esis nur 
diafana kapo plastika, tala quala uzesas por 
estalar chapeli. 

La aparo marchis al senparola Frostola- 
homo e kalme dicis, ‘Bu!’ 

Taylor, la FBI-agento, desmetis l’aparato 
de sua kapo; Rick rikonocis il en la blua 
brileto. ‘Ni trovis tua kapo sub la glaciaji en 
tua chareto,’ il amikale dicis. ‘En la falsa 

fundo. Ni anke trovis tua Geiger-kontilo. Ka 
tu havas irga komenturo?’ 

La Frostola-homo kelke rekuperis de la 
shoko di kapto. 

‘Quon me dicez?’ lu demandis. ‘Kande 
me vidis ta vorti en la vaporo, me savis, ke 
ulu komprenis la pleo. Me ajornis nur sat 
longe por lektar ol—reversite—de mea 
plaso. Lore me ekkuris aden ta policisti. 
Oke. Vi trovis la sekretajo dil fantomo, e ke 
me havas Geiger-kontilo. Do, quo? 
Molestaji ne es kontrelega, ed irgu darfas 
posedar survey-mezurilo.’ 

‘Ma vendar acioni en neexistanta mineyo 
pro intenco fraudar es tote diferant afero,’ 
l’agento dicis. ‘Ni kolektis pruvi dum kelka 
dii, inkluzante pruvi de uli de tua klienti qui 
esis tre interesata saveskar, ke tu salizabis 
la agro. E ni ja kaptis Collins ed Hilleboe.’ 

La Frostola-homo sospiris. ‘Nu, esis bon 
dum ke ol duris. Me suspektis, ke ol divenas 
riskoza kande ta du kindi kuris aden la 
nebuleto, ma me esperis, ke la kolda sprico 
kelke koldigis li. Kande to ne efikis, me 
esforcis fortimigar li per kaptar li en la 
mineyo. Ne intencis nocar. Me savis, ke li 
balde esos salvita.’ 

‘Ni esis,’ Rick konkordis. ‘Ma dum ke la 
salvinti exkavis, ni esis okupata per trovar 
la supra tunelo. Pos to, omno esis facila.’ 

‘Me vidis ta salvo,’ la Frostola-homo 
dicis. ‘Vi ekiris per la sama voyo per qua vi 
enirabis. Me supozis, ke vi ne irabis ultre la 
rok-amaso inter la tuneli.’ 

Polic-serjento indikis polic-automobilo 
qua vartas en la sul-voyo. ‘Venez. Ni iros al 
vilajo por akuzar tu. Ne suciez pri tua 
chareto. 01 esos sorgita.’ 

‘Manjez tam multa glaciaji kam vi 
deziras,’ la Frostola-homo grandioze dicis. 
‘Esez mea gasti. Me ne bezonos ol.’ 

‘Ne dum multa yari,’ Taylor konkordis. 
‘Venez, yunuli. Ni retroirez al pikniko.’ 

‘Ni venas,’ Rick dicis. ‘Adavane!’ II subite 
gutur-ridis. ‘Esis bon efekto, ka ne? La 
laboratorio bone facis ol, e la Erostola-homo 
ne remarkis la nova filmo ensplisita.’ 

‘Tre bon efekto,’ Scotty konkordis. ‘Ma 
expektez mizero e chagreno. Barby e Jan ne 
prizos lo! Kompreneble, ni destruktis 
historio romantika.’ 

La turbo en la piknikeyo itere manjis 
kande la yunuli rivenis. Li trovis la familio 
e Rick strabe regardis la vizaji dil yunini, 
ma la nokto esis tro obskura. 

La voco di Barby severe dicis, ‘Kad es tu, 
Rick Brant?’ 

II kelke humile konfesis. ‘Yes.’ 

‘Rick Brant! Tu sempre savis ... me volas 
dicar, dum ke me e Jan...’ 

La voco di Barby tremis. II opinionis, ke 
el ploras. II esperis, ke el ne ploras; el ne 
devas tante serioze egardar legendi... 

Agento Taylor venis al grupo e gutur- 
ridis. ‘Vi devas vidir ta Frostola-homo venar 
ek la tunelo! Me opinionas, ke ta lasta 
anunco tote shokis lu.’ 

‘Lu ne es unika,’ Barby rapide dicis, e 
Rick esis astonata audar, ke el e Jan Miller 
laute rideskis. 

To ne esis la reakto expektita da Rick. 
‘Ma la romantikeso,’ il dubiteme dicis. ‘Me 
volas dicar, ke tu devas esar chagrenoza...’ 

‘Me nultempe komprenos homini,’ Scotty 
severe dicis. 

‘Omno divenabis simila a spektar filmo 
multafoye,’ Barby explikis. 

Jan pluse dicis, ‘Advere, ni kelkete 
tedeskis pro la sama pleo. Se la fantomo nur 
kelke chanjabis la rutino...’ 

Esis reala fiereso en la voco di Barby 
kande el deklaris, ‘E quale forigar fantomo 
tedanta? Igez mea fratulo Rick chanjar lu 

aden televizion-anunco. La Sparema Spiriti 
di Rick Brant!’ 

Rick esis tante joyoze pro la reakto di 
Barby, ke il lasis el laste parolar. Fakte, esis 
nova aferi importanta, nam Hartson Brant 
adportabis anunco pri nova projeto quan la 
Spindrift-Fonduro entraprezas, projeto qua 
tremigos la profundaji dil tero, projeto en 
qua Rick Brant e Scotty pleos granda roli. 

